**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα,15 Ιανουαρίου 2020, ημέρα Τετάρτη και ώρα 16.20΄, στην Αίθουσα «**Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Σοφίας Βούλτεψη, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Εσωτερικών «Εκλογή Βουλευτών».

### Στη συνεδρίαση παρέστησαν ο Υπουργός Εσωτερικών, κ. Τάκης Θεοδωρικάκος, ο Υφυπουργός Εσωτερικών, κ. Θεόδωρος Λιβάνιος, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Καλαφάτης Σταύρος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Παπαδόπουλος Μιχάλης, Ταγαράς Νικόλαος, Βολουδάκης Μανούσος - Κωνσταντίνος, Τσιγκρής Άγγελος, Υψηλάντης Βασίλειος – Νικόλαος, Λιβανός Σπυρίδων - Παναγιώτης (Σπήλιος), Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Βαγενάς Δημήτριος, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Εκλογή Βουλευτών».

Πριν εισέλθουμε στην κυρίως συζήτησή μας, θα ήθελα να συμφωνήσουμε για τις επόμενες συνεδριάσεις μας.

Σύμφωνα με τον προγραμματισμό που έχει γίνει ήδη από τη Διάσκεψη των Προέδρων της Βουλής, η επόμενη, η δεύτερη συνεδρίαση μας για ακρόαση φορέων είναι αύριο στις 14.00΄ και η συνεδρίαση για την κατ’ άρθρον εξέταση του νομοσχεδίου αύριο πάλι στις 18.00΄. Υπάρχει μία ακόμη συνεδρίαση.

Κύριε Πολάκη, μπήκατε «ορεξάτος», βλέπω. «Κατεβάστε» την όρεξή σας, γιατί εδώ είναι Βουλή.

**ΠΑΥΛΟΣ ΠΟΛΑΚΗΣ:** Έχει ένα δικαστήριο σήμερα και είμαι πολύ χαρούμενος.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ωραία, μπράβο! Αυτό, όμως δεν αφορά την Επιτροπή μας, κύριε Πολάκη. Κάντε μου τη χάρη. Ησυχάστε.

Υπάρχει μια ακόμη συνεδρίαση, η τέταρτη για την δεύτερη ανάγνωση που είπαμε ότι θα πραγματοποιηθεί την Δευτέρα 20 Δεκεμβρίου, δεδομένου ότι το νομοσχέδιο θα έρθει στην Ολομέλεια την Τετάρτη στις 22 Δεκεμβρίου. Επειδή γνωρίζει το Προεδρείο ότι έχουμε μπροστά μας ένα πλούσιο Παρασκευό- Σάββατο- Κύριακο με τις γιορτές του Αγίου Αντωνίου και του Αγίου Αθανασίου και πίτες πολλές και θέλουν να συμμετάσχουν όλοι οι Βουλευτές στις περιφέρειές τους προτείνουμε η συνεδρίαση αυτή, η τέταρτη, να γίνει το απόγευμα της Δευτέρας στις 17.00΄, ώστε να μπορέσουν όλοι να επιστρέψουν από τις περιοχές όπου θα βρίσκονται.

Θα ήθελα μετά από αυτό να μου πείτε εάν κρίνετε ότι χρειάζεται η ακρόαση των φορέων; Είναι αποφασισμένη από τη Διάσκεψη των Προέδρων, ωστόσο σε μια προ-συζήτηση που είχαμε κάναμε κάποιες σκέψεις: Εάν δεν χρειάζεται, τότε μπορούμε να πραγματοποιήσουμε τη δεύτερη συνεδρίαση μας αύριο στις 14.00΄ και να ελευθερώσουμε την ημέρα από την απογευματινή συνεδρίαση, οπωσδήποτε, όμως την Παρασκευή, διότι, όπως ξέρετε πρέπει να μεσολαβεί τουλάχιστον μία ημέρα. Επίσης, την Παρασκευή υπάρχει και νομοθετικό έργο και συνεδρίαση Επιτροπής και επειδή είναι Παρασκευή θα θέλουν πολλοί να φύγουν για τις επαρχίες τους.

Εάν θεωρείτε, οι Εισηγητές από τα κόμματα, ότι είστε έτοιμοι να απαντήσετε για το θέμα της ακρόασης των φορέων, έχει καλώς. Αν κρίνετε ότι πρέπει να σκεφτείτε, να διαβουλευτείτε και τα λοιπά και να το πείτε μετά, πάλι έχει καλώς. Αυτός είναι ένας πρώτος προγραμματισμός και στη διάρκεια της συνεδρίασης μπορούμε εγκαίρως να δούμε πώς θα οργανωθούμε.

Ο κ. Υψηλάντης έχει τον λόγο.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Κυρία Πρόεδρε, για να είμαι ειλικρινής θα ήθελα να ακούσω περισσότερους συναδέλφους σε ένα βαθύτατα πολιτικό νομοσχέδιο, παρά να ακούσω ενδεχομένως κάποιους δικαστές ή κάποιους καθηγητές Πανεπιστημίου σε αυτή τη φάση. Εάν πάλι δεν συμφωνήσουμε και θέλουμε να ακούσουμε και φορείς, όπως τους προσδιορίσουμε, είμαι διαθέσιμος, επιφυλάσσομαι να προτείνω.

Σε μία πρώτη σκέψη θεωρώ ότι είναι καλό να ακούσουμε και να γίνει συζήτηση εδώ πέρα στη Βουλή, σε επίπεδο κοινοβουλευτικό, υψηλού επιπέδου με όλους τους συναδέλφους, να έχουμε απόλυτο χρόνο στη διάθεσή μας, για να κάνουμε μία ωραία κουβέντα πάνω σε ένα τέτοιο σημαντικό ζήτημα, που είναι ο εκλογικός νόμος. Αυτή είναι η θέση μου και η θέση της Παράταξής μου και τη διατυπώνω.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ο κ. Σπίρτζης έχει τον λόγο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Αξιωματική Αντιπολίτευση λέγεται. Μειοψηφία είμαστε όλοι οι υπόλοιποι, λόγω της ενισχ…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κοιτάξτε, κύριε Σπίρτζη, με τα δεδομένα της Βουλής πηγαίνουμε…

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Κυρία Πρόεδρε, λόγω του πλειοψηφικού συστήματος ισχύει αυτό, γιατί στην κοινωνία όλοι οι υπόλοιποι είμαστε κοινωνική πλειοψηφία.

Επομένως…

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ήρθατε και εσείς ορεξάτος, βλέπω από τα Χριστούγεννα, μπράβο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Καλή χρονιά κατ’ αρχάς. Επειδή ήρθαμε ορεξάτοι, εμείς θα συμβάλουμε, όπως είπαμε, σε μία υπεύθυνη αντιπολίτευση. Θεωρώ ότι το σχέδιο νόμου δεν είχε τον απαραίτητο χρόνο διαβούλευσης, τουλάχιστον για τα κόμματα που έχουν εκπροσώπηση στο Κοινοβούλιο, οπότε με την δική σας δέσμευση ότι θα δοθεί η ευχέρεια στους συναδέλφους Βουλευτές να πούνε με μεγαλύτερη άνεση χρόνου τις απόψεις τους για την ενισχυμένη αναλογική που θα συζητήσουμε σε λίγο, θα συμφωνήσουμε με τη Νέα Δημοκρατία να μην κληθούν οι φορείς.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ωραία, ωραία.

Η κυρία Λιακούλη έχει τον λόγο.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Καλή χρονιά σε όλους, κυρία Πρόεδρε και σε σας τους συναδέλφους και συναδέλφισσες, με υγεία και δύναμη να ξεκινήσουμε και φέτος.

Νομίζω ότι όλοι συνομολογούμε ότι προς το παρόν φαίνεται πως μάλλον η ακρόαση φορέων σε μία τέτοια συζήτηση δεν θα συμβάλει καθοριστικά στο να εκφραστούν οι απόψεις. Νομίζω περισσότερη αξία έχει οι Βουλευτές και οι πολιτικές παρατάξεις να εκφραστούν επί του συγκεκριμένου νομοσχεδίου. Συνεπώς, συντάσσομαι με την ίδια πρόταση, που έχει εκφραστεί από τους δύο προλαλήσαντες. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδας, κύριος Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Και εμείς, κυρία Πρόεδρε, το ίδιο, θεωρούμε ότι δεν υπάρχει κανένα νόημα να κληθούν φορείς σε αυτό το νομοσχέδιο. Κατά συνέπεια και εμείς είμαστε αυτής της άποψης.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ο Ειδικός Αγορητής της Ελληνικής Λύσης, έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Καλησπέρα και από μας, κυρία Πρόεδρε. Ναι και εμείς συμφωνούμε με τον κύριο Υψηλάντη και με τους προλαλήσαντες. Νομίζω ότι δεν απαιτείται τώρα ακρόαση φορέων, άλλωστε το νομοθέτημα αυτό δεν είναι κανένα ειδικό νομοθέτημα, είναι για όλο τον Ελληνικό Λαό, άρα φορέας είναι όλος ο Ελληνικός Λαός.

Όσο για αυτό που είπατε χαριτολογώντας, κυρία Πρόεδρε, ότι ήρθαν ευδιάθετοι οι συνάδελφοι του ΣΥΡΙΖΑ, αφού τους δώσατε το δικαίωμα να είναι ευδιάθετοι, θα ακούτε από τον κύριο Πολάκη σήμερα.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Και εμείς ευδιάθετοι είμαστε, κύριε συνάδελφε, μην ανησυχείτε. Δεν είναι τόσο σοβαρά τα ζητήματα για να μην είμαστε ευδιάθετοι.

Η Ειδική Αγορήτρια του ΜέΡΑ25, κυρία Αδαμοπούλου, έχει τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Καλή χρονιά και από μένα σε όλους, με υγεία. Συντασσόμαστε και εμείς με τους υπόλοιπους συναδέλφους, να μην κληθούν φορείς.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Επομένως, αύριο στις 14.00΄ θα έχουμε τη συνεδρίασή μας που είναι για τα άρθρα και τη Δευτέρα στις 17.00΄ την τελευταία συνεδρίαση για τη β΄ ανάγνωση.

Τον λόγο έχει ο κ. Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Πρόεδρε. Θα ήθελα, καταρχάς, να ευχηθώ καλή χρονιά, δύναμη και υγεία σε όλους τους συναδέλφους, δεδομένου ότι σήμερα έχουμε και την πρώτη συνεδρίαση με ένα νομοσχέδιο το οποίο, πραγματικά, έρχεται από τη Ν.Δ. και αφορά την εισαγωγή μιας νέας διαδικασίας στην εκλογή των βουλευτών, υλοποιώντας μια από τις πιο σημαντικές, την πλέον σημαντική προεκλογική κατά την άποψή μου δέσμευση και εξαγγελία του Πρωθυπουργού της χώρας μας, του κ. Κυριακού Μητσοτάκη, για την κατάργηση στην ουσία, του συστήματος εκείνου που ονομάστηκε απλή αναλογική και θεσπίστηκε με τον νόμο 4406/16 από την κυβέρνηση ΣΥΡΙΖΑ - ΑΝΕΛ, ενώ συστήματος που καταργούσε το σύστημα το εκλογικό, με το οποίο διενεργήθηκαν οι εκλογές αυτές και έχει σαν κεντρικό του στόχο την πριμοδότηση 50 εδρών στο πρώτο κόμμα που κέρδισε τις εκλογές.

Βέβαια, η επιλογή αυτή της εφαρμογής της απλής αναλογικής από την κυβέρνηση ΣΥΡΙΖΑ - ΑΝΕΛ σε καμία περίπτωση, κατά την άποψή μου, δεν είχε να κάνει με την αριστερής έμπνευσης εκείνη άδολη και ανόθευτη απλή αναλογική. Η εισαγωγή του συστήματος αυτού, άλλωστε, δεν έγινε από την κυβέρνηση του ΣΥΡΙΖΑ από την αρχή της διακυβέρνησης του, αλλά αφού είχε διασφαλίσει την επανεκλογή του με το σύστημα bonus των 50 εδρών. Ήταν, στην ουσία, η επιλογή αυτή να εφαρμοστεί στη χώρα μας η απλή αναλογική, η απαρχή ενός σχεδίου για να εμποδιστεί το οποιοδήποτε ενδεχόμενο σχηματισμού αυτοδύναμης κυβέρνησης από το διαφαινόμενο και τότε πρώτο κόμμα που ανερχόταν της Ν.Δ..

Η απλή αναλογική, όπως παρουσιάστηκε από τον ΣΥΡΙΖΑ δημιουργούσε παραλυτικές καταστάσεις για τη λειτουργία της χώρας και καθιστούσε πρακτικά αδύνατο το σχηματισμό κυβέρνησης. Δημιουργούσε ξεκάθαρα καταστάσεις ακυβερνησίας. Θέτουμε σαν παράδειγμα ότι αν έχουμε την υπόθεση των εκλογών του Μαρτίου του 2004 και το πρώτο κόμμα που είχε συγκεντρώσει ποσοστό 45,4%, με το σύστημα αυτό, το πρώτο κόμμα θα συγκέντρωνε 143 έδρες και δεν θα μπορούσε να σχηματίσει κυβέρνηση.

Την ίδια κατάσταση επιχείρησε και κατάφερε και στο χώρο της αυτοδιοίκησης ο ΣΥΡΙΖΑ στις εκλογές του 2019, με την αδυναμία τοπικής διακυβέρνησης, την οποία ήρθε η κυβέρνηση Μητσοτάκη και αποκατέστησε διορθωτικά με τον νόμο 4623 / 19.

Η χώρα μας, ιστορικά, δεν έχει αντέξει στα συστήματα της απλής αναλογικής. Από τις 53 γνήσιες εκλογικές αναμετρήσεις από το 1843 μέχρι το 2019, οι 45 έχουν γίνει με πλειοψηφικό σύστημα και μόλις 8 με οποιασδήποτε μορφής αναλογικό. Θα θυμηθούμε όλοι ότι την περίοδο 1990 και 1993 στις εκλογές τα κόμματα με ποσοστά άνω του 46% και με σύστημα απλής αναλογικής δεν είχε καταστεί εφικτή η διακυβέρνηση της χώρας.

Η δήθεν επιδίωξη από το ΣΥΡΙΖΑ, δημιουργίας κουλτούρας προγραμματικών συγκλήσεων δεν μπορεί, να δημιουργηθεί τίποτα περισσότερο από εκτρωματικές και βαθύτατα τραυματικές για τη χώρα μας καταστάσεις, όπως αυτή ,άλλωστε, που βιώσαμε από τη συνεργασία ΣΥΡΙΖΑ-ΑΝ.ΕΛ..

Άλλωστε, η σημερινή Αξιωματική Αντιπολίτευση και το 2012 αρνήθηκε την οποιαδήποτε συνεργασία, σε μια μάλιστα, εθνικά κρίσιμη, για τη χώρα, περίοδο. Η ευρύτερη πολιτική συναίνεση για την αποτροπή της κατάστασης αποτελεί ζητούμενο για τη μεγάλη πλειοψηφία των Ελλήνων πολιτών, που έδειξαν το δρόμο και κατά την περίοδο της κρίσης για ισχυρές και αποτελεσματικές κυβερνήσεις-διακυβερνήσεις, διακυβέρνηση της χώρας αποτελεσματική και ισχυρή. Αυτό ήταν και ένα μεγάλο μήνυμα από τις εκλογές του Ιουλίου του 2019.

Έτσι όπως εισάγεται η πρόταση - και θα ήθελα με την ευκαιρία να συγχαρώ και τον Υπουργό και τον Υφυπουργό, αλλά και τους συνεργάτες τους για την άψογη διατύπωση των διατάξεων αυτών, που εισάγονται σήμερα, επιδιώκεται ο εκσυγχρονισμός της εκλογικής νομοθεσίας με λειτουργικές διατάξεις για το συγκερασμό λαϊκής βούλησης με την εκλογική δύναμη, την ενδυνάμωση της Κυβερνησιμότητας και την τόνωση της αξιοπιστίας του πολιτικού συστήματος, το οποίο είναι και μεγάλο ζητούμενο για τη χώρα.

Και το διακύβευμα είναι μεγάλο. Η υπόθεση της διακυβέρνησης της χώρας δεν μπορεί να είναι ευκαιριακοί και συγκυριακοί κομματικοί σχηματισμοί με μοναδικό στόχο την άσκηση εξουσίας, πολύ δε περισσότερο, η χώρα δεν μπορεί να παραμένει ακυβέρνητη και να σύρεται σε συνεχείς και επαναλαμβανόμενες εκλογικές αναμετρήσεις, οι οποίες ιδιαίτερα και σε αυτή τη συγκυρία, θα της μειώσουν και το κύρος της διεθνώς και θα προκαλέσουν αποσταθεροποίηση στην εθνική οικονομία και στη γεωπολιτική της θέση.

Με τις διατάξεις του υπό ψήφιση νομοσχεδίου επιτυγχάνεται η εξεύρεση μιας κοινής συνισταμένης ανάμεσα στην αναλογικότητα της εκπροσώπησης, που δόθηκε με τη λαϊκή εντολή, την εκλογική δύναμη και την κυβερνητική σταθερότητα. Η θέσπιση ενός αξιόπιστου διαφανούς, απλού και λειτουργικού εκλογικού πλαισίου μπορεί να στηρίξει και να προωθήσει το νέο πολιτικό σύστημα στη μετά κρίση Ελλάδα, από το οποίο θα διαμορφωθεί και μια νέα σχέση εμπιστοσύνης ανάμεσα στον πολίτη και την πολιτική.

Βασικές αρχές του εκλογικού συστήματος είναι: Πρώτον, ότι η αναλογική κατανομή των εδρών, εφόσον το πρώτο κόμμα συγκεντρώσει ποσοστό επί των εγκύρων ψηφοδελτίων μικρότερο του 25% και δεύτερον, ότι ο μηχανισμός μείωσης της αναλογικότητας έως το 83,33%, εφόσον το πρώτο κόμμα συγκεντρώσει ποσοστό άνω του 25% επί των έγκυρων ψηφοδελτίων.

Έτσι και σχηματικά καμία πριμοδότηση δεν υπάρχει για κανένα κόμμα, που συγκεντρώνει λιγότερο από 25%, είναι περίπου στις 20 έδρες πριμοδότηση για το κόμμα που συγκεντρώνει ακριβώς 25%, κλιμακωτή πριμοδότηση μιας έδρας για κάθε 0,5% πάνω από το 25% και 50 έδρες η ανώτατη πριμοδότηση.

Συμπερασματικά, οι νέες διατάξεις στον εκλογικό νόμο για την εκλογή βουλευτών έρχονται στο τέλος της περιόδου των μνημονίων και στην έναρξη μιας ελπιδοφόρου για τη χώρα μας εποχή. Σε μια εποχή που η πολιτική σταθερότητα, αλλά και η εθνική σύμπνοια αποτελούν αξιώματα για την επιβίωση και την προκοπή μας.

Η σημερινή τους διατύπωση υπηρετεί πρωτίστως τις ανάγκες αυτές και είναι κάτι πάρα πολύ σημαντικό, όταν καλείται μια υπεύθυνη πολιτική εξουσία, να προτείνει έναν εκλογικό νόμο στις δημοκρατίες της αστικές σήμερα, δίχως να παραμερίζει τον πολύχρονο διάλογο που έχει αναπτυχθεί στη χώρα μας, το διάλογο μεταξύ των κομμάτων πάνω σε αυτή τη θεματική και στη διαβούλευση, που δόθηκε η δυνατότητα αυτές τις μέρες μέσα από το διαδίκτυο. Αυτό αποδεικνύεται τόσο από την ενσωμάτωση προτάσεων άλλων κομμάτων, όπως η κλιμακωτή πριμοδότηση και η διασφάλιση της υψηλότερης δυνατής αναλογικότητας, καθώς και η ενίσχυση και των μικρότερων κομμάτων, σε σχέση με τον προϊσχύοντα νόμο.

Επιμένουμε, ότι το υπό εξέταση σχέδιο νόμου συντάσσεται πλήρως με τις συνταγματικές αρχές της ισοδυναμίας της ψήφου και της αντιπροσώπευσης και διαπνέεται από εκλογική δικαιοσύνη. Είναι μέσα στο πνεύμα της νομολογίας, που έχει αναπτυχθεί από όλα τα Ανώτατα Ευρωπαϊκά Συνταγματικά Δικαστήρια. Παραδειγματικά αναφέρεται και στην αιτιολογική έκθεση η απόφαση 1/2014 του Ανώτατου Συνταγματικού Δικαστηρίου της Ιταλίας, αλλά και η νομολογία του Ανώτατου Ειδικού Δικαστηρίου στη χώρα μας είναι ακόλουθη σε αυτές τις αρχές, είναι οι αποφάσεις, που επίσης αναφέρονται στην αιτιολογική έκθεση, η ΑΕΔ 18/2017, η 30/2010 και η 19/2010.

Τέλος, πρέπει να επισημάνω ότι ο εκλογικός νόμος έρχεται σε ένα χρόνο ουδέτερο εκλογικά και αποσυνδέεται από κάθε υπόνοια εκλογικής σκοπιμότητας ή αιφνιδιασμού, ακόμη και με τον κίνδυνο, με βάση τα σημερινά δεδομένα, να αδικείται το κόμμα που εκπροσωπώ, το κυβερνών κόμμα.

Το νομοσχέδιο, για την εκλογή των βουλευτών, αποτελεί ένα ακόμα μεγάλο θεσμικό βήμα της Κυβέρνησης, κυρίες και κύριοι συνάδελφοι, και ενισχύει το σχεδιασμό και τη θέληση του Πρωθυπουργού, Κυριάκου Μητσοτάκη, με την ταχεία ολοκλήρωση όλων των μεγάλων θεσμικών παρεμβάσεων, που θα εξασφαλίσουν στη χώρα αποτελεσματική κυβερνησιμότητα, σταθερότητα και θα εντατικοποιηθεί το έργο της Κυβέρνησης στη συνέχεια και προς όφελος των πολιτών.

Με αυτές τις σκέψεις τοποθετήθηκα επί της αρχής του νομοσχεδίου και βεβαίως, διακείμεθα θετικά και στις διατάξεις, τις οποίες θα αναπτύξω στη συζήτηση επί των άρθρων.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Κυρία Πρόεδρε και αγαπητοί συνάδελφοι, δυστυχώς με το σημερινό σχέδιο νόμου, ενός πλειοψηφικού εκλογικού συστήματος, σταματά, με αποκλειστική ευθύνη της Κυβέρνησης, η κατεύθυνση της αναζήτησης και της εύρεσης ευρέων πολιτικών συγκλίσεων. Μάλιστα, αυτό γίνεται σε μια εποχή, όπου η χώρα, οι πολιτικές δυνάμεις οφείλουν να οικοδομήσουν ένα κλίμα συνεργασίας και συνεννόησης.

Η Κυβέρνηση εισηγείται ένα σχέδιο νόμου με δεδομένη τη διαφωνία του συνόλου των κομμάτων της Αντιπολίτευσης και ενώ έχει ψηφισθεί η απλή αναλογική. Αναρωτιόμαστε ποιος είναι ο λόγος, όταν στην πλειοψηφία των ευρωπαϊκών χωρών ισχύει η απλή αναλογική και έχουν απορριφθεί οι ενισχυμένες του πλειοψηφικού συστήματος, πιστεύω ότι θα αναδειχθεί στη συζήτηση.

Κύριε Υπουργέ, η διαβούλευση διήρκεσε μόλις ένα Σαββατοκύριακο, δεν δόθηκε η ευκαιρία για ένα δημόσιο ουσιαστικό διάλογο για το εκλογικό σύστημα, για τις απόψεις του κάθε πολιτικού φορέα, τα θετικά στοιχεία, τους πολιτικούς στόχους, που θέτουμε.

Εάν ακολουθούσαμε την πεπατημένη, δηλαδή, αν εκφράζαμε το κομματικό μας συμφέρον ή τη μικροκομματική αντίληψη για το τι συμφέρει τον ΣΥΡΙΖΑ, θα έπρεπε να στηρίξουμε το σχέδιο νόμου. Εμείς δεν κοιτάμε με αυτή τη σκοπιά, μένουμε πιστοί στις ιδεολογικές μας αρχές, στις αρχές της δικαιοσύνης, της ισότητας και κυρίως της λαϊκής κυριαρχίας και γι' αυτό ψηφίσαμε το ν.4406/2016, που ήταν ένα πάγιο αίτημα και ζητούμενο του δημοκρατικού και του προοδευτικού κόσμου για την απλή αναλογική και για την πλουραλιστική συγκρότηση της Βουλής.

Θεωρούμε, ότι αυτό είναι το πάγιο σύστημα, που οφείλαμε να έχουμε ως χώρα και μαζί με αυτό να επισημάνουμε δύο μεγάλες θεσμικές αλλαγές, που είχαμε εισαγάγει και ισχύουν και ευτυχώς, απ' ό,τι βλέπουμε, δεν καταργούνται, ενώ είχαμε δεχθεί κριτική τότε.

Η πρώτη είναι, το όριο της εκλογικής ενηλικιότητας να είναι το 17ο έτος. Είχαμε δεχθεί, αν θυμάστε καλά, κριτική τότε. Φάνηκε στη συνέχεια, τα θετικά της δικαιώματα στους ψήφους στους νέους από 17 ετών και πώς ενισχύονται τα δημοκρατικά αντανακλαστικά της νεολαίας.

Και, βέβαια, με το νόμο του «Κλεισθένη», το νόμο 4555 /18, υλοποιήθηκε μια ακόμη κατάκτηση του πολιτικού κόσμου, το να σπάσουν, να κατατμηθούν οι μεγάλες εκλογικές περιφέρειες.

Αντί, λοιπόν, σήμερα να συζητάμε για μια βελτίωση των όρων του εκλογικού συστήματος των περιφερειών που πρέπει να έχουμε ώστε να έχουμε αναλογικότερη εκπροσώπηση, επανερχόμαστε σε λογικές του παρελθόντος και σε ένα πλειοψηφικό σύστημα.

Είναι δεδομένο, ότι η απλή αναλογική οδηγεί με τους συνήθεις συσχετισμούς, με τους υπάρχοντες συσχετισμούς, σε κυβερνήσεις συνεργασίας.

Οδηγεί το πολιτικό σύστημα σε προγραμματικές συγκλίσεις, σε συνεργατική λογική. Διαμορφώνει ένα διαφορετικό περιβάλλον, ακόμη και στις διαφωνίες, στον τρόπο, στην θεματολογία που διεξάγεται ο πολιτικός διάλογος.

Γιατί, λοιπόν, βλέπουμε αυτήν την δογματική αντίληψη και αντιμετώπιση ενάντια στην απλή αναλογική από τη Ν.Δ.;

Είναι μια δογματική αντίληψη που τη ζήσαμε και στο τρόπο που αντιμετωπίστηκε η ψήφος του ελληνικού λαού στην τοπική αυτοδιοίκηση, με τις συνεχείς αλλαγές, που έχουν γίνει τουλάχιστον έξι αλλαγές, για να ακυρωθεί επί της ουσίας η βούληση του ελληνικού λαού στους δήμους και στις περιφέρειες.

Αγαπητοί συνάδελφοι, η εμπειρία της χώρας μας, για το αποτέλεσμα των μονοκομματικών κυβερνήσεων από τη μεταπολίτευση ως σήμερα, ο απολογισμός, αν θέλετε, των εκλογικών πλειοψηφικών συστημάτων, είναι γνωστά. Οδήγησαν στις περιπέτειες των μνημονίων, στην πτώχευση της χώρας, στην πολύπλευρη κρίση της χώρας και της κοινωνίας μας.

Οδήγησαν και δυστυχώς οδηγούν και σήμερα, με το δήθεν επιτελικό κράτος, στο να μην έχουμε μια αυτόνομη και επαρκής δημόσια διοίκηση.

Οδήγησαν σε ένα πολιτικό διάλογο «κουφών» για το «φαίνεσθαι» και όχι για την ουσία και τα πραγματικά προβλήματα της ελληνικής κοινωνίας.

Οδήγησαν στο να μην υπάρχει και να μην εφαρμόζεται όταν υπάρχουν εθνικά στρατηγικά σχέδια, τα σχέδια αυτά, και προφανώς να μην υπάρχει μια ολιστική αντιμετώπιση όλων των τομέων της οικονομικής και παραγωγικής ζωής της χώρας, τομείς που έπρεπε και μπορούμε να έχουμε συγκλίσεις και κοινή στρατηγική.

Οδήγησαν στο να μην υπάρχουν σύγχρονες δομές και διαδικασίες, που δεν θα καταστρατηγούνται, δεν θα ακυρώνονται η μια μετά την άλλη.

Για παράδειγμα, κύριε Υπουργέ, οι κανόνες διαφάνειας στις προσλήψεις ή στις μετατάξεις. Έχουμε συνηθίσει πλέον τους τελευταίους έξι μήνες σε κάθε σχέδιο νόμου, άσχετο σχέδιο νόμου, να προβλέπονται κατ' εξαίρεση διατάξεις για τους φορείς.

Οδήγησαν στη διαμόρφωση ενός αρνητικού κλίματος της ελληνικής κοινωνίας για την πολιτική και το πολιτικό σύστημα.

Επομένως, οι υποστηρικτές του πλειοψηφικού συστήματος πρέπει να μας εξηγήσουν τους λόγους, που ειδικά σήμερα, υποστηρίζουν και εισηγούνται ένα παλιό, αναχρονιστικό πλειοψηφικό σύστημα.

Κύριε Υψηλάντη, αγαπητέ συνάδελφε της Ν.Δ., άκουσα την τοποθέτησή σας και κυριαρχεί στα επιχειρήματά σας το ψευτοδίλημμα της Κυβερνησιμότητας. Θα ήθελα να το σχολιάσω.

Το 2012 που δεν συγκέντρωσε το κόμμα σας κοινοβουλευτική πλειοψηφία, προχωρήσατε σε συνεργασία και νωρίτερα στηρίξατε την κυβέρνηση Παπαδήμου, επίσης.

Δεν ήσαστε πια υπερασπιστής του έργου της Κυβέρνησης Σαμαρά;

Εντάξει, εμείς έχουμε μια συγκεκριμένη άποψη και ήταν πολιτικές οι διαφωνίες, εσείς όμως μετείχατε σε αυτήν την Κυβέρνηση και την υπερασπιστήκατε.

Διαψεύδετε τις τόσες καλές κριτικές που έχετε διατυπώσει και για την Κυβέρνηση Σαμαρά και για όσες συνεργαστήκατε;

Δεν στηρίξατε την Κυβέρνηση Παπαδήμου;

Δεν προχωρήσατε στην διεύρυνση του στελεχιακού σας δυναμικού από αυτές τις συνεργασίες με ένα μεγάλο μέρος του ΛΑΟΣ, τον κ. Βορίδη, τον κ. Γεωργιάδη, να είναι σήμερα Υπουργοί της Κυβέρνησης και μάλιστα, ο κ. Γεωργιάδης να είναι και Αντιπρόεδρος της Ν.Δ.;

Εδώ δεν συζητάμε τώρα με ποιον συνεργαστήκατε, συζητάμε για αυτό το επιχείρημα που έχετε ότι υπήρχε πρόβλημα Κυβερνησιμότητας. Που το είδατε;

Όποτε είχαμε ένα αποτέλεσμα, ουδέν υπήρχε μονοκομματική πλειοψηφία στο Κοινοβούλιο. Πού είδατε ότι υπήρξε πρόβλημα Κυβερνησιμότητας;

Στο συγκεκριμένο σχέδιο νόμου που φέρνετε, ας δούμε μερικά πράγματα.

Με 35% ποσοστό, αν κάνουμε τις πράξεις κύριε Υπουργέ, και ποσοστό περίπου στο 13% - 14% των Κομμάτων που μένουν εκτός Βουλής, υπάρχει αυτοδυναμία ενός Κόμματος; Με αποτέλεσμα, να έχει ένα κόμμα 35% και το άλλο 35,1%, βλέπετε ένα δίκαιο εκλογικό σύστημα, όπου θα παίρνει 40-45 Βουλευτές με 0, 1% διαφορά το πρώτο από το δεύτερο κόμμα;

Κύριοι συνάδελφοι, δυστυχώς, το κριτήριό σας δεν είναι η κυβερνησιμότητα, αλλά οι κακές πολιτικές που έφεραν τη χώρα και τον ελληνικό λαό στη χρεοκοπία. Είναι οι πρακτικές του να είναι το κράτος λάφυρο, οι αποσπασματικές πολιτικές, ο λαϊκισμός, η κινδυνολογία.

Το πραγματικό δίλημμα για εμάς είναι άλλο. Είναι η Ελλάδα της συνεργασίας ή η Ελλάδα της χρεοκοπίας. Η Ελλάδα της χρεοκοπίας βασίζεται στην αλλοίωση της έκφρασης του ελληνικού λαού. Εμείς και όσοι θέλουν να υπηρετήσουν την Ελλάδα της συνεργασίας έχουν ως προαπαιτούμενα τις πολιτικές και ιδεολογικές τους αρχές, τη λαϊκή κυριαρχία, τη δικαιοσύνη, την ισονομία, την ισότητα. Είναι αυτές οι αρχές που χτυπήθηκαν από τα μνημόνια, η λαϊκή κυριαρχία πρώτα απ' όλα και, βέβαια, μέσα σ' αυτές τις αρχές είναι η ισοτιμία της ψήφου, η δικαιοσύνη, η ίδια η δημοκρατία. Αυτά συνεπάγονται κυβερνήσεις που στηρίζονται από την κοινοβουλευτική πλειοψηφία και, ταυτόχρονα, από την κοινωνική πλειοψηφία. Δεν μπορεί να υπερασπίζεσθε τη λαϊκή κυριαρχία και, μέσω των πλειοψηφικών συστημάτων, να αλλοιώνετε την κοινωνική πλειοψηφία σε κοινοβουλευτική μειοψηφία

Πριν λίγο καιρό ψηφίστηκε ο νόμος για τη συμμετοχή του απόδημου ελληνισμού στις εθνικές εκλογές. Ένα από τα επιχειρήματα που η κυβέρνηση της Ν.Δ. και τα στελέχη διατύπωσαν στο διάλογο, που τελικά συμφωνήσαμε, γιατί έγινε διάλογος και προσπάθεια να έχουμε συγκλίσεις, ήταν η ισοτιμία της ψήφου των πολιτών που συμμετέχουν από τον απόδημο ελληνισμό. Στο σημερινό σχέδιο νόμου αυτή την ισοτιμία της ψήφου, που είναι το κύριο επιχείρημα που λέγατε πριν λίγες εβδομάδες, το ξεχάσατε μέσα σε λίγες μέρες.

Κύριε Υπουργέ, έχουμε ακούσει δηλώσεις Υπουργών και στελεχών της κυβέρνησης για διπλές εκλογές. Πέρα από την προσβολή στην έκφραση του ελληνικού λαού από τις επαναλαμβανόμενες τοποθετήσεις για διπλές εκλογές, που απαξιώνουν την εκλογική διαδικασία που θα ακολουθήσει, όποτε και να γίνουν εθνικές εκλογές, θα ήθελα να σας θυμίσω ότι οι επόμενες εκλογές θα γίνουν με απλή αναλογική, χωρίς μπόνους, ούτε 25 Βουλευτών, ούτε 50.

Θα ήθελα, επίσης, να σας διαβεβαιώσω ότι θα υπάρχει κυβέρνηση προοδευτικής συνεργασίας, όχι στις δεύτερες εκλογές, στις πρώτες. Χρειάστηκαν μόλις έξι μήνες για να αναδειχθεί το πραγματικό πρόσωπο μιας νεοφιλελεύθερης κυβέρνησης και οι επιπτώσεις των ασκούμενων πολιτικών, για να φανούν οι ανακολουθίες της Ν.Δ. πριν και μετά τις εκλογές.

Σήμερα κατάλαβε η Ν.Δ. την αναγκαιότητα ύπαρξης Υπουργείου Μεταναστευτικής Πολιτικής. Ποτέ δεν είναι αργά, αλλά είναι μια ομολογία αποτυχίας του επιτελικού κράτους, αποτυχία των όσων λέγατε για τη φύλαξη των θαλάσσιων συνόρων, αποτυχία για τις αλλαγές στο θεσμικό πλαίσιο και τις διαδικασίες του ασύλου, αποτυχία σε κάποια στελέχη σας για τις ακροδεξιές κορώνες που έλεγαν και λένε. Τώρα πρέπει να θερίσετε τις θύελλες της ακροδεξιάς αντίληψης που έσπειραν τα στελέχη σας στην ελληνική κοινωνία, με τους ανέμους της ξενοφοβίας, της δήθεν φύλαξης, του ρατσισμού και, βέβαια, στην αλλαγή της πολιτικής που εμείς είχαμε για το προσφυγικό, το οποίο το μετατρέψετε σε μεταναστευτικό, αλλαγή που υπηρετεί τα συμφέροντα των χωρών της κεντρικής Ευρώπης, αλλά όχι τα συμφέροντα της δικής μας χώρας.

Είναι δεδομένα τα αποτελέσματα των εκλογών με το σύστημα της απλής αναλογικής. Είχαμε τριάντα χρόνια να ζήσουμε τέτοιες απεργίες και τέτοια δοκιμασία στον ιδιωτικό τομέα, στον ΟΤΕ στην τράπεζα Πειραιώς κ.α.. Είναι το τίμημα και οι συνέπειες της νεοφιλελεύθερης πολιτικής και της κατάργησης των εργασιακών δικαιωμάτων και των συλλογικών συμβάσεων εργασίας. Είναι γνωστά τα αποτελέσματα των έξι μηνών διακυβέρνησης που δημοσιεύτηκαν πρόσφατα για την ανάπτυξη, το ρεκόρ απολύσεων, τη μείωση 6% των μόνιμων θέσεων εργασίας, την ανάπτυξη που λέγατε ότι θα έρθει με περισσότερες και καλύτερες θέσεις εργασίας και έχουμε ρεκόρ απολύσεων, μείωση των εξαγωγών κατά 11,4%, πτώση της βιομηχανικής παραγωγής κατά 8,1%, πτώση της μεταποίησης κατά 4,9% σε έξι μήνες. Έχουν γίνει λοιπόν, σε όλους συνείδηση τι εννοούσατε όταν μιλούσατε για τους άριστους, με τα κύρια παραδείγματα των Διοικητών των νοσοκομείων που είναι ενδεικτικά. Πρέπει να θυμηθείτε το πρώτο σχέδιο νόμου που φέρατε για το επιτελικό κράτος.

Είναι γνωστή η δραματική μείωση του τζίρου στην αγορά. Επανερχόμαστε σε μια νεοφιλελεύθερη κανονικότητα που μας έφερε στα Μνημόνια. Είναι γνωστά τα αποτελέσματα των πολιτικών νόμος και τάξη όταν γίνονται κλοπές και έχουν αυξηθεί σε όλη τη χώρα και ασχολούμαστε με μια επικοινωνιακή πολιτική του πώς θα μπουν στο σπίτι του και σε κάθε πολίτη που κάθεται σπίτι του για να αντιμετωπίσουν μια κατάληψη. Τελευταίος απολογισμός στην τοποθέτηση μου, αλλά πρώτιστος στην προτεραιότητα όλων είναι τα θέματα εξωτερικής πολιτικής. Κύριε Υπουργέ, εμείς δεν ακολουθούμε την πολιτική τακτική που είχατε ως αντιπολίτευση και τη στάση που είχατε και τα λεγόμενα που διατυπώνατε με για τη Συμφωνία των Πρεσπών. Θα συμβάλλουμε στην οικοδόμηση εθνικού μετώπου και ταυτόχρονα, θα εντοπίζουμε τις ολιγωρίες ή τις λάθος τακτικές. Δεν είναι δυνατόν να μαθαίνει η χώρα μας για τη Συμφωνία Τουρκίας - Λιβύης την ημέρα υπογραφής της Σύμβασης. Κάποια υπηρεσία όφειλε να είχε ειδοποιήσει και κάποια κυβέρνηση να πάρει τις πρωτοβουλίες για να τη σταματήσει. Ούτε μπορεί η πολυδιάστατη εξωτερική πολιτική που ασκήθηκε από τις κυβερνήσεις του Αλέξη Τσίπρα, να μετατρέπεται στην πολιτική, όπως διατυπώθηκε από τον Πρωθυπουργό, του δεδομένου συμμάχου. Ο δεδομένος σύμμαχος αγνοείται και το αποτέλεσμα της πολιτικής του δεδομένου συμμάχου είναι να μη συμμετέχει. Αναλύω τα αποτελέσματα των πλειοψηφικών συστημάτων των μονοκομματικών κυβερνήσεων κυρία Πρόεδρε.

Να μη σας ενοχλεί, αλλά η χώρα δεν κλήθηκε μετά από αυτό που έγινε με τη Λιβύη, ενώ όφειλε η Κυβέρνησή μας να έχει πάρει πρωτοβουλίες για Κυρώσεις και στην Τουρκία και στη Λιβύη. Σε μια Σύνοδο που μετέχει η Αλγερία, βέβαια εκ των υστέρων δεν είναι δυνατόν να αναμείνει η Ελλάδα.

Τα παραπάνω έχουν αξιολογηθεί από τον Ελληνικό λαό και είναι αυτή η λογική κύριε Υπουργέ, που όποτε και να γίνουν οι επόμενες εκλογές να είστε σίγουροι ότι όχι μόνο δεν θα είναι διπλές, αλλά θα ψηφιστεί και από 200 Βουλευτές η απλή αναλογική ξανά. Καταψηφίζουμε και επί της αρχής και επί των άρθρων το σχέδιο νόμου. Ο ΣΥΡΙΖΑ και οι προοδευτικές δυνάμεις δεν θα επιτρέψουν τη συνέχιση μιας νεοφιλελεύθερης κατηφόρας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Βεβαίως και εκφράζεται η γνώμη και, βεβαίως, γνωρίζουμε όλοι γιατί φέρατε αυτό το εκλογικό σύστημα. Το είπατε και μόνος σας. Όσο συζητάτε για άλλα θέματα, δεν συζητάμε αυτό που σας ενδιαφέρει. Αυτό ισχύει για όλους.

Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής**): Κυρίες και κύριοι συνάδελφοι, είμαστε σε πολιτικό χρόνο καθόλου ουδέτερο, πραγματικά. Πέραν του γεγονότος ότι μόλις πριν λίγες μέρες ξεκίνησε το ταξίδι μιας νέας δεκαετίας, που βρίσκει τη χώρα μας να προσπαθεί να ξεφύγει από την κακοδαιμονία των μνημονίων, το φτωχοποιημένο λαό να παλεύει για την ανάταξη και το μηχανισμό της πολυσυζητημένης πια ανάπτυξης να προσπαθεί να πάρει μπρος, η Ελλάδα ψάχνει τη νέα της ταυτότητα μέσα σε μια νέα Ευρώπη και σε ένα κόσμο που αλλάζει ραγδαία. Ζούμε τις μέρες αυτές μια προσπάθεια αποσταθεροποίησης της περιοχής, με ενέργειες που φτάνουν ακόμη και σε τρομοκρατικές πράξεις και σε τρομοκρατία στη διπλωματία. Η Ευρώπη στέκεται αμήχανη μπροστά στα νέα προβλήματα και τις νέες ασύμμετρες απειλές. Αδυνατεί να απαντήσει. Δεν δείχνει να έχει πραγματική στρατηγική.

Μέσα σε ακριβώς αυτές τις συνθήκες, καλούμαστε να συζητήσουμε τον εκλογικό νόμο που η Κυβέρνηση, με συνοπτικές διαδικασίες, κατέθεσε προς ψήφιση. Άνοιξε ήδη η συζήτηση εκτός αυτής της αιθούσης και πριν από εμάς, με πολλές σκέψεις και παραδοχές. Μια σημαντική παραδοχή, για παράδειγμα, είναι ότι αποδεικνύεται μάλλον πολλές φορές από την ιστορία, τόσο τη μακρινή, όσο και την πιο πρόσφατη, πως τα στερεότυπα είναι σε πολύ μεγάλο βαθμό ανυπόστατα. Πόσες και πόσες φορές την τελευταία δεκαετία ακούσαμε από πολλές πολιτικές δυνάμεις, κυρίως από αυτούς που αυτοαποκαλούνται Αριστεροί του πολιτικού συστήματος, να ομνύουν στην απλή αναλογική, το μόνο, υποτίθεται, πολιτικό σύστημα που μπορεί να οδηγήσει στη γνήσια και ανόθευτη δημοκρατία.

Πραγματικά, πόσο ωραίο και πόσο αγνό ακούγεται όλο αυτό, αν ήταν και αληθινό. Αν πιστεύουμε αλήθεια ότι η ιστορία διδάσκει και είναι ο φάρος που μας οδηγεί και στο παρόν και το μέλλον, πρέπει να σταθούμε με περισυλλογή τόσο σε αυτά που έχουν συμβεί στο μακρινό παρελθόν, όπως όταν έφερε ο λαός μας στην εξουσία τον Ιωάννη Μεταξά ως Πρωθυπουργό το 1936 - δέκα χρόνια μετά έγιναν οι εκλογές, γιατί σε λίγους μόνο μήνες έγινε δικτάτορας - πριν προλάβουμε να πούμε το οτιδήποτε, ιστορικά θα θυμηθούμε πάλι πως ήταν αυτός ο οποίος κέρδισε τις εκλογές με απλή και ανόθευτη αναλογική. Μάλιστα, τότε οι βουλευτές μόνοι τους του παρέδωσαν τα κλειδιά της δημοκρατίας, εξαιτίας ενός παραλυτικού αναλογικού εκλογικού συστήματος.

Ακριβώς απέναντι υπάρχει η ακριβώς αντίθετη πλευρά, αυτή που πιστεύει στην με κάθε μέσο και με κάθε τρόπο πρόκριση της αρχής της μονοκομματικής κυβερνησιμότητας και λέει σταθερά πως η χώρα χρειάζεται ισχυρές κυβερνήσεις, πολύ ισχυρές, πάρα πολύ ισχυρές, με σταθερή πλειοψηφία στη Βουλή για να μπορέσει να κυβερνήσει, μια μονοκομματική κυβερνησιμότητα, ωστόσο, που, ακόμη και στην πολύ πρόσφατη ιστορία, αποδείχθηκε άκρως επιζήμια για τον τόπο. Αναφέρομαι, φυσικά, στην περίοδο 2004 - 2009, όταν οι τότε μονοκομματικές κυβερνήσεις Καραμανλή κατάφεραν το ακατόρθωτο, να «γονατίσουν» μια εξωστρεφή, δυναμική και ισχυρή οικονομία, με ρυθμούς ανάπτυξης της τάξης του 4%, που ακόμη ονειρευόμαστε, αυτήν που είχαν κληροδοτήσει ως παρακαταθήκη οι τρεις διαδοχικές κυβερνήσεις του ΠΑ.ΣΟ.Κ. με τον Ανδρέα Παπανδρέου αρχικά και τον Κώστα Σημίτη στη συνέχεια. Και το κατάφεραν αυτό υποκύπτοντας σε ένα ξέφρενο, μονοκομματικό και πάλι, ράλι διορισμών, ρουσφετιών, παραχωρήσεων, συντεχνιών, επιζήμιων πελατειακών σχέσεων κ.λπ..

Αν αθροίσουμε όλα τα παραπάνω, αν συνυπολογίσουμε τα συν και τα πλην της κάθε περίπτωσης, με το παρόν εκλογικό νομοσχέδιο δίνουμε το μεγάλο τίτλο και μάλιστα με φωσφορίζοντα γράμματα. Λέμε ότι ως πολιτικό σύστημα είμαστε ανεπίδεκτοι μαθήσεως. Συνεχίζουμε αυτό το ιδιότυπο παιχνίδι με τους θεσμούς, όπου οι νυν κυβερνώντες συνεχίζουν την κατάχρηση του χρηστικού πολυεργαλείου, που λέγεται εκλογικός νόμος, για ίδια πάντοτε συμφέροντα και ας έχουν δοκιμασθεί στην Ελλάδα, λίγο πολύ όλες οι εκδοχές του αναλογικού και πλειοψηφικού συστήματος στην μία ή στην άλλη μορφή τα τελευταία 100 τουλάχιστον χρόνια. Και ας έχουμε μια τόσο πλούσια πολιτική ιστορία. Και κυρίως όμως, ας βρισκόμαστε στην αρχή μιας νέας δεκαετίας σε μια νέα εποχή, με νέες ανάγκες, με νέα πολιτικά διακυβεύματα και με νέα στοιχήματα.

Ας μην κρυβόμαστε, λοιπόν, όλοι πίσω από το δάχτυλό μας. Το εκλογικό σύστημα υπήρξε παραδοσιακά εκείνος ο μηχανισμός της εξουσίας που κάθε φορά επιστρατεύονταν προκειμένου να διορθώσει με τον καλύτερο τρόπο, για την ίδια όμως την εξουσία, τη βούληση του εκλογικού σώματος.

Γι' αυτό μετράμε περίπου είκοσι εκλογικούς νόμους σε λιγότερες από 9 δεκαετίες, συν τις απειράριθμες κρυφές μεταβολές και διευθετήσεις που είχαμε. Από το πλειοψηφικό των αρχών του ΄50, τα καλπονοθευτικά συστήματα του ’56 – ‘58, στις εκλογές της βίας και νοθείας του ‘61, στη μεταπολίτευση στο 17% της δεύτερης κατανομής, στο αναλογικό όταν εμείς θα ερχόμασταν δεύτεροι, στο σχεδόν πλειοψηφικό όταν άλλοι πίστευαν ότι θα έρχονταν πρώτοι. Σειρά από ανακολουθίες, αντιφάσεις, σκόπιμες ρυθμίσεις, στο όνομα βέβαια πάντα αρχών και αξιών. Όλα στο βωμό της μικροκομματικής ωφέλειας σε κάθε αλλαγή του εκλογικού νόμου.

Αυτό το επισημαίνω ως συνολική αυτοκριτική του πολιτικού μας συστήματος και βεβαίως, των κομμάτων εξουσίας. Οφείλω όμως και το να σημειώσω για τη δικαιοσύνη και την αλήθεια ότι είμαστε εδώ όλοι ίσοι, αλλά δεν είμαστε ίδιοι.

Την ύστερη περίοδο το ΠΑ.ΣΟ.Κ. άλλαξε ρότα και τόλμησε, παρότι οι πολιτικές συνθήκες έμεναν ίδιες παραδοσιακά, πρώτα με τη Συνταγματική Αναθεώρηση του 2001, όταν επέβαλε, σας θυμίζω, κάθε αλλαγή του εκλογικού νόμου να εφαρμόζεται από την μεθεπόμενη εκλογική αναμέτρηση, αν δεν υπάρχει πλειοψηφία 2/3 ή 200 εδρών. Είναι επιλογή που βοήθησε πολύ στο να γίνουν λογικά στοιχειωδώς τα πράγματα και στη συνέχεια, το 2003, παρουσίασε μια πρωτοποριακή πρόταση. Απόλυτη αναλογική στις 270 έδρες με 30 μπόνους στο πρώτο κόμμα, βουλευτές Περιφέρειας Νομού, συνδυασμός λίστας και σταυρού, διπλή κάλπη για ψήφο στο κόμμα και για τους υποψηφίους, 3% πλαφόν εισόδου στη Βουλή, κατάτμηση των μεγάλων εκλογικών περιφερειών, ισόρροπη και αναλογική εκπροσώπηση των μικρών κομμάτων. Επαναστατική πρόταση.

Τότε το ίδιο το πολιτικό σύστημα αντέδρασε δυναμικά με προεξάρχουσα την κοινοβουλευτική ομάδα του ΠΑ.ΣΟ.Κ.. Δεν αποδείχθηκε ώριμο για μια ριζοσπαστική τομή. Ψήφισε κολοβή την πρόταση με μπόνους 40 εδρών, κατάργηση της διάταξης που απαγόρευε σε συνασπισμούς να το εισπράξουν. Θα είχαμε ένα διαφορετικό πολιτικό σύστημα αν τότε τα πράγματα ήταν διαφορετικά. Γι' αυτό αναφέρομαι στην ιστορία.

Από τότε πέρασαν πολλά χρόνια, χωρίς να γίνει τίποτα σ' αυτή την κατεύθυνση. Αντιθέτως, η Ν.Δ. πάλι, ανέβασε σε 50 έδρες το μπόνους, κατεβάζοντας τη δυναμικότητα αυτοδυναμίας από το 40% με 41% στο 35% με 36% και επαναφέροντας τη διάταξη που απαγόρευε σε συνασπισμούς κομμάτων να το εισπράξουν, όπως και σήμερα.

Είναι, λοιπόν, χρέος μας να αναγνωρίσουμε τα βήματα τα μπρος πίσω, και ότι δεν ευνοούνταν, δυστυχώς, το σύστημα της δημοκρατίας να βαθαίνει και να πλαταίνει με τις πρωτοβουλίες που έχουν κατά καιρούς παρθεί, αναφέροντας όμως ως ένα λαμπρό παράδειγμα την πρωτοβουλία που ξεχώρισε με τον ν.3231/2004, από τον τότε Υπουργό Εσωτερικών, Κώστα Σκανδαλίδη, που για την εποχή του είχε τολμήσει πραγματικά πολύ.

Βρισκόμαστε, κυρίες και κύριοι συνάδελφοι, σήμερα με έναν εκλογικό νόμο και με μια πολιτική διαδικασία, που πρέπει να κρίνουμε με αλήθεια ποιον γνώμονα γίνεται. Πέρα από τα ιστορικά στοιχεία και τις διαπιστώσεις θα πρέπει, δυστυχώς, να πούμε ότι προκλήθηκε, με την εισαγωγή του νόμου αυτού, η πολιτική μας αισθητική. Και προκλήθηκε και η κουλτούρα της δημοκρατίας μας, κύριε Υπουργέ, διότι δυστυχώς, άφησε αρνητικό το αποτύπωμα του στην αρχή ακόμη ο τρόπος με τον οποίο ήρθε από τον ίδιο τον Πρωθυπουργό, σε συζήτηση και σε συνάντηση πρόσφατη με τους πολιτικούς αρχηγούς, το συγκεκριμένο νομοσχέδιο. Ήταν το σκωτσέζικο ντους για όλους εμάς, που συνεισφέρανε όσο μπορούσαμε ο καθένας από τη θέση μας στη σύγκλιση των απόψεων για την ψήφο των αποδήμων.

Εγώ, τουλάχιστον, προσωπικά, καταθέτω την άποψή μου, ότι έτσι το εισέπραξα. Δεν είναι δυνατόν, πριν από λίγες εβδομάδες, τα κόμματα να συναινούν και μετά από μόλις λίγες εβδομάδες, να γίνεται αυτή, δυστυχώς, η μη ύπαρξη, όχι απλά συναίνεσης, αλλά ούτε καν θέσης του θέματος σε δημόσια διαβούλευση και σε επίπεδο αρχηγών των κομμάτων. Στα μέρη μου, όμως, λένε, ότι τα στερνά τιμούν τα πρώτα και εν προκειμένω, τα στερνά δεν τίμησαν τα πρώτα. Το ίδιο, βέβαια, έγινε και με τους φορείς και με τους πολίτες, δυόμισι ημέρες στη διαβούλευση, ψάχνουμε να βρούμε και τα πρώτα 17 σχόλια, κύριε Υπουργέ, της πλατφόρμας, τα οποία, εγώ τουλάχιστον, κατάφερα να τυπώσω, αλλά στη συνέχεια, δεν μπόρεσα να βρω. Δεν ξέρω αν ήταν ενοχλητικά τα σχόλια αυτά, φαντάζομαι, όμως, ότι ήταν μια τεχνική μάλλον δυσκολία και όχι τίποτε άλλο. Σε κάθε περίπτωση, λοιπόν, η καλή νομοθέτηση προϋποθέτει διαβούλευση. Σε αυτή τη περίπτωση, δεν έγινε ούτε σε επίπεδο αρχηγών, αλλά ούτε σε επίπεδο φορέων και πολιτών.

Εδώ, έχουμε και μία ιδιορρυθμία. Το εκλογικό σύστημα το οποίο προτείνεται από την Κυβέρνηση, ενώ κομπάζει ότι δήθεν ακολουθεί τη δική μας αρχιτεκτονική, την αρχιτεκτονική της δικής μας πρότασης, διαφοροποιείται σημαντικά με μια πολιτικάντικη πονηριά και με αποτέλεσμα, να αποτελεί τελικά απλώς μια κακή αναδιατύπωση, με ξεκάθαρα διαφορετικές στοχεύσεις και εξηγούμαι. Τι προτείνουμε εμείς. Εμείς, είπαμε, κλιμακωτά να παίρνει το πρώτο κόμμα και μόνο αν υπερβαίνει το ποσοστό του 25%, τις 20 πρώτες έδρες του συνολικού μπόνους των 35 εδρών και όχι των 50, που προτείνουμε για κάθε επιπλέον 1% να παίρνει μια έδρα. Σε αυτή την πρότασή μας, εσείς, φέρνετε συνολικό μπόνους 50 εδρών, δείχνοντας, υποτίθεται, πως υιοθετείτε τη δική μας αρχιτεκτονική. Επαναλαμβάνω, η κυβερνητική πρόταση διαφοροποιείται καθοριστικά από τη στιγμή που δίνει μία έδρα για κάθε 0,5%. Και εδώ, ενώ δείχνει να ακολουθεί τη δική μας μέθοδο, με πονηρές παρεμβάσεις, δεν φτάνει φυσικά στο ίδιο αποτέλεσμα. Γιατί; Γιατί με την κυβερνητική πρόταση, η αυτοδυναμία του πρώτου κόμματος, επιτυγχάνεται με ποσοστό περίπου στο 36,5% με 37% του εκλογικού Σώματος, με τη δική μας, όμως, απαιτείται πάνω από 40,5% έως 41%. Η διαφορά είναι πραγματικά πολύ μεγάλη. Δεδομένου δε των σύγχρονων συνθηκών, η διαφορά είναι τεράστια. Το κλιμακωτό μπόνους των 35 εδρών, που εμείς θέτουμε ως όρο και ταβάνι της πριμοδότησης του πρώτου κόμματος, θέλω να εξηγήσω και κάτι ακόμη, ότι δεν είναι ένα τυχαίο νούμερο ούτε είναι προϊόν κολοκυθιάς ή πολιτικού καπρίτσιου. Το να επιτευχθεί η αυτοδυναμία με περίπου 41% ως κατώφλι της, για μας, είναι κομβικής σημασίας, γιατί με το να προσπαθείς να μετατρέψεις μια επικράτηση της τάξης του 36% με 37% σε άκαμπτη αυτοδυναμία, είναι προφανές, ότι αγνοείς ρητά, κατηγορηματικά και ευθέως, τη λαϊκή ετυμηγορία, που ξεκάθαρα σε σπρώχνει σε συγκλίσεις, γιατί δεν σε εμπιστεύεται να κυβερνήσεις μόνος σου, σε θέλει, αλλά δεν σε θέλει μόνο. Ο λαός, λοιπόν, πολλές φορές, εν αγνοία του, θα τολμούσα να πω, είναι σοφός, ίσως είναι το ένστικτο της πολιτικής αυτοσυντήρησης που διαθέτει, γι' αυτό το λόγο και επιλέγει τις συγκλίσεις μέσα από αυτόν το τρόπο.

Δυστυχώς, ο Πρωθυπουργός της χώρας, παρά τις προεκλογικές διακηρύξεις, φαίνεται, ότι τα δικά του σχέδια, έχει προσχωρήσει ξεκάθαρα στη λογική της μονοκρατορίας, προσπαθώντας να φτιάξει ένα δικό του κόμμα, ένα δικό του κράτος, μια δική του πραγματικότητα. Μας το είπατε εδώ και καιρό, ξεκινήσατε με αυτό το τρόπο, επιτελικό κράτος, επιτελεία, επιτελάρχες, επιτελικούς, επιτελική λογική, επιτελικό πρόσωπο, όλα αυτά τα οράματα του επιτελικού σας μεγαλείου δεν προοιωνίζουν τίποτα θετικό για τους θεσμούς και αυτό οι πολίτες άρχισαν ήδη να το αντιλαμβάνονται, παρά το μήνα του μέλιτος, που ακόμη, κύριε Υπουργέ, διανύετε και το γνωρίζετε. Έρχονται, όμως, και άλλες μέρες. Για αυτό, δυστυχώς, εμείς, θεωρούμε, ότι ένας νέος δικομματισμός είναι ο τελικός στόχος. Θεωρεί, ότι αυτή τη στιγμή, η Κυβέρνηση, έχει το πάνω χέρι και γι' αυτό το λόγο θέλει αυτή τη κατάσταση, να βρει τους τρόπους, τους μηχανισμούς τους εκλογικούς, να διαιωνίσει αυτή τη κατάσταση.

Εμείς, προειδοποιούμε προκαταβολικά, ότι όλα αυτά είναι απολύτως και εξαιρετικά εφήμερα. Η ιστορία, στην οποία θα κλείσω επαναλαμβάνοντας, διδάσκει, ότι κανείς δεν βρίσκεται συνεχώς καβάλα στο άλογο της νίκης. Το βίωσαν αυτό και άλλοι, προηγούμενοι, πολύ ισχυρότεροι πρωθυπουργοί, πριν από αυτόν, σε άλλες εποχές, όπου υπήρχαν ισχυρές αυτοδυναμίες και είναι πιο βέβαιο από οτιδήποτε, ότι προοπτικά, δυστυχώς, θα το βιώσει και ο ίδιος.

Αυτό που μένει για τον κάθε Πρωθυπουργό και για την κάθε Κυβέρνηση στο τέλος, είναι μόνον ο σεβασμός στους θεσμούς και το λιθαράκι, που και εσείς οι ίδιοι και εμείς οι ίδιοι θα προσθέσουμε στην προσπάθεια της βελτίωσής μας. Νομίζω ότι όλοι θα θέλαμε το πρόσημο του προοδευτικού στην πορεία μας, πριν ολοκληρώσουμε την πορεία μας. Και βεβαίως, πολλές φορές, η τακτική της εξυπηρέτησης μικρόνοων σκοπιμοτήτων αυτό το πρόσημο το αφαιρεί.

Εμείς αυτό που, εν κατακλείδι, θέλουμε να πούμε είναι ότι η γύμνια του βασιλιά πάντα, σε τέτοιες περιπτώσεις, φαίνεται. Και φαίνεται, δυστυχώς, πολύ. Παρά τις πομπώδεις αυτοεπιβεβαιώσεις της Κυβέρνησης, είναι μια νομοθετική πρωτοβουλία, δυστυχώς, φοβική. Επειδή κρύβει τους φόβους της για το μέλλον. Κρύβει ότι η ίδια φοβάται τον ίδιο της τον εαυτό. Ότι, σε πολύ λίγο, δεν θα βρίσκεται στην κατάσταση που βρισκόταν τον πρόσφατο Ιούλιο του 2019.

Όμως, κυρίες και κύριοι Συνάδελφοι, οι καιροί και τα σημάδια τους, η δημοκρατία και οι ανάγκες μας απαιτούν άλλες πρακτικές και άλλες λογικές. Καταρχήν απαιτούν μια οργανωμένη συζήτηση, μια διακομματική διαπραγμάτευση, η οποία θα έπρεπε να ξεκινήσει, κύριε Υπουργέ, από το δικό σας Υπουργείο, από το Υπουργείο Εσωτερικών. Και σε αυτήν, όλα τα κόμματα θα έπρεπε να συζητήσουν, επιτέλους, ανοικτά τις απόψεις τους και να καταλήξουν στη βέλτιστη δυνατή συναινετική πρόταση. Να τολμήσουν από κοινού τις αναγκαίες τομές για μια μεγάλη ριζοσπαστική αλλαγή, που θα δώσει, επιτέλους, μόνιμες απαντήσεις και λύσεις για τη μετεξέλιξη του πολιτικού συστήματος.

Αντί γι' αυτό, δυστυχώς, πάλι ξεκινάμε. Και για τις επόμενες μέρες, θα ζούμε έναν αξιοθρήνητο καιροσκοπισμό στο βωμό της πολιτικής επιβίωσης. Αυτό, όμως, δεν είναι το εργαλείο, με το οποίο θα αλλάξει πορεία η χώρα, με την απλή εναλλαγή των αυτοδύναμων και αυτάρεσκων δυνάμεων, αλλά ούτε και με την ακυβερνησία. Θα αλλάξει μέσα από μια νέα εθνική στρατηγική, που μπορεί να οδηγήσει τα πράγματα μπροστά.

Και προσέξτε. Τα πειράματα της γενετικής μηχανικής με τον εκλογικό νόμο δεν οδηγούν ποτέ σε εξασφαλισμένο αποτέλεσμα -δείτε τις στατιστικές - ειδικά όταν παράγονται τραγικά μεταλλαγμένα πολιτικά προϊόντα.

Για μας, λοιπόν, για όλους αυτούς τους λόγους, επειδή δεν μας αρέσουν τα μεταλλαγμένα, η καταψήφισή του είναι, δυστυχώς, μονόδρομος.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Στη συζήτηση για τον εκλογικό νόμο, το Κομμουνιστικό Κόμμα Ελλάδας συμμετέχει από θέση αρχής, χωρίς μικροκομματικές σκοπιμότητες, συνεπές στην υποστήριξη της ανόθευτης απλής αναλογικής.

Το Κ.Κ.Ε. τις προτάσεις και τις θέσεις του για τον εκλογικό νόμο δεν τις βάζει στη ζυγαριά και σε παιχνίδια με άλλα ζητήματα. Και αυτό το λέμε, γιατί είναι φανερό ότι εξελίσσεται, αυτήν την περίοδο, ένα παζάρι με αφορμή τον εκλογικό νόμο, μέσα στον οποίο εντάσσονται και άλλα ζητήματα, όπως είναι, για παράδειγμα, η εκλογή του Προέδρου της Δημοκρατίας.

Το Κ.Κ.Ε. από θέση αρχής υποστηρίζει ως πάγιο εκλογικό σύστημα την απλή, ανόθευτη και άδολη αναλογική, γιατί είναι το μοναδικό εκλογικό σύστημα που αποτυπώνει τη λαϊκή βούληση, όπως αυτή καταγράφεται τουλάχιστον στις εκλογές. Διότι, η λαϊκή βούληση δεν αποτυπώνεται πραγματικά και αυθεντικά στις εκλογές για το αστικό Κοινοβούλιο.

Η απλή και ανόθευτη αναλογική, την οποία υπερασπίζεται το Κ.Κ.Ε., είναι ασυμβίβαστη και με την ύπαρξη οποιασδήποτε μορφής bonus, αλλά και με την ύπαρξη πλαφόν εισόδου στη Βουλή. Σήμερα είναι στο 3% και για το οποίο κανένα κόμμα, πλην του Κ.Κ.Ε., δεν μιλάει. Πρόσφατα, μάλιστα, το κόμμα μας κατέθεσε αυτήν την πρόταση και στο πλαίσιο της Συνταγματικής Αναθεώρησης. Απορρίφθηκε, όμως, από τα υπόλοιπα κόμματα. Απορρίφθηκε και από τη Νέα Δημοκρατία και από το Κίνημα Αλλαγής, που υπερασπίζονται σταθερά καλπονοθευτικά εκλογικά συστήματα. Απορρίφθηκε, όμως, και από τον ΣΥΡΙΖΑ, ο οποίος κόπτεται για την απλή αναλογική.

Θυμίζουμε ότι η πρόταση του ΣΥΡΙΖΑ, στο πλαίσιο της συνταγματικής αναθεώρησης, δεν αποκλείει ούτε το πλαφόν, που το θεωρεί ούτως ή άλλως δεδομένο και υπήρχε και στον νόμο που έφερε ως κυβέρνηση, ούτε το μπόνους, αφού αναφέρει ότι μπορεί να υπάρχει απόκλιση έως 10% στην κατανομή των εδρών από το εκλογικό αποτέλεσμα.

Με αυτά, λοιπόν, τα δεδομένα, το Κ.Κ.Ε. προσέρχεται στη συζήτηση για τον εκλογικό νόμο και είναι αυτονόητο ότι θα καταψηφίσει το σχέδιο νόμου της Κυβέρνησης, καθώς το μόνο που βασικά διασφαλίζει είναι η παραπέρα νόθευση της λαϊκής βούλησης.

Πριν λίγες μέρες, συζητώντας για την ψήφο των αποδήμων, η Κυβέρνηση επικαλούνταν την αρχή της ισοτιμίας της ψήφου. Σήμερα, η αρχή αυτή πάει περίπατο, γιατί εδώ προτάσσονται άλλοι στόχοι, όπως είναι η κυβερνησιμότητα, όπως λέτε, δηλαδή η εξασφάλιση της αντιλαϊκής κυβερνητικής σταθερότητας, που για το λαό σημαίνει μεγάλη αστάθεια και ανασφάλεια.

Αποδεικνύεται για μία ακόμη φορά η υποκρισία της Κυβέρνησης, αλλά και το πόσο κούφιες είναι για το λαό οι διακηρύξεις όλων των αστικών κομμάτων και επιτελείων για τη δημοκρατία.

Δείτε πώς αντιλαμβάνονται οι κυβερνώντες την έννοια της δημοκρατίας. Οι ίδιοι που μιλάνε για τις μειοψηφίες των διαδηλωτών και των απεργών και νομοθετούν ότι για να αποφασίσει ένα εργατικό σωματείο την κήρυξη απεργίας πρέπει να το κάνει με ασφυκτικούς όρους, με συμμετοχή του 50% συν 1 του συνόλου των εργαζομένων, σε γενική συνέλευση και μάλιστα, κάτω από τη μύτη της εργοδοτικής τρομοκρατίας, νόμος του ΣΥΡΙΖΑ που τον επέκτεινε η Ν.Δ., είναι οι ίδιοι σήμερα που νομοθετούν ότι για να εκλεγεί κυβέρνηση αρκεί και η μειοψηφία των συμμετεχόντων στις εκλογές. Είναι οι ίδιοι που νομοθετούν όλα τα απαραίτητα κόψε ράψε για το σχηματισμό κυβέρνησης, ακόμη και εάν δεν προκύψει από το αποτέλεσμα των εκλογών.

Γιατί, λοιπόν δύο μέτρα και δύο σταθμά;

Γιατί τέτοια υποκρισία; Γιατί, πολύ απλά, πάνω απ' όλα βάζετε τη σταθερότητα της αντιλαϊκής πολιτικής του βάρβαρου, σάπιου συστήματος. Επιπλέον, λέτε ότι είναι κακές οι μειοψηφίες των εργαζομένων, όταν με χίλια δύο εμπόδια κατορθώνουν να οργανώνουν μια απεργία, αλλά είναι καλές οι μειοψηφίες όταν μας βγάζουν ως κυβέρνηση και ως Βουλευτές.

Να την χαίρεστε, λοιπόν, αυτή τη δημοκρατία. Είναι κάλπικη και επικίνδυνη για τα λαϊκά συμφέροντα.

Βέβαια, καμία αυταπάτη δε μπορεί να υπάρχει στο λαό πως ένα δίκαιο εκλογικό σύστημα εξασφαλίζει από μόνο του φιλολαϊκή πορεία, πως η ύπαρξη ενός αναλογικού εκλογικού συστήματος, συνιστά λύση στα μεγάλα προβλήματα που αντιμετωπίζει ο λαός και η χώρα και πως αποτελεί μέσο, για την ανάδειξη φιλολαϊκών κυβερνήσεων.

Ο λαός θα συνεχίσει να ματώνει ακόμη και με κυβερνήσεις που θα προκύπτουν από την απλή αναλογική, από τη στιγμή που δεν αλλάζει ο ίδιος χαρακτήρας, ο κεφαλαιοκρατικός τρόπος λειτουργίας της παραγωγής και της εξουσίας, που είναι και η αιτία για τα βάσανα που αντιμετωπίζει.

Σε πάρα πολλές χώρες έχουν συγκροτηθεί αντιδραστικές και αντιλαϊκές κυβερνήσεις, μέσα από συστήματα απλής αναλογικής. Το παράδειγμα της γειτονικής Ιταλίας είναι, πλέον, χαρακτηριστικό.

Κατά συνέπεια, η υπεράσπιση ενός αναλογικότερου συστήματος είναι αναγκαία, αλλά δεν είναι από μόνη της ικανή συνθήκη για να κατατάξει μια πολιτική δύναμη ως προοδευτική. Υπάρχουν αστικά αντιλαϊκά κόμματα που υποστηρίζουν αναλογικά συστήματα, γιατί βλέπουν στο πολιτικό σκηνικό περισσότερους εν δυνάμει κυβερνητικούς συμμάχους σε σχέση με τους άμεσους ανταγωνιστές τους.

Σε κάθε περίπτωση, τα λιγότερο αναλογικά συστήματα ευνοούν τον εκβιασμό μέσω της λογικής της χαμένης ψήφου, ενώ τα περισσότερο αναλογικά, μέσω της προσπάθειας λαφυραγώγησης ψήφων, εγκλωβίζουν το λαό σε ψευτοδιλήμματα για το ποιος θα συνεργαστεί με ποιον μετεκλογικά.

Από αυτή, λοιπόν, την άποψη, η θέση αρχής του Κ.Κ.Ε. υπέρ της καθαρής, απλής αναλογικής, η οποία δεν έχει καμία απολύτως σχέση με τη στάση των άλλων κομμάτων, για τα οποία η υπεράσπιση της απλής αναλογικής και μάλιστα, κολοβής, είναι το μέσο για να παίζουν πολιτικά παιχνίδια και να αναζητούν πολιτικούς και κυβερνητικούς συνεταίρους, προκειμένου να συνεχίσουν την ίδια ακριβώς πολιτική.

Αυτό, δηλαδή, που κάνει ο ΣΥΡΙΖΑ, στο πλαίσιο και της μετάλλαξής του ως το σημερινό σοσιαλδημοκρατικό κόμμα στη θέση του ΠΑ.ΣΟ.Κ..

To Κομμουνιστικό Κόμμα Ελλάδας καταψηφίζει, καταγγέλλει και στέκεται «απέναντι» στην προσπάθεια της Κυβέρνησης της Ν.Δ. να επαναφέρει το μπόνους και μάλιστα, μέσα από τον εκβιασμό των διπλών εκλογών, στο όνομα της σταθερότητας και της κυβερνησιμότητας.

Βεβαίως, το σημερινό σκηνικό εκβιασμού που στήνει η Κυβέρνηση της Ν.Δ., αποτελεί και «πάσα» προς τον ΣΥΡΙΖΑ για να υψώσει εκ νέου «κάλπικες» διαχωριστικές γραμμές μέσα στην ελληνική κοινωνία. Γι' αυτό και ο ΣΥΡΙΖΑ, μάλιστα, διά στόματος Τσίπρα, «σαν έτοιμος από καιρό», σε συνεδρίαση της Κεντρικής Επιτροπής Ανασυγκρότησης του ΣΥΡΙΖΑ, ξανάφερε στο προσκήνιο τα περί κυβέρνησης δημοκρατικών και προοδευτικών δυνάμεων, ενώ άλλα στελέχη του ΣΥΡΙΖΑ - ακούστηκε και σήμερα εδώ - στην ίδια γραμμή, δουλεύουν το επιχείρημα πως βάσει του Συντάγματος, ο ελάχιστος αριθμός για να λάβει μια Κυβέρνηση ψήφο εμπιστοσύνης, είναι 120 ψήφοι, που με αναλογικό σύστημα αντιστοιχεί σε ποσοστό 40% του εκλογικού σώματος. Φυσικά ο ελληνικός λαός δεν έχει μνήμη χρυσόψαρου. Η πείρα της Συγκυβέρνησης των αντιμνημονιακών δυνάμεων που έγινε η «μνημονιακότερη» όλων, είναι και πολύ «νωπή» και πολύ «πικρή».

Σε περίπτωση αδυναμίας σχηματισμού Κυβέρνησης δεν υπάρχουν αδιέξοδα. Αυτό προκύπτει από τις θέσεις και τα πεπραγμένα όλων των υπόλοιπων κομμάτων. Προκύπτει και από την κοινή σας στρατηγική, αλλά και από το πρόσφατο παρελθόν. Το 2015 σε συνθήκες πολιτικής αστάθειας και ανάγκης να υπάρχει τρίτο μνημόνιο «μια χαρά τα βρήκε» ο ΣΥΡΙΖΑ με τη Ν.Δ. και το ΠΑ.ΣΟ.Κ. για να υπάρχουν οι απαιτούμενες πλειοψηφίες.

Η «πρόβα» συναίνεσης που βλέπουμε αυτή την περίοδο, όσον αφορά για παράδειγμα τη «βρώμικη» εμπλοκή της Ελλάδας στους ιμπεριαλιστικούς σχεδιασμούς των Ηνωμένων Πολιτειών και του ΝΑΤΟ, την πολιτική στήριξης της καπιταλιστικής ανάπτυξης, αποτελούν άλλη μια επιπλέον απόδειξη. Αυτό θα γίνει και στο μέλλον αν χρειαστεί. Και αν κάποιοι σήμερα το «ξορκίζουν» ως ενδεχόμενο τους προτρέπουμε να ανατρέξουν στο πόσο «τοξικά» τοποθετούνταν παλαιότερα για ένα τέτοιο ενδεχόμενο η Ν.Δ. και το ΠΑ.ΣΟ.Κ. και τελικά, συγκυβέρνησαν.

Άλλωστε και ο εκλογικός νόμος που φέρνει σήμερα η Κυβέρνηση της Ν.Δ., παραπέμπει σε σενάρια μεγάλων συνασπισμών, γιατί ένα κόμμα με 25% και 30%, που θα πάρει μπόνους είκοσι ή τριάντα έδρες, αντικειμενικά μόνο με ένα άλλο μεγάλο κόμμα μπορεί να συγκυβερνήσει.

Γενικά ο εκλογικός νόμος ως έννοια - στα πλαίσια του καπιταλιστικού συστήματος - αποτελεί εργαλείο θωράκισης του υφιστάμενου αστικού πολιτικού συστήματος για τη διασφάλιση της σταθερότητας στην κυβερνητική εναλλαγή, έχοντας ως κύριο στόχο, να βάλει εμπόδια στην πολιτική έκφραση της εργατικής τάξης, που έρχεται σε σύγκρουση με το κεφάλαιο και τα όργανά του, δηλαδή το Κομμουνιστικό Κόμμα Ελλάδας.

Το «κλειδί», λοιπόν, για το λαό δεν βρίσκεται στο εκλογικό σύστημα, αφού «εντός των τειχών», όποιο σύστημα και αν ισχύει, οι κυβερνήσεις που θα προκύπτουν, πολυκομματικές ή μονοκομματικές, θα εφαρμόζουν πολιτικές και μέτρα σε βάρος του.

Θετικές εξελίξεις θα προκύψουν για το λαό μόνο με την οργανωμένη πάλη στο χώρο δουλειάς, στα συνδικάτα, στις λαϊκές οργανώσεις για την ανασύνταξη του εργατικού λαϊκού κινήματος και της κοινωνικής συμμαχίας, σε γραμμή αμφισβήτησης, ρήξης και ανατροπής του «σάπιου» συστήματος. Είναι ο δρόμος υπεράσπισης των άμεσων ζωτικών και μελλοντικών συμφερόντων της εργατικής τάξης, του συνόλου των φτωχών λαϊκών στρωμάτων. Ο δρόμος που θα οδηγήσει στην απαλλαγή του λαού από τη ζωή χωρίς δικαιώματα, από τη ζωή με «ψίχουλα», απ’ την εκμετάλλευση, από τον κίνδυνο πολέμων με το λαό στην εξουσία και ιδιοκτήτη του πλούτου που παράγει. Αυτή είναι και η μόνη απάντηση, κατά την άποψη μας, απέναντι στην δημοκρατική καρικατούρα του καπιταλισμού, που δεν είναι τίποτε άλλο, παρά ο θεσμικός φερετζές της καπιταλιστικής ιδιοκτησίας και κερδοφορίας.

Κατά συνέπεια, το Κ.Κ.Ε. καταψηφίζει το σχέδιο νόμου και επί της αρχής και επί των άρθρων. Ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Κυρίες και κύριοι συνάδελφοι, κύριοι Υπουργοί, εδώ και μερικούς μήνες, τους τελευταίους κυρίως, απασχολεί το πολιτικό και μιντιακό μας σύστημα ένα θέμα, το οποίο, κατά την άποψή μας - το έχουμε ξανά αναφέρει, εμείς της Ελληνικής Λύσης - δεν ήτανε το άμεσο και το επείγον, αυτό του νέου εκλογικού νόμου, το οποίο αποφάσισε να φέρει η Κυβέρνηση, αλλά και της εκλογής του Προέδρου της Δημοκρατίας. Και τα δύο αυτά, εάν τα βάλει κανείς δίπλα-δίπλα, καταλαβαίνει ποιος είναι ο λόγος που το πολιτικό σύστημα ενδιαφερόταν τόσο καιρό για αυτά τα πράγματα. Άρα, λοιπόν, το θέμα της διαπλοκής πρέπει να το δούμε και από την άλλη άποψη και θα το εξηγήσω.

Την ίδια στιγμή τα προβλήματα των Ελλήνων, αλλά και της χώρας πολλαπλασιάζονταν. Η χώρα εξερχόμενη από τα μνημόνια, αν και ακόμα για να φύγουμε από τα μνημόνια και από την εποπτεία της Ευρωπαϊκής Ένωσης, θα χρειαστούν πολλά-πολλά χρόνια, αλλά και την ιδεολογία της αριστεράς θολοκουλτούρας του ΣΥΡΙΖΑ τα τελευταία 4,5 χρόνια για την ασφάλεια, για τη λαθρομετανάστευση, συν το εθνικό θέμα, το οποίο έχει προκύψει τελευταία και σε ένταση με την Τουρκία και είδαμε, κυρία Πρόεδρε, κύριοι Υπουργοί, τα λάθη τα οποία έκανε και η δική σας κυβέρνηση.

Προτού αναλύσουμε το παρόν νομοσχέδιο, θα ήθελα να αναφερθώ στο θέμα της μεγάλης ήττας, αυτό με την Κυριακή 19 του μηνός στη Σύνοδο του Βερολίνου, που η Ελλάδα θα είναι απούσα. Ένα θέμα, για το οποίο θα έχουμε να λέμε πάρα-πάρα πολλά το επόμενο διάστημα, αλλά και βέβαια από τη μεγάλη ήττα, την οποία υπέστητε από τον ΣΥΡΙΖΑ - για αυτό σήμερα είναι ο κύριος Πολάκης και οι συνάδελφοί του στο ΣΥΡΙΖΑ…

**ΠΑΥΛΟΣ ΠΟΛΑΚΗΣ:** (ομιλεί εκτός μικροφώνου)

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Τα είδαμε, κύριε Πολάκη, τα είδαμε. Αφήστε τα, διότι το θέμα της λαθρομετανάστευσης έχουμε πει ότι θα φάει πολλές κυβερνήσεις. Αν νομίζει κάποιος ότι θα περάσει έτσι εύκολα από τον Ελληνικό Λαό το θέμα αυτό και τώρα έρχεστε, Κύριε Υπουργέ, να επανασυστήσετε - όχι να συστήσετε - αυτή είναι η σωστή έκφραση, ένα Υπουργείο, το οποίο το καταστρέψατε πριν από λίγους μήνες. Αυτή είναι η αλήθεια. Εμείς έχουμε μάθει να λέμε πάντα την αλήθεια.

Η Ελληνική Λύση, λοιπόν, δεν είναι ένα κόμμα ευκαιριακό, δεν είναι ένα κόμμα της διαπλοκής, δεν υπάρχει βέβαια διαφθορά στην Ελληνική Λύση, είναι ένα πατριωτικό κόμμα, φύση, θέση και παλεύει για την Ελλάδα και τον Έλληνα, στηρίζοντας πάντα τις εθνικές θέσεις, χωρίς κομματικά οφίτσια και ιδιοτελή οφέλη. Τα λέω αυτά από την αρχή, για να ξεκαθαρίσω γιατί κάτι άρχισαν και ακούγονται, ως προς τη θέση μας προς τον εκλογικό νόμο.

Η Ελληνική Λύση είναι, σύμφωνα και με το πρόγραμμα της το προεκλογικό, το οποίο έχει κατατεθεί βέβαια και μπορούν να το δούνε όλοι, υπέρ της απλής αναλογικής, κατά την άποψή μας, το πλέον δίκαιο εκλογικό σύστημα, αλλά και το μόνο σύστημα, το οποίο είναι γνήσιο και ανόθευτο αναλογικά και απεικονίζει την πραγματική βούληση του Ελληνικού Λαού. Όλα τα παραπάνω βέβαια με πλαφόν εισόδου στη Βουλή το 3%.

Όμως, σας είπα και προηγουμένως, η Ελληνική Λύση είναι ένα πατριωτικό κόμμα, δεν είναι ένα κόμμα, το οποίο για ιδιοτελείς σκοπούς θα ήθελε να μπει, να κυβερνήσει με κάποιο άλλο μεγάλο κόμμα, προς το παρόν, διότι σε λίγο θα είναι αρκετά μεγάλο και θα το δείτε στις επόμενες εκλογές, όποτε και να γίνουν, για να έχουμε τη θέση, η οποία θα φτάσουμε να σας την αναλύσουμε. Δεν αφορά όμως αυτός ο εκλογικός νόμος μόνο την τροποποίηση του εκλογικού νόμου αυτού ή την κατάργηση του με νεότερο, δεν αφορά μόνο το μαθηματικό τρόπο, με τον οποίο θα κατανέμονται οι έδρες, μετά την εκλογική διαδικασία, αφορά και κάτι άλλο πιο σημαντικό: Πρωτίστως τη δημοκρατία, τη δημοκρατία ως έννοια και ως πολίτευμα και το πολίτευμα της χώρας μας, όπως ορίζεται στην παράγραφο 1 του άρθρου 1 του Συντάγματος βασίζεται στη λαϊκή κυριαρχία, εγκαθιδρύοντας ένα είδος δημοκρατίας στην οποία «ο δήμος εστί ο κρατών» [Αριστοτέλης]. Η δημοκρατία, λοιπόν, μπορεί να διακριθεί, αν και έχει μόνο μια μορφή, σε άμεση, έμμεση και μικτή δημοκρατία. Έχει άμεση μορφή, γιατί λειτουργεί κατά την αρχή της ταυτότητας. Η δημοκρατία στην κυριολεξία είναι συνήθως άμεση. Είναι έμμεση, καθώς βασίζεται στην αρχή της αντιπροσωπευτικότητας, ήτοι μπορούμε να πούμε ότι είναι μια μορφή δημοκρατίας στην οποία οφείλει την επωνυμία της στην αναγνώριση του λαού ως πηγή εξουσίας. Σε αυτή, οι αντιπρόσωποι του λαού κυβερνούν αντί αυτού και η θέλησή τους ταυτίζεται πλασματικά με αυτή του λαού. Αυτή η μορφή εμφανίστηκε μετά την αμερικανική γαλλική επανάσταση, όταν ο απολυταρχισμός παράκμαζε και υπήρχε ανάγκη για μια νέα μορφή διακυβέρνησης.

Ερχόμαστε τώρα στην τρίτη μορφή, τη λεγόμενη μικτή. Δεν αποτελεί η τρίτη αυτούσια μορφή, αλλά μεταβατικό στάδιο της συν λειτουργίας στην αρχή της ταυτότητας και της αντιπροσωπευτικότητας. Το σύνταγμα προβλέπει την άμεση σύμπραξη του λαού στην άσκηση της νομοθετικής λειτουργίας μέσω του ημιαντιπροσωπευτικού οργάνου, δηλαδή το βουλευτικό σώμα. Στη μικτή δημοκρατία το Σύνταγμα αναγνωρίζει θεσμούς άμεσης άσκησης εξουσίας από το λαό, δηλαδή, κυρίως το δημοψήφισμα.

Συνεπώς, η δημοκρατία είναι το πολίτευμα στο οποίο ο λαός παίρνει ο ίδιος τις βασικές πολιτικές αποφάσεις, άρα είναι ένα πολίτευμα με ένα συγκεκριμένο σύστημα οργάνωσης και άσκησης εξουσίας. Είναι εκείνο το πολίτευμα, στο οποίο ο λαός έχει τη δύναμη και παίρνει τις αποφάσεις, καθώς αυτοκυβερνάται και γι' αυτό ισχύει η αρχή της ταυτότητας κυβερνώντων και κυβερνωμένων.

Βάση του φιλελεύθερου αντιπροσωπευτικού κοινοβουλευτισμού είναι η εξής: η λαϊκή κυριαρχία, αντιπροσωπευτική αρχή, η ελεύθερη ή αντιπροσωπευτική εντολή και η κοινοβουλευτική αρχή. Με άλλα λόγια, στη σύγχρονη δημοκρατία γίνεται ένας συγκερασμός κομματικής δημοκρατίας και δημοκρατίας πολιτών, στον οποίο υπερισχύει η αρχή της ταυτότητας και επικουρικά έπεται η αντιπροσωπευτική αρχή.

Επί της ουσίας, το δημοκρατικό πολίτευμα θα μπορούσε να λεχθεί ότι βασίζεται κυρίως στην λαϊκή βούληση, η οποία εκφράζεται μέσω της διαδικασίας των εθνικών εκλογών. Συνεπώς κάθε τροποποίηση της εκλογικής διαδικασίας, μέσω ενός νομοσχεδίου, οφείλουμε να αναλύουμε σε βάθος και να έχουμε ένα μόνο κριτήριο. Το κριτήριο του δικαίου. Μιας έννοιας που αποτελεί βασικό πυλώνα του Συντάγματος μας και του πολιτεύματος της δημοκρατίας.

Οι αλλαγές που θα επιφέρει, όμως το παρόν νομοσχέδιο, θα είναι δίκαιες; Θα βελτιώσει την υπάρχουσα κατάσταση; Θα εμφυσήσει στους πολίτες το αίσθημα δικαίου και ισορροπίας του κρατικού μηχανισμού, το οποίο θα συμβάλει στη μείωση της αποχής των ψηφοφόρων στις εκλογές; Είναι ερωτήματα, μερικά από αυτά, που πρέπει να μας απασχολούν.

Οι τροποποιήσεις του εκλογικού συστήματος από το 2004, κυρίες και κύριοι συνάδελφοί, έως σήμερα, παρουσίασαν μια επαναλαμβανόμενη ροή. Χαρακτηριστικά ο νόμος 3231 / 2004 είχε αναλογικότερη κατεύθυνση. Ο νόμος 3636 / 2008 τροποποίησε το εκλογικό σύστημα σε πλειοψηφικότερη κατεύθυνση. Ο νόμος 4406 / 2006 είχε αναλογικότερη νοοτροπία. Εδώ, πρέπει να πούμε ότι αυτή τη στιγμή, γιατί έρχεται ο ΣΥΡΙΖΑ και υποστηρίζει ότι το 2016 έφτιαξε έναν λογικό εκλογικό νόμο με απλή αναλογική και διεύρυνε, βέβαια, και την εκλογική βάση, διότι πλέον και από τα 17 έτη καθένας έχει το δικαίωμα του εκλέγειν.

Όμως, είναι αλήθεια, γιατί το 2016, αν διαβάσουμε το εκλογικό σύστημα του ΣΥΡΙΖΑ σύμφωνα με την ερμηνευτική δήλωση που προκύπτει από την αιτιολογική του έκθεση, λέει: «Εκλογικό σύστημα θεωρείται αναλογικό εφόσον το τελικό ποσοστό κατανομής των βουλευτικών εδρών δεν αποκλίνει περισσότερο από 10% από το αντίστοιχο ποσοστό ψήφων που έλαβε κάθε συνδυασμός στο σύνολο της επικράτειας». Άρα, βλέπουμε ότι και ο ΣΥΡΙΖΑ παρόλο ότι τοποθετήθηκε υπέρ της απλής αναλογικής, κατ' ουσία δεν έγινε η απλή αναλογική ποτέ, όπως αυτή περιγράφεται από το Κ.Κ.Ε., το οποίο είναι σταθερό στις απόψεις του. Βέβαια, η διαφορά μας είναι ότι δεν έχει το «πλαφόν» εισόδου του 3%, το οποίο είναι απαραίτητο και άκρως απαραίτητο για την εθνική μας ασφάλεια.

Πάμε τώρα στο «Κίνημα Αλλαγής». Καταρχάς να πούμε τις διαφορές, τις οποίες έρχεστε τώρα, κύριε Υπουργέ, να φέρετε με τον δικό σας τον εκλογικό νόμο από αυτόν του 2008, διότι παρομοιάζεται αυτός ο εκλογικός νόμος με τον «νόμο Παυλόπουλου». Δεν θα γίνεται αυτόματα, ήτοι με επιπλέον 50 έδρες, αλλά θα συναρτάται με το ποσοστό των ψήφων του κόμματος αυτού. Προκύπτει αυτό από τον τύπο υπολογισμού του άρθρου 1 του παρόντος. Αυτό όμως θα το δούμε κατά τη συζήτηση επί των άρθρων. Θα ήθελα, να πω για το Κίνημα Αλλαγής, ότι έρχεται και ουσιαστικά αντιπροτείνει ένα ποσοστό αντί το 0,5% να αντικατασταθεί με 1%, που θα σήμαινε για κάθε 1% επιπλέον μία έδρα. Άρα, η διαφορά είναι ότι θα υπάρχουν 35 έδρες στο σύνολο τους από 50 και αυτό δεν έχει καμία σχέση με απλή αναλογική.

Η δυνατότητα σε ένα κόμμα τώρα με υψηλά ποσοστά να σχηματίσει κυβέρνηση αυτοδύναμα, πρέπει να είναι στο μυαλό όλων μας. Για ποιο λόγο; Κατ' αρχάς πρέπει να εφαρμόσει το πρόγραμμα, το οποίο προτείνει προεκλογικά και για το οποίο ψηφίζεται με ένα ποσοστό άνω των 35% - 37% από τον ελληνικό λαό.

Δεύτερον, με αυτό τον τρόπο μειώνουμε τις πιθανότητες -προσέξτε το αυτό- η άσκηση της εξουσίας να είναι αυτοσκοπός για κάθε κόμμα, η νοοτροπία όποιος να είναι, αρκεί να κυβερνήσω, πρέπει να εκλείψει.

Το είδαμε στις προηγούμενες εκλογές, όταν έγινε Κυβέρνηση ο ΣΥΡΙΖΑ με ένα κόμμα, με το οποίο δεν είχε καμία ιδεολογική σχέση, καμία, μα καμία, αλλά ούτε και οι προεκλογικές τους εξαγγελίες είχαν καμία σχέση.

Και όμως ο ΣΥΡΙΖΑ-ΑΝ.ΕΛ. κυβέρνησαν 4,5 χρόνια τη χώρα και στο τέλος όχι μόνο δεν τα βρήκαν, όχι μόνο δεν χώρισαν σαν φίλοι, αλλά χώρισαν και σαν εχθροί βγάζοντας ο ένας στη φόρα τα άπλυτα του άλλου.

Έτσι, λοιπόν, ελαχιστοποιούμε τις ευκαιρίες που δύο ή τρία κόμματα μπορούν συγκυριακά, να συνεργαστούν μόνο και μόνο, για να αναλάβουν την εξουσία και να πουν, ότι κυβέρνησαν. Είναι ένα πάρα πολύ σοβαρό θέμα, για το οποίο η Ελληνική Λύση έχει πάρει θέση εδώ και καιρό.

Πρέπει να αποφεύγουμε τις συνεχείς και επαναλαμβανόμενες εκλογικές αναμετρήσεις, που προκαλούν αστάθεια, πολιτική αστάθεια και κρατική και οικονομική σπατάλη. Βλέπουμε εδώ το παράδειγμα αυτή τη στιγμή το Ισραήλ, που καιρό τώρα δεν μπορεί να σχηματίσει μια κυβέρνηση.

Έμμεση βοήθεια στην αρχή της δεδηλωμένης, όπως ορίζεται με το άρθρο 84 του Συντάγματος, καθώς και με τα μπόνους των εδρών θα εξασφαλίζεται κλιμακωτά η δεδηλωμένη εμπιστοσύνη στη Βουλή.

Με το σύστημα αυτό, λοιπόν, υπάρχει ένας συγκερασμός της λαϊκής βούλησης μέσω της ψηφοφορίας και της διευκόλυνσης κυβερνησιμότητας της χώρας. Πρόκειται για αυτό, που ανέφερα στην αρχή του λόγου μου ως μικτή Δημοκρατία. Ωστόσο η αυθεντική έκφραση της άμεσης Δημοκρατίας, της οποίας «δήμος εστί ο κρατών», θα ήταν ένα σύστημα, όπως έχουμε πει και είμαστε υπέρ της απλής αναλογικής.

Όμως το νομοσχέδιο κείται - κατά την άποψή μας - προς τη θετική κατεύθυνση και βέβαια επιφυλασσόμεθα για τη τελική μας απόφαση την Ολομέλεια. Το πιο άμεσο δίκαιο και δημοκρατικό εκλογικό σύστημα θα ήταν αυτό της απλής αναλογικής, μόνο με ένα πλαφόν 3% όπως έχουμε πει, μόνο που τα προβλήματα τα οποία υπάρχουν στην πατρίδα μας και κυρίως τα εθνικά θέματά δεν μας επιτρέπει αυτή τη στιγμή, να το ολοκληρώσουμε.

Ωστόσο λαμβάνουμε υπόψη τις δύσκολες εποχές τις οποίες διάγουμε, που χαρακτηρίζονται από μείζονα εθνικά θέματα, όπως είπα.

Συγκεκριμένα ο ορισμός συντεταγμένων ελληνικής περιφέρειας, η ελληνική υφαλοκρηπίδα και αποκλειστική οικονομική ζώνη, η Θράκη μας, το προσφυγικό, το λαθρο-μεταναστευτικό, οι απειλές της Τουρκίας για το Αιγαίο, η διασφάλιση των κοιτασμάτων υδρογονανθράκων και αερίου και η αναβάθμιση του ανατολικού εξοπλισμού αποτελούν θέματα ζωτικής σημασίας για την εξωτερική πολιτική της πατρίδας μας, τα οποία στηρίζει αποκλειστικά η Ελληνική Λύση.

Τοποθετούμε το εθνικό συμφέρον, πάνω απ' όλα. Δεν μας ενδιαφέρει το κομματικό μας συμφέρον και το λέω από την αρχή και το τονίζουμε και το φωνάζουμε. Δεν θέλουμε κυβερνητική αστάθεια. Αφουγκραζόμαστε την ανάγκη για σταθερή κυβέρνηση, η οποία πρέπει να χειρίζεται καθημερινώς όλα τα εθνικά θέματα και αποδοκιμάζουμε οποιαδήποτε προσπάθεια κόμματος, που θα ήθελε να αφήσει τη χώρα μας έρμαιο στις ορέξεις των Τούρκων, των Αλβανών, των Σκοπιανών και γενικά οποιονδήποτε ορέγεται τον αφανισμό της Ελλάδας και της Ορθοδοξίας.

Θέτουμε ως όρο το απαιτούμενο κατώτατο ποσοστό εισόδου κόμματος στη Βουλή, που δεν είναι άλλο από το 3%. Δεν θα επιτρέψουμε σε κανένα μουσουλμανικό κόμμα, ή άλλο υποκινούμενο πολιτικό μόρφωμα, να εισαχθεί με μικρότερο ποσοστό στο Ελληνικό Κοινοβούλιο, προκειμένου, να εξυπηρετεί ξένα συμφέροντα και να υποδαυλίζει την Ελληνική Δημοκρατία, την Ελλάδα, τους Έλληνες και να παίζει με το μέλλον τόσο της πατρίδας μας, όσο και των παιδιών μας. Για την Ελληνική Λύση πρώτα είναι η Ελλάδα, πρώτα οι Έλληνες.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Αδαμοπούλου.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κυρία Πρόεδρε, με συγχωρείτε, να απαντήσω στον κ. Λάππα, ο οποίος είπε «τι το ήθελα το δικαιότερο σύστημα».

Είναι κάποιος, ο όποιος δεν παραδέχεται ότι η απλή αναλογική είναι το δικαιότερο, αλλά για την πατρίδα μας αυτή τη στιγμή δεν θα ήταν το εθνικά συμφέρον.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Σήμερα, λοιπόν συζητάμε για το νομοθετικό ποδαρικό της Κυβέρνησης για το 2020, στο οποίο η Κυβέρνηση αναφέρεται ήδη από την επομένη των εκλογών του περασμένου Ιουλίου.

Για να είμαστε ειλικρινείς, αυτός ο εκλογικός αυτός νόμος δεν προτείνει καλύτερη ή πιο κατάλληλη λύση, καταργείται ένα σύστημα, το οποίο, παρά τα άλλα τρωτά του, κινήθηκε προς την σωστή κατεύθυνση, δηλαδή την απλή αναλογική. Αυτό η Κυβέρνηση το κάνει, πριν ακόμη δοκιμαστεί ικανοποιητικά το σύστημα αυτό, αφού, από όσο διαφαίνεται, τελικά θα καεί στην πυρά των διπλών επόμενων εκλογών, όποτε βεβαίως αυτό το αποφασίσει ο Πρωθυπουργός, δηλαδή, όποτε κριθεί ότι η συγκυρία είναι βολική για επανεκλογή.

Εισάγεται, λοιπόν, παντελώς ωφελιμιστικά, μια αρχικά πάγια και κατόπιν κλιμακωτή πριμοδότηση του νικητή των εκλογών με μπόνους κατά μέγιστο 50 έδρες. Στην ουσία, πρόκειται για μια παραλλαγή ακόμη του νόμου Σκανδαλίδη, ο οποίος προέβλεπε μπόνους 40 εδρών, τις οποίες στη συνέχεια αύξησε στις 50 η δεύτερη έκδοσή του, ο νόμος Παυλόπουλου.

Ξεκινώντας από το ελάχιστο όριο πρωτιάς, το οποίο ορίζεται ως το 25% των εκλογέων, το πρώτο, θα λαμβάνει 20 επιπλέον έδρες, από κει και πέρα θα λαμβάνει μια πρόσθετη έδρα για κάθε 0,5%, δηλαδή για ποσοστό 30% θα παίρνει μπόνους 30 εδρών με «ταβάνι» το 40%, οπότε και θα παρέχεται στο αντίστοιχο κόμμα το μέγιστο μπόνους των 50 εδρών.

Πρακτικά, λοιπόν, θα έχουμε μια αυτοδύναμη μονοκομματική κυβέρνηση με ένα ποσοστό περίπου στο 37%, αν μάλιστα το άθροισμα των ποσοστών των κομμάτων, που τελικά δεν καταφέρουν να μπουν στη Βουλή, είναι μεγαλύτερο του σημερινού, η αυτοδυναμία θα προκύπτει με ποσοστό 36,5%. Με ένα πολύ απλό παράδειγμα αυτό που συμβαίνει είναι σαν να προσπαθείτε να πείσετε τους πολίτες της χώρας, ότι είναι προς το συμφέρον τους να τους δώσουν 73 - 74 λεπτά και ως αντάλλαγμα να τους πάρετε ένα ευρώ.

Προκαλείτε, λοιπόν, με αυτό τον τρόπο μια ακραία διολίσθηση στην αξία της ψήφου του 63%, για να αυξήσετε, εντελώς ανεπίτρεπτα, την αξία της ψήφου του 37%, που κάνει τον πρώτο, αυτοδύναμο. Οι πίνακες, που έχουν καταρτισθεί και κυκλοφορούν τελευταία στη δημοσιότητα για τις τελευταίες εκλογές, μετρούν αξία ψήφου στη Ν.Δ. 1,3 και σε όλους τους άλλους από 0,9 και κάτω, με τους ψηφοφόρους του ΜέΡΑ25 να έχουν 0,8.

Αφού, λοιπόν, ένα τέτοιο σύστημα θέλει η Κυβέρνηση να επαναφέρει, προφανώς θεωρεί λογικό, θεμιτό και νόμιμο ο ψηφοφόρος π.χ. του ΜέΡΑ25 να είναι σχεδόν 40% λιγότερο εκλογέας από τον αντίστοιχο της Ν.Δ.. Αυτό ισχύει και για τα υπόλοιπα κόμματα βεβαίως.

Εφόσον, λοιπόν, η ψήφος δεν είναι ισάξια, δεν μιλάμε για αναλογικότητα, δεν μιλάμε για πραγματική δημοκρατία, μιλάμε για ένα εκλογικό σύστημα, το οποίο επιβραβεύει τη συμμετοχή στη μεγαλύτερη μάζα και τιμωρεί την ένταξη οπουδήποτε αλλού. Ταυτόχρονα, επιτρέπει, κατ’ απόλυτους αριθμούς, σε Μειοψηφίες να αποκτούν δυσανάλογα διευρυμένη εξουσία επί της Πλειοψηφίας, γεγονός το οποίο πλήττει ευθέως τη δημοκρατική αρχή και θεμελιώνει μια ολιγαρχία διευρυμένη, καθεστωτικής λογικής.

Η Κυβέρνηση εγείρει διαρκώς το ζήτημα της κυβερνησιμότητας, στην πραγματικότητα, όμως, αυτό που προσπαθείτε να καταφέρετε είναι την εύκολη ανάδειξη μιας αυτοδύναμης μονοκομματικής κυβέρνησης, την οποία μάλιστα με μια μεταφυσική προσέγγιση, την έχετε αναγάγει σε θέσφατο, ως ένα εικονοστάσι. Ξεχνάτε, λοιπόν, ότι οι κυβερνήσεις τόσων δεκαετιών, που κατάντησαν την Ελλάδα χρεοδουλοπαροικία, ήταν αυτοδύναμες, πως έπρατταν περιφρονώντας τις διαφωνίες της Μειοψηφίας και επιβάλλοντας κυνικά τη θέλησή τους. Στο βωμό, λοιπόν, τον αυτοδύναμων κυβερνήσεων και των ψευτοδιλημμάτων της αστήρικτης καταστροφολογίας, θυσιάζετε την αντιπροσωπευτικότητα του κοινοβουλίου, δηλαδή την ίδια την ψυχή του πολιτεύματος. Και όλα αυτά, τα προωθείτε με περιφρόνηση στην δημόσια συζήτηση, καθώς στις 13 Γενάρη, όταν δημοσιογράφος ρώτησε τον αρμόδιο υπουργό: «Δεν συζητάτε καμία τροποποίηση επί του σχεδίου που καταθέτετε σήμερα»; Ο Υπουργός απάντησε: «Δεν πιστεύω ότι έχει κάποιο νόημα».

Εκτός από εμάς, λοιπόν, το αντίθετο πιστεύουν πολλοί σοβαροί πολίτες και επιστήμονες, οι οποίοι αφιέρωσαν από τον πολύτιμο τους χρόνο για να σχολιάσουν το νομοσχέδιο σας στη δημόσια διαβούλευση.

Να διαβάσω αυτή τη στιγμή τι μας λένε οι καθηγητές σε διακεκριμένα πανεπιστήμια του εξωτερικού, πρόκειται για πολιτικούς επιστήμονες, οι κ.κ. Κόβρας, Λιάρας και Λοϊζίδης, για το μπόνους των εδρών.

Θέλουμε, λοιπόν, να εξηγήσουμε γιατί το μπόνους εδρών έχει αρνητικές συνέπειες για το πολιτικό σύστημα, ακόμη και από την οπτική γωνία του κυβερνώντος κόμματος και των ψηφοφόρων του.

Το νομοσχέδιο συνοδεύεται από μια αιτιολογική έκθεση που απηχεί προ κρίσεως μύθους. Μια παράδοση, που θέλει την «Δεξιά» να προτιμά την λεγόμενη ενισχυμένη αναλογική χάριν ευκυβερνησίας και την «Αριστερά» να προτιμά την απλή αναλογική χάριν της αντιπροσωπευτικότητας.

Όμως, οι εποχές έχουν αλλάξει, ενώ η έρευνα στην πολιτική επιστήμη έχει καταλήξει σε συμπεράσματα, όχι τόσο κολακευτικά, για τα πλειοψηφικά συστήματα.

Για να προχωρήσουμε σαν κοινωνία ανάμεσα σε άλλα, καλό θα ήταν, λοιπόν, να απελευθερωθούμε από τις παραδοσιακές ιδεολογικές μας αγκυλώσεις για το εκλογικό σύστημα.

Πρώτος μύθος. Σταθερότητα ή ακυβερνησία; Ο δημόσιος διάλογος περί εκλογικών συστημάτων, όπως φαίνεται και από το κείμενο του νομοσχεδίου παρουσιάζει μια απλουστευτική εικόνα των δύο επιλογών ως ένα δήθεν δίλημμα μεταξύ σταθερότητας και ακυβερνησίας.

Η προκατάληψη για ακυβερνησία λόγω αναλογικής, προέρχεται από τις ιστορικές εμπειρίες των εκλογών του 1936 και της διετίας 1989-91. Ωστόσο, παρά τις επικρίσεις, οι πιο πρόσφατες εμπειρίες κυβερνήσεων συνεργασίας, όπως 2012 με 2015 και 2015 με 2019 ήταν μακροβιότερες εξαντλώντας σχεδόν την τετραετία.

Όπως παρατήρησαν πολιτικοί αναλυτές, το μόνο που πέτυχε το σύστημα με το μπόνους 40 ή 50 εδρών ήταν να οδηγήσει σε αλλεπάλληλες εκλογικές διαμάχες, να πολώσει τον πολιτικό λόγο, σε μια περίοδο μάλιστα, που η χώρα είχε επιτακτική ανάγκη συναίνεσης για την έξοδο από την κρίση.

Αυτό που ήταν προφανές σε κάθε νηφάλιο εξωτερικό παρατηρητή, αδυνατούσε να γίνει κοινός τόπος στην εγχώρια πολιτική συζήτηση, με ένα εκλογικό σύστημα που επιδοτούσε τη μια ή την άλλη ακραία κορόνα με 50 έδρες.

Δεύτερος μύθος. Οι ισχυρές κυβερνήσεις είναι η λύση. Άλλος, λοιπόν, δημοφιλής μύθος είναι ότι η χώρα χρειάζεται ισχυρές κυβερνήσεις. Προτείνεται ότι όσο δυναμώνει το χέρι της Κυβέρνησης, τόσο πιθανότερο είναι να εφαρμοστούν τολμηρά προγράμματα μεταρρυθμίσεων που έχει ανάγκη ο τόπος. Εντούτοις, γνωρίζουμε ότι τις τελευταίες δεκαετίες η χώρα μας είχε πολλές ισχυρές κυβερνήσεις, αλλά τα αποτελέσματα σε επίπεδο δημοσίων πολιτικών υπήρξαν πενιχρά, αν όχι καταστροφικά.

Την καλύτερη απόδειξη για τους κινδύνους του πλειοψηφικού αποτελεί η περίοδος 2015-19. Όσοι προκρίνουν την σταθερότητα ως σημαντική προτεραιότητα, σίγουρα θα πρέπει να αναλογιστούν ότι πολλοί ψηφοφόροι ιδίως της Ν.Δ. είχαν λογικές ενστάσεις με την πιθανότητα εξόδου από το ευρώ και την ψήφιση της συμφωνίας των Πρεσπών, όταν η κοινοβουλευτική πλειοψηφία δεν εξέφραζε ουσιαστικά την κοινωνική πλειοψηφία.

Αντίστοιχο παράδειγμα, αποτελεί και το Brexit στην Μεγάλη Βρετανία, όπου το εκλογικό σύστημα οδηγεί την χώρα στην έξοδο από την Ε.Ε., σε αντίθεση με την λαϊκή βούληση στις τελευταίες εκλογές.

Θέλουμε, λοιπόν, στο μέλλον κόμματα, τα οποία να χαίρουν μόνο σχετικής εκλογικής πλειοψηφίας, να δεσμεύουν τη χώρα εσαεί ενώπιον της διεθνούς κοινότητας, παρά τις αντιδράσεις ενός μεγάλου μέρους της κοινωνίας;

Η πρόσφατη εμπειρία μας δείχνει ότι το πρόβλημα της χώρας δεν είναι λοιπόν η έλλειψη ισχυρών κυβερνήσεων, αλλά η απουσία συνέχειας στις εφαρμοζόμενες πολιτικές, κάτι το οποίο απαιτεί ευρύτερη συναίνεση.

Τρίτος μύθος. Πάγια απουσία κουλτούρας συναίνεσης. Δεκαετίες έρευνας στις πολιτικές επιστήμες έχουν καταδείξει ότι τα αναλογικά εκλογικά συστήματα όπως της Γερμανίας, των κάτω χωρών, των Σκανδιναβικών και κάποιων μεσογειακών, όπως Κύπρος, Ισραήλ, Ισπανία και Πορτογαλία, συχνά συμβαδίζουν με οικονομική ανάπτυξη και υψηλότερη ικανοποίηση των πολιτών με την δημοκρατία, χωρίς υποχρεωτικά να οδηγούν σε κυβερνητική αστάθεια. Ένας ακόμη μύθος που διακινείται στον δημόσιο διάλογο είναι ότι εδώ δεν υπάρχει κουλτούρα συναίνεσης, αλλά, όπως δείχνει, και η σχετική βιβλιογραφία, είναι το ίδιο το εκλογικό ή θεσμικό σύστημα, το οποίο δημιουργεί μακροπρόθεσμα αυτή την κουλτούρα συναίνεσης και όχι το αντίστροφο. Αντί, λοιπόν, να επιμένουμε ότι η κουλτούρα μας είναι διαφορετική από των άλλων και δεν αλλάζει, ίσως είναι η ώρα να πιστέψουμε ότι μπορούμε να αλλάξουμε. Υπάρχουν πολύ ελπιδοφόρα παραδείγματα ότι η κουλτούρα μπορεί να αλλάξει σταδιακά μέσω κανόνων, όπως αποδεικνύει περίτρανα π.χ. η εφαρμογή του αντικαπνιστικού νόμου. Με τον ίδιο τρόπο, εάν διατηρήσουμε ένα αναλογικό σύστημα που θα ευνοεί τη συναίνεση και ενίοτε τις κυβερνήσεις συνεργασίας, ίσως σταδιακά καλλιεργηθεί και η σχετική κουλτούρα, αλλά για να πετύχουμε κάτι τέτοιο, θα πρέπει να πιστέψουμε στην αξία του δημόσιου διαλόγου και όχι να καταθέτουμε σχέδια νόμου προς δημόσια διαβούλευση Παρασκευή βράδυ, κλείνοντας τη συζήτηση όπως όπως τη Δευτέρα το πρωί.

Βλέπουμε, λοιπόν, ξεκάθαρα ότι με το σχέδιο νόμου διαφωνεί ακόμη και η φωνή της σύγχρονης πολιτικής επιστήμης, η οποία βρίσκεται στην αιχμή της έρευνας και των εξελίξεων και ότι τελικά η λεγόμενη κυβερνησιμότητα, η πολυδιαφημισμένη κυβερνησιμότητα είναι ένα επιχείρημα το οποίο δεν πείθει.

Η δική μας πρόταση αφορά σε ένα μεικτό σύστημα εκλογής Βουλευτών και συνίσταται στα εξής:

Για τις 250 από τις 300 έδρες, απόλυτη τήρηση της γνήσιας και ανόθευτης αναλογικότητας και όχι παρερμηνευτικών της εναλλακτικών. Η απλή ανόθευτη αναλογική είναι το δημοκρατικότερο εκλογικό σύστημα, το οποίο υπηρετεί καλύτερα και το Σύνταγμά μας, αλλά και τις ανάγκες της χώρας. Ξέρουμε, λοιπόν, όπως ανέλυσα και πριν, πού μας κατέληξαν οι ισχυρές κυβερνήσεις και πού καταντούν τα Κοινοβούλια με τις μονοκομματικές αυτοδυναμίες. Κρίσεις κοινοβουλευτισμού και συζητήσεις για το θεαθήναι χωρίς καμία βούληση συνεννόησης. Αυτό που χρειαζόμαστε είναι περισσότερα κόμματα, ακόμη και από τα ήδη υπάρχοντα στη Βουλή και στην κυβέρνηση, άρα περισσότερη δημοκρατία και καλύτερη αντιπροσώπευση. Μόνο η ανόθευτη απλή αναλογική διασφαλίζει εκείνο που αποκαλείται γνήσια καταγραφή των κοινωνικών και πολιτικών συσχετισμών και περιορίζει αποτελεσματικά την αλαζονεία της εξουσίας. Αυτονόητα προς τη δική μας αυτή βασική μας θέση, απορρίπτουμε οποιοδήποτε εκλογικό μπόνους για το νικητή και οποιαδήποτε κλιμακωτή νόθευση της εκλογικής ετυμηγορίας ούτε 50 εδρών.

Επίσης, όπως έχουμε κατ' επανάληψη αναφέρει και πρόσφατα, το επαναλάβαμε στις συζητήσεις για την αναθεώρηση, προτείνουμε να καταργηθεί το κατώφλι του 3% για είσοδο στη Βουλή, αφού κι αυτό οδηγεί σε ένα ξεκάθαρο έλλειμμα αντιπροσώπευσης. Το όριο αυτό εισόδου στη Βουλή ήδη νοθεύει τη λαϊκή βούληση και την αναλογικότητα. Στις κάλπες προσέρχονται ψηφοφόροι λοιπών Κομμάτων με άθροισμα άλλοτε 8% όπως έγινε τον Ιούλιο του 2019 και άλλοτε 19% όπως έγινε το Σεπτέμβριο του 2012, με ψήφους που δεν μεταφράζονται σε αντίστοιχες βουλευτικές έδρες αυτών των Κομμάτων, αλλά σε έδρες Κομμάτων που οι ίδιοι οι ψηφοφόροι δεν επέλεξαν. Θεωρούμε, λοιπόν, το όριο εισόδου στη Βουλή απαράδεκτο και αδυνατούμε να δικαιολογήσουμε μια τέτοια αντιδημοκρατική κίνηση. 250, λοιπόν, βουλευτικές έδρες θα κατανέμονται με απλή αναλογική, χωρίς αστερίσκους και υποσημειώσεις. Οι υπόλοιπες 50 βουλευτικές έδρες, αντί να αποδίδονται ως μπόνους θα αντιστοιχούν σε ισάριθμες μονοεδρικές περιφέρειες. Εκεί, λοιπόν, θα εφαρμόζεται σύστημα ψήφου με εκδήλωση προτίμησης, είναι ένα σύστημα το οποίο εφαρμόζεται ήδη σε διάφορα κράτη, όπως στην Αυστραλία, και το οποίο σύστημα αποδεδειγμένα συγκεντρώνει περισσότερες πληροφορίες από τους ψηφοφόρους σε σύγκριση με το τρέχον σύστημα. Η εναλλακτική αυτή επιτυγχάνει αυξημένη αμεσότητα και ενισχύει τη λογοδοσία των Βουλευτών στις τοπικές τους κοινωνίες, αφού τελικά αποδεσμεύεται η επιλογή του Βουλευτή από την επιλογή του Κόμματος, ενώ, εν τέλει, μετά από κάποιες επαναληπτικές εκλογές, εκλέγεται ο λιγότερο ανεπιθύμητος όλων των υποψηφίων, όλων των Κομμάτων στο τοπικό επίπεδο. Χωρίς μια τέτοια πρόνοια και με το σημερινό σύστημα, η τοπική βούληση παραμερίζεται, ώστε τελικά να προκύψει το μείγμα των εδρών, ενώ η επιλογή αντιπροσώπων νοθεύεται, αφού ταυτίζεται με την κομματική επιλογή.

Προτείνουμε, ως εχέγγυο διαφάνειας και ουδετερότητας της διαδικασίας, την ίδρυση Ανεξάρτητης Εθνικής Επιτροπής Εκλογών και την ανάθεση σε αυτή την Επιτροπή των αρμοδιοτήτων σχεδιασμού και διεξαγωγής των εκλογών, χωρίς να παρεμβαίνει το Υπουργείο Εσωτερικών, όπως συμβαίνει αυτό ήδη σε πολλά κράτη του εξωτερικού. Τέλος, οι υποψήφιοι πρέπει να μη καταγράφονται στα ψηφοδέλτια με αλφαβητική σειρά, αλλά με τυχαία, όπως θα διασφαλίζει το σύστημα τυχαιοποίησης, που θα λειτουργεί υπό την ευθύνη της Εθνικής Επιτροπής Εκλογών.

Διεθνώς, έχει παρατηρηθεί συστηματικά ότι η αλφαβητική σειρά των επωνύμων των υποψηφίων στα ψηφοδέλτια δίνει άνισο προβάδισμα στους υποψηφίους. Αυτοί λοιπόν, θα αντικατασταθεί με μια τυχαία σειρά των επωνύμων, η οποία θα προκύπτει από ανάλογο αλγόριθμο σε κάθε εκλογή και περιφέρεια. Όπως αντιλαμβάνεστε, λοιπόν, το ΜέΡΑ25 δεν θα στηρίξει την πρόταση της Κυβέρνησης. Είναι μια πρόταση που απομακρύνεται επικίνδυνα από την αναλογικότητα και από τα θεμέλια της δημοκρατικής αντιπροσώπευσης. Αντίθετα, θεωρούμε ότι η δική μας πρόταση εναρμονίζει συνεκτικά τις σύγχρονες τάσεις των εκλογικών συστημάτων με την αναλογικότητα και την εκλογική δικαιοσύνη. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Έχει ολοκληρωθεί ο κύκλος των εισηγήσεων, από όλα τα κόμματα και νομίζω ότι έχει έρθει η ώρα για μια πρώτη τοποθέτηση του κυρίου Υπουργού.

Τον λόγο έχει ο κ. Υπουργός.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Εσωτερικών**): Πιστεύω ότι αξίζει τον κόπο να υπάρξει μια ουσιαστική συζήτηση μεταξύ μας. Γι' αυτό άκουσα με πολύ μεγάλη προσοχή τις τοποθετήσεις τόσο του Εισηγητή της Κοινοβουλευτικής Πλειοψηφίας όσο και όλων των κομμάτων της Αντιπολίτευσης. Θα αποφύγω επομένως τις επαναλήψεις. Προφανώς και με όσα είπε ο αξιότιμος συνάδελφος εκπρόσωπος της Κοινοβουλευτικής Πλειοψηφίας και θα μπω στη συζήτηση σε ορισμένα ουσιαστικά θέματα.

Το πρώτο σημείο που θα ήθελα να θίξω είναι ότι η κυβέρνηση της Ν.Δ., με Πρωθυπουργό τον Κυριάκο Μητσοτάκη, είναι συνεπής σε όσα είχε πει προεκλογικά και κατέθεσε μέσα στο πρώτο εξάμηνο της διακυβέρνησής της τον εκλογικό νόμο. Ο κ. Μητσοτάκης πριν από τις εκλογές είχε πει ότι το θέμα του εκλογικού νόμου θα κατατεθεί στο πρώτο διάστημα της κυβερνητικής μας δραστηριότητας. Αυτό κάνει. Δεύτερον, είχε πει ότι ο εκλογικός νόμος που θα καταθέσει, θα είναι αναλογικότερος, αλλά θα διασφαλίζει την κυβερνησιμότητα. Παρακάτω θα πω δύο λόγια, γιατί δεν υπάρχει αναλογικότερος από τον εκλογικό νόμο, με τον οποίο διεξήχθησαν οι τελευταίες εκλογές.

Πιστεύω λοιπόν, ότι η πράξη της κατάθεσης του εκλογικού νόμου από την Κυβέρνησή μας σε αυτό το διάστημα και με αυτό το περιεχόμενο, είναι μια πράξη πολιτικής αξιοπιστίας και ετοιμότητας απέναντι στο σύνολο της ελληνικής κοινωνίας και απέναντι στους πολιτικούς μας αντιπάλους, σε ότι αφορά και τον χρόνο κατάθεσης του νομοσχεδίου και το περιεχόμενο. Με αυτό το σχέδιο εκλογικού νόμου, πιστεύουμε ότι θα γίνει ο εκλογικός νόμος του κράτους ο νόμος που σήμερα συζητάμε, ξεκαθαρίζουμε τους όρους του εκλογικού ανταγωνισμού 3,5 χρόνια πριν από τη λήξη της τετραετίας της παρούσας Κυβέρνησης. Είμαστε σε πολύ μεγάλη απόσταση από τις εκλογές οι οποίες θα πραγματοποιηθούν στο τέλος της τετραετίας σε 3,5 χρόνια, γιατί κανένας απολύτως λόγος δεν υπάρχει για πρόωρη προσφυγή στις κάλπες. Άρα, ξεκάθαρα και κατηγορηματικά, καθαρίζει το πολιτικό τοπίο και οι όροι του εκλογικού ανταγωνισμού από τη σημερινή Κυβέρνηση.

Δεύτερον, η Κυβέρνησή μας, από θέση αρχών, είναι υπέρ της διαρκούς προσπάθειας για συγκλίσεις, συνεργασίες και επίτευξη των μέγιστων δυνατών συναινέσεων. Τις θεωρούμε απολύτως απαραίτητες στη δύσκολη περίοδο που διέρχεται η χώρα, σε περίοδο αντιμετώπισης σοβαρότατων εθνικών κινδύνων και προκλήσεων από τους γείτονές μας εξ ανατολών, αλλά είναι και θέμα γενικότερης κουλτούρας και για την παράταξη μας και για μένα προσωπικά ότι πρέπει να υπάρξουν οι μέγιστες δυνατές συνεργασίες, ειδικά σε κεφαλαιώδη θέματα. Μην έχετε καμία αμφιβολία ότι αυτό θα πράξουμε με επόμενες νομοθετικές πράξεις του Υπουργείου Εσωτερικών για μείζονα ζητήματα που αφορούν την αυτοδιοίκηση και το κράτος, διότι στη δική μου αντίληψη δεν μπορεί κανείς να κάνει αλλαγές και μεταρρυθμίσεις αν αυτές δεν έχουν έναν ευρύ χρονικό ορίζοντα και δεν διασφαλίζουν μεγάλες συναινέσεις. Θα ήθελα να συμφωνήσω με κάποιο συνάδελφο που είπε ότι, προφανέστατα, κανείς δεν είναι μονίμως στην εξουσία. Εκλογές γίνονται και ο ελληνικός λαός αποφασίζει ποιος θα κυβερνά τον τόπο και με ποιες πολιτικές. Άρα, θέματα μεταρρυθμίσεων που αφορούν κράτος είναι εξαιρετικά χρήσιμο και κρίσιμο να τυγχάνουν των μέγιστων δυνατών συναινέσεων.

Τρίτον, σε ό,τι αφορά τη συζήτηση για τον συγκεκριμένο εκλογικό νόμο, το χρονικό διάστημα στο οποίο διεξήχθη αυτή η δημόσια διαβούλευση είναι προφανές ότι είναι πολύ περιορισμένο, όμως θέλω να μιλήσουμε όλοι με ειλικρίνεια. Όσο και αν ήταν αυτό το διάστημα, σε ό,τι αφορά τον εκλογικό νόμο, καθώς ο εκλογικός νόμος είναι θέμα τελείως κεντρικών πολιτικών επιλογών των κομμάτων και για να ακριβολογώ, κεντρικών επιλογών των αρχηγών των κομμάτων, οποιαδήποτε συζήτηση η οποία θα κρατούσε πολύ περισσότερο χρονικό διάστημα, δεν θα μπορούσε να επιφέρει καμία πραγματική αλλαγή στον εκλογικό νόμο. Ο καθένας έχει ζυγίσει την πολιτική του στάση στο συγκεκριμένο θέμα και, επομένως, τα δεδομένα ήταν και είναι αυτά, αξιότιμοι κυρίες και κύριοι συνάδελφοι.

Τέταρτο, σε ό,τι αφορά την επιχειρηματολογία του αξιότιμου εκπροσώπου της Αξιωματικής Αντιπολίτευσης που παρακολούθησα με μεγάλη προσοχή, θέλω να σας πω ότι ειλικρινά πιστεύω ότι ο ΣΥΡΙΖΑ δεν υποστηρίζει σήμερα την απλή αναλογική από θέση αρχών. Το επιχείρημά μου αυτό συγκροτείται από το γεγονός ότι, αν η σημερινή Αξιωματική Αντιπολίτευση ήθελε για λόγους αρχών να ψηφίσει και να υλοποιεί την απλή αναλογική, θα έπρεπε να το έχει κάνει το πρώτο διάστημα της κυβερνητικής της θητείας. Εκλεγήκατε στην Κυβέρνηση τον Ιανουάριο του 2015 και κυβερνήσατε τη χώρα μέχρι τον Αύγουστο, οπότε η Κυβέρνηση του κ. Τσίπρα παραιτήθηκε και οδηγηθήκαμε σε εκλογές από υπηρεσιακή Κυβέρνηση. Αν ήταν τόσο σπουδαίο θέμα για το ΣΥΡΙΖΑ το ζήτημα της απλής αναλογικής, θα μπορούσε να έχει ψηφίσει τον εκλογικό νόμο της απλής αναλογικής το πρώτο της εξάμηνο.

Μην ξεχνάτε, άλλωστε, για να είμαστε τελείως ειλικρινείς, ότι ήταν το εξάμηνο που δοκιμάζατε την πολιτική που θέλατε να πείσετε ότι ό,τι λέτε το εννοείτε. Εάν ό,τι λέγατε το εννοούσατε, θα μπορούσατε να το κάνετε και στον εκλογικό νόμο, όμως δεν το κάνατε όμως, κυρίες και κύριοι συνάδελφοι. Το κάνατε πολύ καιρό αργότερα. Αν τον είχατε κάνει, εάν μεν είχατε βρει τις 200 ψήφους δεν θα ήσασταν Κυβέρνηση καν το Σεπτέμβριο του 2015 και, αν δεν βρίσκατε τις 200 ψήφους, που πιστεύω ότι ήταν, προφανώς, το πιο πιθανό, οι εκλογές με απλή αναλογική θα ήταν απλούστατα οι εκλογές που έγιναν πριν από 7 μήνες, τον Ιούλιο του 2019. Δεν το κάνατε και η πραγματικότητα αποκαλύπτει τα χαρακτηριστικά και τις προθέσεις του καθενός εξ υμών και ως παράταξη και ως πολιτικό πρόσωπο ή δημόσιο πρόσωπο ο καθένας ξεχωριστά από εμάς. Αυτή είναι η αλήθεια και η πραγματικότητα.

Επίσης, θέλω να μου επιτρέψετε να σας πω ότι πιστεύω ότι ο Αρχηγός της Αξιωματικής Αντιπολίτευσης, στην παρούσα φάση, είναι «όμηρος» εσωκομματικών ισορροπιών, οι οποίες περιλαμβάνουν μια τάση του κόμματός σας, η οποία, για λόγους ιδεοληπτικούς, πράγματι, υπερασπίζεται την απλή αναλογική. Δεν πιστεύω ότι αυτό βασιλεύει στη σκέψη όλων υμών. Αυτά είναι δικά σας θέματα και θα έχετε όλα όλο το χρόνο μπροστά σας σαν να τα βρείτε και να τα λύσετε με τον τρόπο που εσείς νομίζετε τα επόμενα 3,5 χρόνια, χρόνος αρκετός. Μέχρι τότε, μπορούμε να αντιπαρατιθέμεθα σε αυτά που πρέπει να αντιπαρατεθούμε. Περιμένω, όμως, σοβαρές συζητήσεις, συγκλίσεις και συναινέσεις, σε μεταρρυθμίσεις σαν και αυτές που προηγουμένως σας περιέγραψα, γιατί πιστεύω ότι πλέον και εσείς έχετε αποκτήσει την εμπειρία της διακυβέρνησης του τόπου και πιθανόν κάποια συμπεράσματα να είναι αρκετά χρήσιμα για το πώς θα προχωρήσουμε παρακάτω.

Σε ό,τι αφορά τον παρόντα εκλογικό νόμο. Το σχέδιο το οποίο καταθέτουμε είναι προφανές ότι είναι μια εξέλιξη, μία βελτίωση, αν θέλετε, ανάλογα με το πώς το βλέπει κανείς, των νόμων που είχε διαμορφώσει ο κ. Σκανδαλίδης, ως Υπουργός Εσωτερικών και στη συνέχεια ο σημερινός Πρόεδρος της Ελληνικής Δημοκρατίας, ο κ. Παυλόπουλος, την εποχή που ήταν Υπουργός Εσωτερικών της κυβέρνηση του Κώστα Καραμανλή. Δύο νομών, δηλαδή, ενισχυμένης αναλογικής, που προέβλεπαν ο ένας μπόνους 40 εδρών και ο άλλος μπόνους 50 εδρών για το πρώτο κόμμα.

Πιστεύω ότι αυτό το σχέδιο νόμου είναι σαφώς αναλογικότερο και ανταποκρίνεται στις ανάγκες της σημερινής Ελλάδας. Θέλω να θυμίσω ότι με εκλογικά συστήματα ανάλογα με αυτό που προτείνουμε, λιγότερο όμως αναλογικά, κυβέρνησαν τη χώρα όλα τα κόμματα όλου του ιδεολογικού φάσματος της χώρας. Την κυβέρνησε η κεντροδεξιά, η μεγάλη παράταξη της Ν.Δ., του ΠΑ.ΣΟ.Κ., η αριστερά του ΣΥΡΙΖΑ, του κ. Τσίπρα.

Ο εκλογικός νόμος με τον οποίο έγιναν οι προηγούμενες εκλογές είναι ο μακροβιότερος της μεταπολίτευσης από το 1974 και μετά και το γεγονός ότι αυτός ο εκλογικός νόμος άντεξε τα περισσότερα χρόνια απ' όλους τους υπόλοιπους σημαίνει πολλά τόσο για την επάρκειά του όσο και για την ωριμότητα του πολιτικού μας συστήματος.

Θέλω, επίσης, να θυμίσω ότι με έναν τέτοιο εκλογικό νόμο -λιγότερο αναλογικό από αυτό που κάνουμε, γιατί η αναλογικότητα εδώ προκύπτει από το ότι είναι κλιμακωτό το μπόνους και δεν δίδεται το μεγάλο μπόνους των 50 εδρών ανεξάρτητα από το ποσοστό του πρώτου κόμματος, όπως ισχύει με το προηγούμενο εκλογικό νόμο - με έναν τέτοιο νόμο εξελέγησαν Πρωθυπουργοί, ο κ. Γιώργος Παπανδρέου, από το ΠΑ.ΣΟ.Κ., ο Αλέξης Τσίπρας από τον ΣΥΡΙΖΑ, ο Αντώνης Σαμαράς και ο Κυριάκος Μητσοτάκης από τη Ν.Δ.. Δεν εμποδίζει επομένως ο εκλογικός νόμος, όπως, επίσης - και θέλω αυτό να το υπογραμμίσω - δεν εμπόδισαν τέτοιοι εκλογικοί νόμοι στο να υπάρξουν κυβερνήσεις συνεργασίας, όπως υπήρξε η δική σας με τους Ανεξάρτητους Έλληνες του κ. Καμμένου και προηγουμένως η τρικομματική κυβέρνηση με Πρωθυπουργό τον κ. Σαμαρά, σε συνεργασία με το ΠΑ.ΣΟ.Κ. και με τη Δημοκρατική Αριστερά.

Θέλω, επομένως, να καταλήξω ότι εκείνος που τελικά αποφασίζει, ανεξάρτητα από τους εκλογικούς νόμους, για την ισχύ και τη δυναμική που έχουν οι κυβερνήσεις είναι ο ίδιος ο λαός. Μπορεί με την ψήφο του και ανεξάρτητα από το εκλογικό σύστημα με το οποίο γίνεται να δώσει τις κυβερνήσεις τις οποίες εκείνος επιλέγει. Ισχύουν όλα τα παραδείγματα τα οποία σας ανέφερα και τα οποία δεν νομίζω ότι επιδέχονται κάποια ιδιαίτερη συζήτηση.

Θα ήθελα, επίσης, να δώσω άλλη μια διευκρίνιση, γιατί υπήρξαν και ορισμένα δημοσιεύματα. Διευκρίνιση σε ό,τι αφορά το συνασπισμό των κομμάτων και τις προϋποθέσεις για το πώς λειτουργεί ο εκλογικός νόμος. Για πρώτη φορά προβλέπεται μπόνους σε συνασπισμό κομμάτων, αρκεί ο μέσος όρος των ψήφων που λαμβάνει ο συνασπισμός των κομμάτων στις εκλογές να είναι μεγαλύτερος από την εκλογική δύναμη του δεύτερου κόμματος. Γιατί δεν είναι δυνατόν να αρνηθεί κανείς το μπόνους των 50 εδρών, επί παραδείγματι σε ένα συνασπισμό δύο κομμάτων, που θα μπορούσε να λάβει - τελείως υποθετική περίπτωση - 45%, ενώ για παράδειγμα το δεύτερο κόμμα θα μπορούσε να πάρει 20%. Το να μην έπαιρνε το μπόνους σε αυτή την περίπτωση ο συνασπισμός κομμάτων, θα ήταν κάτι και άδικο και αντιδημοκρατικό.

Επομένως, έχει κανείς προνοήσει και το τονίζω και το επαναλαμβάνω αυτό ότι είμαστε σε τόσο μεγάλη απόσταση από το χρόνο των εκλογών, ύστερα από τριάμισι χρόνια, που κανένας δεν μπορεί να κατηγορήσει την κυβερνητική πλειοψηφία ότι διαμορφώνει έναν εκλογικό νόμο με βάση τα δικά της αυστηρά συμφέροντα σε καμία περίπτωση.

Τέλος, θα ήθελα να διευκρινίσω ότι οι κυβερνήσεις επιλέγονται για τέσσερα χρόνια και η απόφασή μας να ψηφίσουμε από τώρα τον εκλογικό νόμο δείχνει ότι σεβόμαστε τα κόμματα και τους ψηφοφόρους αφού ξεκαθαρίζουμε πλήρως τους όρους του πολιτικού παιχνιδιού.

Και επειδή μου αρέσει να είμαι πάρα πολύ αξιόπιστος σε αυτό που είπα εισαγωγικά, αποσύρω όλη την υπόλοιπη ομιλία μου, η οποία ταυτίζεται με τα όσα είπε ο Εισηγητής της Πλειοψηφίας, ο κ. Υψηλάντης.

Πιστεύω ότι η Κυβέρνησή μας με αυτό τον εκλογικό νόμο προχωρά σε μια πράξη ευθύνης προς τους Έλληνες ψηφοφόρους και το πολιτικό σύστημα και αυτό θα κριθεί θετικά από τον ελληνικό λαό όταν έρθει η ώρα. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Λαμπρόπουλος.

**ΙΩΑΝΝΗΣ ΛΑΜΠΡΟΠΟΥΛΟΣ:** Κυρίες και κύριοι βουλευτές, η Κυβέρνηση, με συνέπεια σε αυτά που έλεγε, φέρνει τον εκλογικό νόμο και τον φέρνει έγκαιρα, γρήγορα, για ψήφιση. Η προηγούμενη πλειοψηφία ΣΥΡΙΖΑ - Ανεξάρτητοι Έλληνες, όταν είδαν ότι έχαναν τη πλειοψηφία στο λαό, ψήφισαν την απλή αναλογική. Ο ΣΥΡΙΖΑ, με τον προηγούμενο νόμο, της ενισχυμένης, έγινε δύο φορές κυβέρνηση. Δυστυχώς, για τον τόπο μας, αντί να υπάρχει ένα πάγιο εκλογικό σύστημα, που θα δίνει κυβερνήσεις και σταθερότητα, κάποιοι κατά καιρούς έπαιζαν ανέντιμα πολιτικά παιχνίδια με τον εκλογικό νόμο, τα οποία πλήρωνε ο τόπος φυσικά, που είχε ανάγκη πολιτικής σταθερότητας.

Να θυμηθούμε, τον εκλογικό νόμο Κουτσόγιωργα, που έβαλε, για ένα χρόνο, το 1989-1990, τη χώρα σε περιπέτεια, με τρεις εκλογικές αναμετρήσεις. Πήρε τότε 48% η Ν.Δ. και δεν σχημάτιζε κυβερνητική πλειοψηφία. Το 1994, η καινούργια κυβέρνηση που έγινε με τον νόμο της ενισχυμένης, δεν έσπευσε να αλλάξει και να επαναφέρει τον νόμο Κουτσόγιωργα, συνέχιζε, κυβέρνησε και ξανακυβέρνησε με το νόμο της ενισχυμένης. Τι σημαίνει απλή αναλογική. Να παίρνει ένα κόμμα 48% και να μην σχηματίζει κυβέρνηση. Τι σημαίνει απλή αναλογική. Να πρέπει να συμπράξουν τα δύο μεγάλα κόμματα, Ν.Δ. και ΣΥΡΙΖΑ, για να σχηματιστεί κυβέρνηση, πράγμα που δεν υπάρχει περίπτωση ποτέ να γίνει. Τι σημαίνει απλή αναλογική. Ακυβερνησία. Θυμόμαστε στην Ιταλία τι γινόταν, τι προβλήματα είχαν υπάρξει και αναγκάστηκαν και άλλαξαν τον εκλογικό νόμο, θυμόμαστε και δεν ξεχνάμε το Βέλγιο, που ειπώθηκε, ένα με ενάμιση χρόνο ήταν χωρίς κυβέρνηση, χωρίς να σχηματιστεί κυβέρνηση. Βλέπουμε τι γίνεται τώρα στο Ισραήλ, επίσης και στην Ισπανία. Είδαμε τι έγινε και στις δημοτικές εκλογές. Ο ΣΥΡΙΖΑ, ψήφισε απλή αναλογική. Διάλυση στην αυτοδιοίκηση, πολλές υποψηφιότητες, εξελέγη δήμαρχος και δεν είχε πλειοψηφία να διοικήσει, αν δεν αλλάζαμε το νόμο να διευκολύνουμε τα πράγματα.

Η χώρα μας βγαίνει από μια μεγάλη οικονομική κρίση, δεκαετής σχεδόν οικονομική κρίση. Τι χρειάζεται σήμερα; Χρειάζεται πολιτική σταθερότητα, σταθερή κυβέρνηση, ισχυρή κυβέρνηση. Η ακυβερνησία θα ήταν καταστροφική για την οικονομία μας, αλλά και τα εθνικά μας θέματα. Αν ο νόμος που συζητάμε δεν ψηφιστεί από 200 βουλευτές, οι εκλογές θα γίνουν με απλή αναλογική, θα χρειαστούν και δεύτερες, το έχουμε δηλώσει, το απαιτεί το συμφέρον του τόπου. Η ψυχολογία και το καλό κλίμα στην οικονομία, δεν πρέπει να διαταραχθούν από διαδοχικές εκλογικές αναμετρήσεις. Τα εθνικά μας θέματα απαιτούν ισχυρή κυβέρνηση και όχι ακυβερνησία. Είναι πολυτέλεια σήμερα να μην υπάρξει κυβέρνηση, όταν θα γίνουν, όταν θα έρθει η ώρα να γίνουν, να μην υπάρξει κυβέρνηση, για τα εθνικά μας θέματα και για την οικονομία μας. Τα κόμματα, ας το αντιληφθούν αυτό και ας αναλάβουν τις ευθύνες τους.

Σας ευχαριστώ πολύ, κυρία Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Καλαφάτης Σταύρος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Παπαδόπουλος Μιχάλης, Ταγαράς Νικόλαος, Βολουδάκης Μανούσος - Κωνσταντίνος, Τσιγκρής Άγγελος, Υψηλάντης Βασίλειος – Νικόλαος, Λιβανός Σπυρίδων - Παναγιώτης (Σπήλιος), Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τζανακόπουλος Δημήτριος, Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Βαγενάς Δημήτριος, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καστανίδης.

**ΧΑΡΑΛΑΜΠΟΣ (ΧΑΡΗΣ) ΚΑΣΤΑΝΙΔΗΣ:** Άκουσα με ενδιαφέρον την τοποθέτηση του κ. Υπουργού, ο οποίος μας προειδοποίησε ότι, σε μελλοντικές του νομοθετικές πρωτοβουλίες αφορούσες το κράτος και την αυτοδιοίκηση, θα είναι συνεκτικός και θα επιδιώξει το διάλογο, για τις ευρύτερες συναινέσεις. Και αυτό το είπε σε προφανή αντίστιξη με το εκλογικό νομοσχέδιο, που σήμερα συζητούμε. Διότι - όπως είπε - είναι μια εξαρχής βασική θεμελιώδης τοποθέτηση ούτε καν του κόμματός του, αλλά του Πρωθυπουργού. Τοποθέτηση, για την οποία δεν χωρούν συζητήσεις μεταξύ των κομμάτων.

Απλώς, να θυμίσω στον κύριο Υπουργό ότι οι νομοθετικές του πρωτοβουλίες, μερικότερες ή κάπως συνολικότερες, μέχρι στιγμής, δεν συγκέντρωσαν ποτέ τη συναίνεση του κόμματος, πλην μιας εξαιρέσεως, που ήταν υποχρεωμένος να το πράξει. Και αναφέρομαι στο νόμο για τη δυνατότητα να ψηφίζουν οι απόδημοι Έλληνες, όπου ήταν υποχρεωμένος να αναζητήσει τη συναίνεση.

Κυρίες και κύριοι συνάδελφοι, δεν θα σας μιλήσω για τον εκλογικό νόμο, τον σε λίγο εκλογικό νόμο, έχοντας στο οπλοστάσιό μου την κομματική μου δέσμευση και την κομματική γραμμή. Συνήθως και στη διάρκεια της μεταπολίτευσης, τα πολιτικά κόμματα, διαχρονικά, όταν τοποθετούνται, τοποθετούνται με μια περισσότερη, μεγαλύτερη ή μικρότερη, ιδιοτέλεια εκλογική. Και γι' αυτό ακριβώς είναι στο σύνολό τους συνυπεύθυνα για το γεγονός ότι, με μια υπερβολή το λέω αυτό, στον τόπο μας, τα εκλογικά συστήματα, αριθμητικά φαντάζομαι ότι θα μπορούσαν να ταυτιστούν και με τον αριθμό των εκλογών. Αντίθετα, ο τόπος έχει ανάγκη από έναν ευρύτερο διάλογο, που θα καταλήγει μέσω της συναίνεσης σε εκλογικά συστήματα, τα οποία θα έχουν μακρά διάρκεια εφαρμογής.

Θα σας μιλήσω, αντίθετα, ως ένας άνθρωπος, ο οποίος χωρίς καμία κομματική δέσμευση - επαναλαμβάνω - παρά τη σαφή κομματική μου ιδιότητα, έζησε καταστάσεις. Μπροστά από τα μάτια μου πέρασαν εκλογικά συστήματα, ορισμένα εξ αυτών σε ιδιαίτερα περίπλοκες πολιτικές συνθήκες και αισθάνθηκα την ανάγκη να αχθώ σε συμπεράσματα. Αν έπρεπε να είμαι χρήσιμος, αυτά τα συμπεράσματα θα διατυπώσω, παρά το γεγονός ότι δεν έχω καμία αμφιβολία ότι ο ορθολογισμός ενός ατόμου, κάτω από συγκεκριμένες συνθήκες, τις παρούσες, δεν θα οδηγούσε σε μεταβολή και μετακίνηση της κυβερνητικής βεβαιότητας για τις επιλογές της Κυβέρνησης.

Ανήκω στην κατηγορία των ανθρώπων, κυρία Πρόεδρε, που πιστεύει ότι θα μπορούσε ένα εκλογικό σύστημα ταυτοχρόνως να υπηρετεί και την αρχή της αναλογικότητας και την αρχή της κυβερνησιμότητας. Όμως, θα πρέπει να είναι ένα εκλογικό σύστημα που με μια ισορροπία υπηρετεί και τις δύο αρχές. Όχι στους λόγους, όχι στις διακηρύξεις, αλλά στην πραγματικότητα.

Θα μπορούσα ακόμη να αποδεχθώ ότι στην προσπάθεια εξεύρεσης μιας ισόρροπης υποστήριξης, που δεν είναι πάντοτε εύκολα επιτεύξιμος στόχος, καμιά φορά χρειάζεται να ενισχύσουμε κάπως την αρχή της κυβερνησιμότητας έναντι της αρχής της αναλογικότητας.

Αλλά, τίποτα απ' όλα αυτά δεν συμβαίνει με την πρωτοβουλία της Κυβέρνησης. Η Κυβέρνηση προτείνει εκλογικό σύστημα, το οποίο, στα λόγια, φαινομενικά, επιδερμικά, επικαλείται την αρχή της αναλογικότητας, αλλά στην πράξη ενισχύει απολύτως την αρχή της κυβερνησιμότητας, με έναν τρόπο που να παραβιάζει την αρχή της ισοτιμίας, της ισότητας της ψήφου των πολιτών. Και θα δώσω συγκεκριμένα παραδείγματα.

Κυρίες και κύριοι συνάδελφοι, ας ξεκινήσω από την άστοχη διατύπωση περί εκλογικών συνασπισμών του άρτι αποχωρήσαντος Υπουργού. Εάν ένας συνασπισμός κομμάτων, αποτελούμενος από δύο κόμματα, επιτύχει εκλογικό αποτέλεσμα 40% και το δεύτερο αυτοτελές κόμμα επιτύχει στόχο εκλογικό 25%, ο συνασπισμός, ο οποίος αποτελείται από δύο κόμματα και πήρε 40% των ψήφων του ελληνικού λαού, δεν θα πριμοδοτηθεί ούτε από μία έδρα. Διότι, αν διαιρέσουμε τη δύναμη του συνασπισμού διά του αριθμού των συμμετεχόντων κομμάτων, δηλαδή διά του δύο, η εκλογική δύναμη ενός εκάστου εκ των δύο κομμάτων του συνασπισμού είναι μικρότερη του 25% του αυτοτελούς κόμματος.

Έτσι, θα παραστούμε μάρτυρες της θεάρεστης αντίληψης και της συμπαγούς επιθυμίας του Πρωθυπουργού να έχει ένα προσωπικό εκλογικό σύστημα, όπως ανακοίνωσε προηγουμένως ο Υπουργός, ένας εκλογικός συνασπισμός να παίρνει 40% των ψήφων και μηδέν πριμοδότηση και ένα αυτοτελές κόμμα της τάξης του 25% να παίρνει τις πρώτες 20 έδρες.

Μάλιστα, εάν είναι και λίγο παραπάνω η εκλογική επιτυχία του δεύτερου αυτοτελούς κόμματος, να παίρνει και μέχρι 30 έδρες, εάν φτάσει στο 30%.

Πού την είδατε την αρχή της αναλογικότητας;

Ποιοι είναι αυτοί που μπορούν να φανταστούν ότι η αρχή της αναλογικότητας μπορεί να υπηρετείται με μια τέτοια διάταξη;

Δεύτερον, έχουμε ένα μπόνους των 50 εδρών. Προσέξτε, είναι το ένα έκτο του συνολικού αριθμού των Βουλευτών. Αυτό το ένα έκτο του συνολικού αριθμού των Βουλευτών, το παίρνει το πρώτο κόμμα που επιτυγχάνει ποσοστό 25%.

**ΘΕΟΔΩΡΟΣ ΛΙΒΑΝΙΟΣ** **(Υφυπουργός Εσωτερικών)**: Το πρώτο κόμμα παίρνει 20 έδρες.

**ΧΑΡΑΛΑΜΠΟΣ ΚΑΣΤΑΝΙΔΗΣ**: Ναι, για 20 έδρες μιλώ. Για τις 20 έδρες, κλιμακούμενες.

**ΘΕΟΔΩΡΟΣ ΛΙΒΑΝΙΟΣ** **(Υφυπουργός Εσωτερικών):** Στο 40% πάει.

**ΧΑΡΑΛΑΜΠΟΣ ΚΑΣΤΑΝΙΔΗΣ**: Στο 40%, βεβαίως. Θεωρούμε ότι το 25% είναι τέτοιο που να δικαιολογεί και είναι επαρκές ποσοστό, δηλαδή το ένα τέταρτο των συμμετασχόντων στην ψηφοφορία, που, με συγχωρείτε, από αυτούς που εψήφισαν, το ένα τέταρτο, για να αρχίσουμε να κάνουμε την κλιμάκωση του δώρου των εδρών, του μπόνους, όπως λέγεται;

Εδώ, η αρχή της αναλογικότητας θα απαιτούσε τουλάχιστον μεγαλύτερο ποσοστό.

Εγώ θα σας έλεγα και εκφράζω προσωπική άποψη, ότι θα έπρεπε το πρώτο μέρος του δώρου του εκλογικού να δίνεται εάν ένα κόμμα αυτοτελές πετύχει τουλάχιστον 30% ή και ένας εκλογικός συνασπισμός και από εκεί να αρχίσει να κλιμακώνεται μέχρι το νούμερο 30. Ας έχουμε δύο παραστάσεις μπροστά μας.

Κύριε Υφυπουργέ, δεν ξέρω τι πολιτική προτίμηση είχατε το 2000, αλλά υποθέτω ότι ζήσατε το 2000 το γεγονός ότι την έκτη απογευματινή εξελέγετο η Ν.Δ. και την ενάτη βραδινή το ΠΑ.ΣΟ.Κ..

Η διαφορά μεταξύ των δύο κομμάτων ήταν 0,4%.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών)**: Ήταν 1,08%.

**ΧΑΡΑΛΑΜΠΟΣ ΚΑΣΤΑΝΙΔΗΣ**: Ωραία, ήταν 1,08%.

Θεωρείτε, λοιπόν, ότι είναι κρίσιμο επιχείρημα για σας αυτό;

Δεν ήταν, λοιπόν, η διαφορά 0,4% αλλά ήταν 1,08%. Ήταν, δηλαδή, 1%.

Κατά την άποψή σας, κύριε Υφυπουργέ, το 1%, θα ήταν αρκετό, με την εφαρμογή του νόμου σας, να δίνει 50 έδρες στο κόμμα που πήρε, π.χ. 41% και μηδέν έδρες στο κόμμα που πήρε 40%;

Έτσι, υπηρετείτε την αρχή της αντιπροσωπευτικότητας, την αρχή της αναλογικότητας και την αρχή της ισοτιμίας;

Δύο κόμματα, δηλαδή, που σχεδόν ισοψηφούν, το ένα λαμβάνει το μπόνους, σύμφωνα με το εκλογικό σύστημα που υιοθετείτε, που προτείνετε, των 50 εδρών ενώ το δεύτερο παίρνει μηδέν έδρες.

Πώς υπηρετείτε, δηλαδή, με μια στοιχειώδη ισορροπία, την αρχή της αναλογικότητας και την αρχή της κυβερνησιμότητας;

Υπάρχουν τρεις αρχές τις οποίες θα έπρεπε να σεβαστείτε.

Πρώτον. Για να μπορέσουμε πραγματικά με έναν ισόρροπο τρόπο να υποστηρίξουμε και τις δύο ταυτόχρονα αρχές, δηλαδή της ισοτιμίας της ψήφου, κατά το δυνατόν και της κυβερνησιμότητας. Πρώτον. Το ελάχιστο μέρος του δώρου των εδρών θα πρέπει να αρχίζει από ένα σχετικά υψηλό ποσοστό ύψους, περίπου τριάντα τοις εκατό κατά την εκτίμησή μου. Δεύτερον. Το σύνολο του μπόνους δεν θα πρέπει να υπερβαίνει τις 30 έδρες. Το κόμμα μου, όπως ξέρετε, έχει προτείνει τις 35 έδρες. Εγώ, θεωρώ ότι δεν πρέπει να υπερβαίνει τις 30 έδρες. Τρίτον. Θα πρέπει να λαμβάνετε υπόψη σας τη διαφορά μεταξύ πρώτου και δεύτερου κόμματος. Άλλωστε το ζήσατε. Δηλαδή, μεταξύ πρώτου και δεύτερου κόμματος να υπάρχει τουλάχιστον μία επαρκής διαφορά που εγώ την ανάγω στο επίπεδο του 3%.

Κυρία Πρόεδρε, κλείνω με μια ευρύτερη πολιτική παρατήρηση. «Τι είναι σταθερή Κυβέρνηση;» Εδώ ξέρετε θα ήταν μια πολύ ενδιαφέρουσα συζήτηση: «Τι είναι σταθερή Κυβέρνηση;»

Η σταθερή Κυβέρνηση παλαιότερα εθεωρείτο ότι είναι η Κυβέρνηση που έχει ευρεία κοινοβουλευτική πλειοψηφία. Ας πούμε, η Κυβέρνηση του ΠΑ.ΣΟ.Κ. του 2009 είχε μια ευρύτατη κοινοβουλευτική πλειοψηφία. Σε ένα μικρό χρόνο διάστημα, μέσα στους «σαρωτικούς ανέμους» και τις «θύελλες» της κρίσης, αποδομήθηκε, διότι ,όταν συμβαίνουν δραματικά γεγονότα στον τόπο, σε οποιονδήποτε τόπο και στον δικό μας και όταν έχουμε επείγουσες πολιτικές, εθνικές, οικονομικές και κοινωνικές ανάγκες, τότε η σταθερότητα μιας Κυβέρνησης δεν ισούται με τον αριθμό των μελών της Κοινοβουλευτικής της Ομάδας, αλλά με την ανάγκη συνεννόησης ευρύτερων δυνάμεων, για να μπορέσουν να αντιμετωπίσουν τις «θύελλες».

Και επειδή τα προβλήματα πια της Παγκόσμιας Κοινότητας που έρχονται και στον τόπο μας, είναι πάρα πολύ σοβαρά, θα καταλάβει πολύ σύντομα η παρούσα Κυβέρνηση ότι θα ήταν χρήσιμο να αλλάξει την τοποθέτησή της για το τι είναι σταθερή Κυβέρνηση και να αναζητήσει, πραγματικά ένα πλαίσιο εθνικό συναινέσεων, που θα ήταν μια λύση για τον τόπο, όπως θα ήταν μια λύση και για ένα ευρύτερα αποδεκτό εκλογικό σύστημα.

Τα υπόλοιπα στην Ολομέλεια.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Κελέτσης.

**ΣΤΑΥΡΟΣ ΚΕΛΕΤΣΗΣ:** Κυρία Πρόεδρε, το εκλογικό σύστημα στα συστήματα τα αντιπροσωπευτικά, τα δημοκρατικά συστήματα, αποτελεί το μηχανισμό έκφρασης της λαϊκής κυριαρχίας, μέσω των εκλογών.

Η αρχή της λαϊκής κυριαρχίας, βεβαίως δεν είναι μόνον η αντιπροσώπευση, δεν είναι μόνον η πιστή αποτύπωση του εκλογικού αποτελέσματος και η δίκαια αντιπροσώπευση των πολιτικών δυνάμεων στη Βουλή. Ασφαλώς, μια εξειδίκευση της αρχής της λαϊκής κυριαρχίας, είναι και αυτό. Δηλαδή, η κατά το δυνατόν δίκαιη αντιπροσώπευση των πολιτικών δυνάμεων στο Κοινοβούλιο.

Όμως, υπάρχουν και άλλες αρχές που εκφράζουν, που εξειδικεύουν την αρχή της λαϊκής κυριαρχίας, όπως είναι η αρχή της πλειοψηφίας. Που σημαίνει, δηλαδή ότι η πλειοψηφία κυβερνά και η μειοψηφία ελέγχει, όπως, επίσης είναι και η αρχή της αποτελεσματικής διακυβέρνησης. Ότι, δηλαδή ο τόπος και μάλιστα, σε κρίσιμες στιγμές, θα πρέπει να έχει μια Κυβέρνηση σταθερή και σταθερή σημαίνει, Κυβέρνηση που θα μπορεί να εφαρμόζει συγκεκριμένη πολιτική - απαντώ κιόλας στον κύριο Καστανίδη - που μπορεί να εφαρμόζει το πρόγραμμά της και ταυτοχρόνως, να έχει και μια διάρκεια. Τη διάρκεια που προβλέπει το Σύνταγμα και οι Συνταγματικοί κανόνες.

Το εκλογικό σύστημα που ισχύει σήμερα - και δεν μιλώ για την απλή αναλογική, εννοώ το σύστημα με το οποίο έγιναν οι εκλογές - κατά την άποψή μου είναι ένα πετυχημένο εκλογικό σύστημα. Σας θυμίζω ότι εισήχθη από την Κυβέρνηση του ΠΑ.ΣΟ.Κ. με τότε Εισηγητή τον Υπουργό, κ. Σκανδαλίδη. Βελτιώθηκε σε ελάχιστα σημεία από την διακυβέρνηση της Ν.Δ. το 2007. Μάλιστα, τότε είχα την τιμή να είμαι Εισηγητής του εκλογικού νόμου στο Κοινοβούλιο και οι 40 έδρες που δίνονταν αρχικά ως μπόνους, έγιναν 50 με την λογική, ακριβώς να ενισχυθεί η δυνατότητα της κυβερνησιμότητος.

Πέτυχε, όμως, αυτό το εκλογικό σύστημα και για έναν άλλον λόγο, διότι άντεξε στο χρόνο, κυρίες και κύριοι συνάδελφοι. Από την εποχή εκείνη που ψηφίστηκε μέχρι σήμερα έχουν περάσει πολλά χρόνια, το σύστημα αυτό έδωσε κυβερνήσεις και μάλιστα, αυτό είναι και μία απάντηση στους υποστηρικτές των συνεργασιών και της απλής αναλογικής, το σύστημα αυτό έδωσε κυβέρνηση και το ΄12 και το ΄15, διότι αν δεν υπήρχε αυτό το σύστημα, δεν θα υπήρχε ο πυρήνας του πρώτου κόμματος, ο κυβερνητικός και ο κοινοβουλευτικός, ώστε να δημιουργηθούν οι κυβερνήσεις συνεργασίας που δημιουργήθηκαν τόσο το ΄12 όσο και το ΄15 και το ΄15 μάλιστα, με πυρήνα το ΣΥΡΙΖΑ, να αντέξει αυτή η κυβέρνηση για τέσσερα ολόκληρα χρόνια. Εάν είχαμε, κυρίες και κύριοι συνάδελφοι του ΣΥΡΙΖΑ, το ΄15 απλή αναλογική, είναι πολύ απλό, δεν θα υπήρχε κυβέρνηση σταθερή για το επόμενο διάστημα και η χώρα θα παρέπαιε, εν μέσω της τρικυμίας της κρίσης, για πολλά-πολλά χρόνια, ακυβέρνητη.

Σήμερα, λοιπόν -και εδώ αξίζουν και συγχαρητήρια στην Κυβέρνηση για το γεγονός ότι τηρεί μία ακόμη υπόσχεση της, αυτή που είχε πει ότι το εκλογικό σύστημα θα το ψηφίσουμε στην αρχή της τετραετίας - έρχεται η κυβέρνηση της Νέας Δημοκρατίας, στην αρχή της διακυβέρνησης, να βελτιώσει αυτόν τον εκλογικό νόμο, θεραπεύοντας κάποιες από τις αδυναμίες, οι οποίες παρουσιάστηκαν στην πορεία και έλαβε σημαντικά υπόψη παρατηρήσεις που είχαν γίνει από άλλες πολιτικές δυνάμεις, όπως είναι το Κίνημα Αλλαγής. Ενώ, λοιπόν, κατά τον προηγούμενο νόμο ήταν 250 οι εκλογικές έδρες που κατανέμονται αναλογικά, με αυτό το εκλογικό σύστημα σήμερα, με τον εκλογικό νόμο αυτόν, κατανέμονται αναλογικά 280 έδρες. Συνεπώς, αυξάνεται το ποσοστό των εδρών που κατανέμεται αναλογικά και αν και εφόσον υπάρχει βέβαια κόμμα, το οποίο συγκεντρώνει ποσοστό άνω του 25%, τότε ανά μισή μονάδα παίρνει και μία έδρα παραπάνω.

Επίσης, ο νόμος αυτός προβλέπει και την συμμετοχή των συνασπισμών των κομμάτων, βάζοντας βέβαια την ασφαλιστική δικλείδα που αποκλείει τις τυχάρπαστες συνεργασίες, που ως στόχο έχουν απλά και μόνο να φέρουν δεύτερο ένα ισχυρό κόμμα, το οποίο έχει δύναμη στην κοινωνία και μπορεί να είναι η αυριανή κυβέρνηση.

Κυρίες και κύριοι συνάδελφοι, θεωρώ ότι το παρόν σύστημα, είναι ένα σύστημα το οποίο με πολύ σοφία – όπου έχει εφαρμοστεί και δοκιμαστεί και στην πράξη- συνδυάζει την αρχή της αναλογικότητας. Σας θυμίζω ότι όπως ίσχυσε το σύστημα αυτό τα μικρά κόμματα, τα μικρότερα κόμματα, από το τρίτο και μετά, σε όλες τις εκλογικές αναμετρήσεις έλαβαν ακριβώς τις έδρες που θα ελάμβαναν αν υπήρχε απλή αναλογική και λειτούργησε ως πλειοψηφικό για τα δύο πρώτα κόμματα. Ήταν ξεκάθαρο, ξεκαθάριζε τους κανόνες, τους οποίους όλοι αποδεχόντουσαν, τα μεν μικρά κόμματα έπαιρναν τις έδρες που τους αναλογούσαν και δεν υπήρχε καμία αδικία εις βάρος τους και τα δύο πρώτα κόμματα αποδεχόταν τον κανόνα ότι όποιος κερδίσει τις εκλογές θα πάρει και την πλειοψηφία και θα κυβερνήσει.

Κατά συνέπεια, θεωρώ ότι αυτό το εκλογικό σύστημα πέτυχε, αυτό το εκλογικό σύστημα ορθά σήμερα βελτιώνεται σε κάποιες παραμέτρους και νομίζω ότι είναι ο σωστός εκλογικός νόμος, με τον οποίο μπορεί να πορευτεί η χώρα και στο μέλλον.

Τα περισσότερα και εγώ θα τα πω στην Ολομέλεια. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ο κ. Τζανακόπουλος έχει τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα ξεκινήσω από ένα σχόλιο που κάνατε στην αρχή, αστειευόμενη ότι τα πράγματα δεν είναι και πολύ σοβαρά και για αυτό το λόγο μπορούμε να τελούμε σε μία σχετική ευθυμία. Θα συμφωνήσω μαζί σας ότι τα πράγματα δεν είναι και τόσο σοβαρά, αλλά θα σας επισημάνω και μία Αυστριακή παροιμία που λέει ότι «Die lage ist hoffnungslos aber gar nicht ernst», δηλαδή η κατάσταση είναι απελπιστική, αλλά δεν είναι καθόλου σοβαρή.

Είναι απελπιστική στην εξωτερική πολιτική, είναι απελπιστική στο μεταναστευτικό - προσφυγικό, είναι απελπιστική στα εργασιακά, είναι απελπιστική σε ζητήματα που αφορούν κορυφαίους δημοκρατικούς θεσμούς, τον Πρόεδρο της Δημοκρατίας, αλλά και τον εκλογικό νόμο.

Όμως δεν είναι καθόλου μα καθόλου σοβαρή, διότι δεν υπάρχει κανένα σχέδιο για την εξωτερική πολιτική. Αντίθετα η Κυβέρνηση της Ν.Δ. με Πρωθυπουργό τον Κυριάκο Μητσοτάκη, να το επισημάνω κι εγώ όπως το επισημαίνουν διαρκώς οι Υπουργοί της κυβέρνησης και οι βουλευτές για να μην το ξεχάσουμε, ότι έχουμε Πρωθυπουργό τον Κυριάκο Μητσοτάκη. Αναρωτιέμαι αν υπάρχει ποινή, αν δεν αναφέρουμε ότι η Κυβέρνηση τους έχει Πρωθυπουργό τον κ. Μητσοτάκη, εν πάση περιπτώσει η Κυβέρνηση της Ν.Δ. με Πρωθυπουργό τον κ. Μητσοτάκη έχει καταφέρει μέσα σε έξι μήνες να υποβαθμίσει τη διεθνή θέση της χώρας και μπορούμε να γελάμε εδώ, αλλά τα πράγματα, όπως σας είπα, μπορεί να μην είναι καθόλου σοβαρά, αλλά είναι απελπιστικά σε ό,τι αφορά τα ζητήματα που σχετίζονται με την εξωτερική πολιτική. Το γεγονός ότι η Ελλάδα απουσιάζει από τη Διάσκεψη του Βερολίνου για τη Λιβύη. Από το γεγονός ότι παίρνουμε αντικρουόμενες πληροφορίες από το Μέγαρο Μαξίμου και από το Υπουργείο Εξωτερικών σε σχέση με το τι συμβαίνει με το Ιράν, με τις δηλώσεις του κ. Μητσοτάκη, οι οποίες αποκρύπτονται από το Γραφείο Πρωθυπουργού για την στήριξη στην εκτέλεση στρατιωτικού, σε έδαφος τρίτου κράτους, πράγματα αδιανόητα για την εξωτερική πολιτική της χώρας, η οποία έχει ως δόγμα τον απαρέγκλιτο σεβασμό στο διεθνές δίκαιο.

Τα πράγματα δεν είναι καθόλου σοβαρά, διότι το αφήγημα του επιτελικού κράτους σήμερα κατέρρευσε με απίστευτο πάταγο, διότι ήρθατε 6 μήνες και 7 μέρες μετά την κατάργηση του Υπουργείου Μεταναστευτικής Πολιτικής να το επανιδρύσετε, λέγοντάς μας μάλιστα, με διαρροές στον τύπο ότι είχατε σκεφτεί να το επανιδρύσετε πριν από δύο μήνες, αλλά δεν το κάνετε, διότι ήταν πάρα πολλά αυτά που έπρεπε να γίνουν στο προσφυγικό και αφού έγιναν, τώρα το επανιδρύετε. Δηλαδή, αυτά στην κυριολεξία αποτελούν συμπτώματα βαθύτατης κρίσης και σύγχυσης της Κυβέρνησης. Δεν είναι καθόλου σοβαρή η κατάσταση, παρά το γεγονός ότι είναι απελπιστική, διότι είναι προφανές ότι η Κυβέρνηση και η Ν.Δ. εμπλέκει κορυφαία θεσμικά ζητήματα με τη δική της εσωκομματική ένταση, η οποία μέσα στη χαρά της νίκης μπορεί να μην ήταν πρώτο θέμα όλο το προηγούμενο διάστημα, αλλά φαίνεται ότι τον τελευταίο καιρό έρχεται στην επιφάνεια.

Διότι, πείτε μου αλήθεια, για ποιο λόγο η Κυβέρνηση της Ν.Δ. με Πρωθυπουργό τον Κυριάκο Μητσοτάκη, σε λίγο θα προβεί και σε διάγγελμα ο Πρωθυπουργός, μαθαίνουμε, τι ακριβώς θα πει. Θα μας εξηγήσει, ενδεχομένως, για ποιο λόγο, αν δεν προτείνει τον κ. Παυλόπουλο για Πρόεδρο της Δημοκρατίας, δεν θα τον προτείνει. Ήταν ανεπαρκής ο κ. Παυλόπουλος; Δεν εκτέλεσε τα καθήκοντά του με αίσθημα ευθύνης και με επάρκεια και με σεβασμό απέναντι στην εντολή που πήρε από το Ελληνικό Κοινοβούλιο και γι' αυτό το λόγο σήμερα, ενδεχομένως, ο κ. Μητσοτάκης, σε λίγη ώρα, θα προτείνει κάποιον άλλον Πρόεδρο της Δημοκρατίας; Προέρχεται μάλιστα και από τη δική σας παράταξη. Όλη αυτή η σεναριολογία, όλα αυτά τα πολιτικά παιχνίδια που παίζατε όλο το τελευταίο διάστημα, απαξιώνοντας τελικά και υπονομεύοντας τον θεσμό του Προέδρου της Δημοκρατίας, σχετίζονται με τις εσωτερικές εντάσεις στη Ν.Δ..

Το ίδιο ισχυρίζομαι ότι συμβαίνει και με τον εκλογικό νόμο. Διότι έχω την αίσθηση ότι αν αποδεχόσασταν την απλή αναλογική, που είναι το μόνο μη καλπονοθευτικό σύστημα και το μόνο σύστημα, το οποίο επί της ουσίας σέβεται την ισότητα της ψήφου των Ελλήνων πολιτών, ενδεχομένως η Ν.Δ. να μη συμμετείχε στις επόμενες εκλογές ως Ν.Δ.. Να έσπαγε σε δύο, τρία, δεν ξέρω και εγώ, πόσα κομμάτια. Αλλά, εν πάση περιπτώσει να μην κάνουμε σενάρια. Να μπούμε λίγο στην ουσία του νομοσχεδίου.

Ο λόγος που θέλετε ένα τέτοιο πλειοψηφικό σύστημα, ένα υβριδικό σύστημα, όπως αυτό που ξανά-προτείνεται σήμερα, δεν είναι απλώς και μόνο για να λύσετε τα δικά σας εσωκομματικά αδιέξοδα, είναι και μια βαθιά, πολύ βαθιά ριζωμένη αντίληψη, που έχει η παράταξή σας, που θεωρεί το κράτος «λάφυρο». Δεν σχετίζεται με την επιδίωξη Κυβερνησιμότητας με τη δυνατότητα, να συγκροτηθούν σταθερές κυβερνήσεις το σύστημα το οποίο προτείνετε, σχετίζεται με το γεγονός, ότι δεν θέλετε, προφανώς, τις προγραμματικές συγκλίσεις, αλλά γιατί; Διότι η λογική της διακυβέρνησης σε σας είναι «νομής των λαφύρων» του κράτους.

Αυτό το έχετε αποδείξει το τελευταία εξάμηνο, με μια σειρά από ενέργειες που έχετε κάνει στη δημόσια διοίκηση επιτελικές και αυτές, όπως αυτές που έχετε κάνει στη μεταναστευτική πολιτική, δεν χρειάζεται, θα τα πούμε και αναλυτικά στην Ολομέλεια. Έχετε δείξει τον τρόπο, με τον οποίο αντιλαμβάνεστε τη Δημόσια Διοίκηση, τους δημόσιους λειτουργούς, τους δημόσιους υπαλλήλους, τις ανεξάρτητες αρχές. Όλα αυτά έχουν αποδειχθεί.

Αυτή είναι η καθοδηγητική λογική, που σας επιβάλλει αυτή την απόλυτη εμμονή σε πλειοψηφικά συστήματα, όμως το νομοσχέδιο αυτό αποδεικνύει και αναδεικνύει και την βαθύτατη υποκρισία της Κυβέρνησης, που πριν από λίγο καιρό έδινε μάχη «δήθεν» για την ισότητα της ψήφου των Ελλήνων του εξωτερικού και σήμερα, επί της ουσίας, αφαιρεί από την οπτική της, την ανάγκη για σεβασμό στην αρχή της ισότητας της ψήφου όλων των Ελλήνων πολιτών.

Εξάλλου, τα προβλήματα που παρουσιάζει το πλειοψηφικό σύστημα ή αν θέλετε αυτό το «υβριδικό» εκλογικό σύστημα, που επαναπροτείνετε σήμερα, ως προς τις απαραίτητες σταθμίσεις που πρέπει να γίνονται, ώστε να τηρείται η αρχή της αναλογικότητας, ώστε να τηρείται στοιχειωδώς η αρχή της ισότητας της ψήφου, διαφάνηκαν ακόμα και στην περίπτωση της βέλτιστης εκδοχής του συστήματος, που δεν τη συμμερίζεστε εσείς, η οποία ήταν η εκδοχή του συστήματος που πριν από λίγο μας ανέλυσε ο κ. Καστανίδης.

Απίστευτη πολυπλοκότητα κριτηρίων, απίστευτες τεχνικές διευθετήσεις που πρέπει να γίνουν, για να μπορέσει στοιχειωδώς αυτό το σύστημα, όχι να σέβεται, αλλά να μην καταστρατηγεί πλήρως και ολοκληρωτικά την ισότητα της ψήφου.

Με αυτή την έννοια ο μοναδικός τρόπος για να υπάρξει σεβασμός στην αρχή της ισότητας της ψήφου είναι η απλή αναλογική.

Νομίζω, ότι με αυτές τις σκέψεις μπορεί, να γίνει σαφές, ανέλυσε εξάλλου και ο Εισηγητής του ΣΥΡΙΖΑ, τις ειδικότερες πτυχές της κριτικής μας, γιατί ο ΣΥΡΙΖΑ, είναι προφανές, ότι δεν πρόκειται να ψηφίσει το συγκεκριμένο νομοσχέδιο.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Τσιγκρής.

**ΑΓΓΕΛΟΣ ΤΣΙΓΚΡΗΣ:** Κύριε Υφυπουργέ, κυρίες και κύριοι συνάδελφοι, πρέπει να αναρωτηθούμε όλοι, τι θα γινόταν την 7η Ιουλίου, αν ίσχυε η απλή αναλογική στην Ελλάδα; Τι θα γινόταν με την κυβερνησιμότητα του τόπου; Τι θα γινόταν με το σχηματισμό Κυβέρνησης; Πόσες εκλογικές αναμετρήσεις θα είχαμε στη συνέχεια; Πόσους μήνες θα βρισκόταν η Ελλάδα ακυβέρνητη; Πόσο μεγάλο δημοσιονομικό κόστος θα είχε αυτό για την οικονομία μας; Πόσο μεγάλη θα ήταν η φθορά, η οποία θα είχε συμβεί στα εθνικά μας θέματα;

Αλλά να δούμε και τι θα γινόταν και στο Δήμο Θεσσαλονίκης για παράδειγμα, που είναι ένα κραυγαλέο παράδειγμα στις αυτοδιοικητικές εκλογές.

Σήμερα ο Δήμαρχος στη Θεσσαλονίκη στο πρώτο γύρο - ας θυμηθούμε - είχε πάρει 14% και όμως σήμερα είναι Δήμαρχος Θεσσαλονίκης και μπορεί, να κυβερνά το Δήμο σχετικά εύκολα, γιατί βελτιώθηκε το απόλυτα αναλογικό σύστημα, το οποίο είχε επιβληθεί.

Η απλή αναλογική πρέπει να μας προβληματίσει. Γιατί δεν ισχύει σε κανένα κράτος της Ευρώπης; Γιατί δεν ισχύει σε κανένα ανεπτυγμένο κράτος του κόσμου; Γιατί η Ιταλία που είχε ένα βαθύτατα αναλογικό σύστημα ετών εμπεδωμένο, το αναθεώρησε, γιατί πέρασε σε ένα πλειοψηφικό σύστημα;

Αυτό το σύστημα που φέρνει η Κυβέρνηση με τον εκλογικό νόμο είναι και αναλογικό, αλλά και πλειοψηφικό. Μοιράζει και ορθολογικά τις έδρες, αλλά ταυτοχρόνως δίνει και τη δυνατότητα κυβερνησιμότητας. Δίνει τη δυνατότητα απλής αναλογικής μέχρι το 25% σε όλα τα κόμματα και από κει και πάνω, αν η βούληση των πολιτών είναι αυτή, δίνει τη δυνατότητα να κυβερνηθεί ο τόπος.

Με λίγα λόγια, πρόκειται για έναν νόμο έντιμο, γιατί ουσιαστικά ψηφίζεται στην αρχή της τετραετίας. Δεν έχουν περάσει 7 μήνες από τη νωπή εκλογή της νέας Κυβέρνησης και όχι τους έξι τελευταίους μήνες. Είναι ένας νόμος δίκαιος, γιατί δεν αδικεί κανέναν. Ίσα-ίσα που μέχρι το 25% όλα τα κόμματα έχουν ίσες έδρες. Είναι ένας νόμος ωφέλιμος, γιατί δημιουργεί συνθήκες σταθερότητας στο τόπο και μια Κυβέρνηση πατριωτική, πρέπει να βλέπει πρώτα το συμφέρον του τόπου. Είναι ένας νόμος ωφέλιμος, γιατί δημιουργεί συνθήκες σταθερότητας στον τόπο και μια κυβέρνηση πατριωτική πρέπει πρώτα να βλέπει το συμφέρον του τόπου και μετά το εκλογικό της συμφέρον. Είναι ένας νόμος αποτελεσματικός, γιατί δημιουργεί εμπιστοσύνη πολιτών και πολιτικής, αλλά είναι και ένας νόμος ισορροπημένος, γιατί, με έναν απόλυτα σοφό τρόπο, συνδυάζει αναλογικότητα και πλειοψηφικότητα.

Επιτρέψτε μου, κυρίες και κύριοι συνάδελφοι, να πω ότι πρόκειται για ένα νόμο, που είναι πλειοψηφικά αναλογικότερος και αναλογικά πλειοψηφικός, ταυτόχρονα. Αυτό πιστεύω ότι είναι ένα επίτευγμα του Υπουργείου Εσωτερικών, που πρέπει να χαιρετίσουμε και βεβαίως για μένα επιβεβαιώνει, κύριε Υφυπουργέ, για μια ακόμη φορά, το γεγονός, ότι εάν κάποιος είναι ειδικός και του δοθεί η ευκαιρία να ασχοληθεί με την πολιτική, είναι το πιο ωφέλιμο για την πολιτεία, γιατί ουσιαστικά η γνώση του, ταυτόχρονα με την πολιτική του οξυδέρκεια, μπορεί να φέρει το απόλυτα σωστό, για την ιστορική συγκυρία, νομοθέτημα.

Γι' αυτό το λόγο, υπερψηφίζω, βεβαίως, επί της αρχής, το νομοσχέδιο σας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Γεροβασίλη.

**ΟΛΓΑ ΓΕΡΟΒΑΣΙΛΗ:** Κυρία Πρόεδρε, δεν θα αποφύγω ένα μικρό σχόλιο για τα ζητήματα της ημέρας. Μετά τις εκλογές του Ιουλίου και την άμεση κατάργηση του Υπουργείου Μεταναστευτικής Πολιτικής αναρωτιόμουν, τι καλύτερο έχει ετοιμάσει η Νέα Δημοκρατία, τι είχε σκεφθεί για την καλύτερη διαχείριση του ζητήματος, δεδομένου ότι, ως Υπουργός Προστασίας του Πολίτη, τότε, είχα ένα κομμάτι εμπλοκής με το ζήτημα αυτό. Σκεφτόμουν, λοιπόν, τι είναι όλο αυτό, που έχουν ετοιμάσει και που εμείς δεν το έχουμε σκεφτεί. Σιγά-σιγά το έβλεπα καθημερινά, ότι έκανα τσάμπα κόπο, που σκεφτόμουν και αναρωτιόμουν για κάτι σοβαρό, που μπορούσε να είχε ετοιμαστεί και αυτό αποδεικνύεται σήμερα, που είναι η πρώτη δημόσια παραδοχή ήττας από την πλευρά της Κυβέρνησης της Νέας Δημοκρατίας.

Έρχεται σήμερα, εσπευσμένα, διάγγελμα του Πρωθυπουργού για την ανακοίνωση του Προέδρου της Δημοκρατίας, προφανώς για την επείγουσα αλλαγή ατζέντας. Αντιλαμβανόμαστε όλοι, ότι ακόμη και αυτό, δηλαδή την ανακοίνωση του ονόματος του Προέδρου της Δημοκρατίας, ο κ. Μητσοτάκης το διαχειρίζεται με επικοινωνιακούς όρους.

Κυρίες και κύριοι συνάδελφοι, το ελληνικό πολιτικό σύστημα εγκαθίδρυσε για σειρά ετών συστήματα ενισχυμένης αναλογικής, με μόνη μικρή εξαίρεση το 1989 - 1990, με ένα σύστημα κοντά στην απλή αναλογική. Τα συστήματα αυτά, ενισχυμένης αναλογικής, προφανώς αλλοίωναν στην πράξη την ισότητα και την αντιπροσωπευτικότητα της ψήφου. Οι ισχυρισμοί των εκάστοτε κυβερνώντων, γνωστοί. Η υποτιθέμενη ανάγκη για κυβερνησιμότητα, ανάγκη να έχει χώρα ισχυρές κυβερνήσεις.

Στα αλήθεια εννοούσαν, όπως εννοείται και σήμερα, αυστηρά μονοκομματικές κυβερνήσεις, που σήμερα αυτό το μοντέλο ταιριάζει και με όλες τις υπόλοιπες επιλογές της Κυβέρνησης, δηλαδή, σκληρά κομματικό κράτος. Και βεβαίως, δεόντως αυταρχικό.

Είναι πραγματικά γνωστό ότι είχε αναπτυχθεί έντονη συζήτηση και στην Ελλάδα, αλλά και σε άλλες χώρες της Ε.Ε. σχετικά με τη σύγκρουση δύο εννοιών, δηλαδή την αντιπροσωπευτικότητα της ψήφου από τη μια και κυβερνησιμότητα από την άλλη.

Όμως, κατά την άποψή μου, νομίζω ότι αυτό είναι ψευδεπίγραφο δίλημμα και σε κάθε περίπτωση τα επιχειρήματα υπέρ της απλής αναλογικής είναι απολύτως καθαρά. Ανάγκη για ισοτιμία της ψήφου, ανάγκη για ανόθευτη αποτύπωση λαϊκής βούλησης και εν τέλει λαϊκή κυριαρχία.

Ακόμη και οι υπέρμαχοι συστημάτων ενισχυμένης αναλογικής δέχονται αναγκαστικά την ανάγκη για αντιπροσωπευτικότητα της ψήφου, που όμως το αντεπιχείρημα είναι ότι αυτό μπορεί να καμφθεί. Να καμφθεί μέχρι ενός σημείου η αντιπροσωπευτική αρχή, προκειμένου τελικά να εξασφαλιστεί η ύπαρξη ισχυρών και σταθερών κυβερνήσεων.

Πέρα όμως από θεωρητικές προσεγγίσεις, στην πράξη τι είδαμε; Είδαμε αυτοδύναμες κυβερνήσεις σε όλη την διάρκεια της μεταπολιτευτικής περιόδου, μοντέλο κυβερνήσεων που μας έφτασε και στην κρίση και στη χρεοκοπία.

Από την άλλη, να θυμίσω ότι η συγκυβέρνηση ΣΥΡΙΖΑ-ΑΝ.ΕΛ., δύο κομμάτων με τεράστιες πολιτικές διαφορές μεταξύ τους, που όμως δεσμεύθηκαν σε μία έντιμη συμφωνία για την σωτηρία της χώρας, τηρήθηκε στο ακέραιο και η χώρα βγήκε από την κρίση και βεβαίως, βγήκε από τα μνημόνια.

Μήπως τελικά τα συστήματα ενισχυμένης αναλογικής οδηγούν σε κυβερνήσεις όμως και κοινωνικής μειοψηφίας; Κοινωνική μειοψηφία, που λειτουργεί ανεξέλεγκτα και μακριά από τις ανάγκες της πλειοψηφίας;

Σας θυμίζω, αγαπητοί συνάδελφοι, ότι τα χρόνια της κρίσης και των μνημονίων η έννοια της λαϊκής κυριαρχίας υποχώρησε ακόμα περισσότερο. Επιβλήθηκαν από ξένα κέντρα αποφάσεων στη χώρα πολιτικές λιτότητας, γονάτισαν την κοινωνία, διέρρηξαν τη σχέση εμπιστοσύνης και μεταξύ των πολιτών, αλλά και μεταξύ πολιτών και πολιτικού συστήματος.

Σήμερα, εκτιμώ ότι μετά την έξοδο από τα μνημόνια, είναι επιτακτική ανάγκη να ανορθώσουμε το κύρος του πολιτικού συστήματος της χώρας, αλλά εμβαθύνοντας ταυτόχρονα την δημοκρατία.

Και για να το πετύχουμε αυτό, φυσικά, δεν χρειαζόμαστε κυβερνήσεις μειοψηφίας που θα δρουν και δογματικά και ανέλεγκτα.

Χρειαζόμαστε συναινέσεις, για να αντιμετωπίσουμε τις μεγάλες προκλήσεις.

Ο εκλογικός νόμος που προτείνετε σήμερα, δεν πληροί αυτές τις προϋποθέσεις και είναι ουσιαστική αντιγραφή με μικρές παραλλαγές των νόμων που ίσχυαν και μέχρι τώρα.

Αυτά τα περί δήθεν αναλογικότερου συστήματος λόγω κλιμακωτού μπόνους εδρών προφανώς είναι ένα επικοινωνιακό πυροτέχνημα και τίποτα άλλο, με δεδομένο ότι 37-38% με τα συνήθη δηλαδή ποσοστά των πρώτων κομμάτων και με βάση τα ποσοστά που μένουν εκτός Βουλής, το πρώτο κόμμα εξασφαλίζει αυτοδυναμία. Αυτό που ισχύει και σήμερα δηλαδή, ένα σύστημα που τελικά νοθεύει την λαϊκή βούληση.

Και βεβαίως, είδα και το εξής περίεργο, μέσα στην αιτιολογική έκθεση του νόμου λέει, «ένα σύστημα απλής αναλογικής αναγκαστικά διαστρεβλώνει τη γνώμη του εκλογέα». Αυτό με άφησε άφωνη. Δηλαδή, τι άλλο θα ακούσουμε; Ότι η απλή αναλογική διαστρεβλώνει την γνώμη του εκλογέα.

Και βεβαίως, να μην αναφέρω αναλυτικά τις τοπικές στρεβλώσεις που δημιουργούνται ανά εκλογική περιφέρεια με καραμπόλες που προκύπτουν από τα αδιάθετα των εκλογών.

Επίσης, αποδεικνύεται άλλη μια φορά η υποκριτική στάση σας στην διαδικασία συζήτησης για την ψήφο των Ελλήνων του εξωτερικού. Τότε ήσασταν ιδιαίτερα εμφατικοί υπέρ της ισοτιμίας της ψήφου. Σήμερα, αυτό δεν παίζει κανένα ρόλο μέσα σε λίγες μέρες.

Αυτό είναι μια αντίφαση, η οποία όμως δείχνει τι πραγματικά εννοείτε και τι πιστεύετε.

Κυρίες και κύριοι συνάδελφοι, είμαστε σταθερά και αταλάντευτα υπέρ της απλής αναλογικής. Το δε επιχείρημα, το οποίο χρησιμοποίησε πριν ο κ. Θεοδωρικάκος, ότι την απλή αναλογική δεν τη θέλουμε για λόγους αρχής και ότι αυτό αποδεικνύεται επειδή δεν το φέραμε το πρώτο εξάμηνο του 2015. Το επιχείρημα είναι αστείο, προφανώς δεν στέκεται και δεν έχω τι να απαντήσω σ' αυτό. Μας παραδώσατε χώρα χρεοκοπημένη, τα ταμεία άδεια, το Grexit στηνόταν από διάφορους μηχανισμούς κι εάν εκείνο το εξάμηνο εάν φέρναμε την απλή αναλογική, τότε εσείς θα είχατε πεισθεί ότι εμείς, από θέση αρχής, τασσόμαστε υπέρ της απλής αναλογικής.

Εμείς διαφωνούμε και διαφωνούμε από θέση αρχής στο νομοσχέδιο το οποίο συζητάμε.

Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Καμίνης. **ΓΕΩΡΓΙΟΣ ΚΑΜΙΝΗΣ**: Κυρία Πρόεδρε, όλοι σ' αυτή την αίθουσα γνωρίζουμε ότι το νομοσχέδιο που καλούμαστε να επεξεργαστούμε σήμερα, όποια τελική μορφή και να λάβει, θα εφαρμοστεί όχι από τις επόμενες, αλλά από τις μεθεπόμενες εκλογές. Οι εκλογές αυτές, μάλιστα, όπως μας έχει επανειλημμένα διαβεβαιώσει ο Πρωθυπουργός, θα ακολουθήσουν οπωσδήποτε αμέσως μετά το πέρας της διαδικασίας των διερευνητικών εντολών του άρθρου 37 του Συντάγματος. Γνωρίζουμε, δηλαδή, εκ των προτέρων, ότι η Ν.Δ. θα δυναμιτίσει, σε κάθε περίπτωση, το σχηματισμό κυβέρνησης από την επόμενη Βουλή και για το λόγο αυτό δεν διστάζει να τσαλακώσει το Σύνταγμα, το οποίο στο άρθρο 37 εξαντλεί κάθε δυνατότητα, προκειμένου να προκύψει μια πολυκομματική κοινοβουλευτική πλειοψηφία, ώστε να αποφευχθεί η διάλυση της Βουλής.

Βρισκόμαστε, λοιπόν, μπροστά σε μια τριπλή θεσμική ανωμαλία, σε μια εκ προοιμίου σχεδιασμένη καταστρατήγηση του Συντάγματος, σε έναν ωμό αυταρχισμό σε βάρος των άλλων πολιτικών Κομμάτων και σε μια προφανή χειραγώγηση της επιθυμίας του ελληνικού λαού για πολιτική ομαλότητα.

Το Κυβερνών Κόμμα επιχειρεί συστηματικά να ταυτίσει στη συνείδηση του εκλογικού σώματος την πολιτική ομαλότητα με την ύπαρξη μονοκομματικών κυβερνήσεων. Η Ν.Δ. δεν έχει διόλου στοχαστεί πάνω στα αίτια που μας οδήγησαν στην κρίση; Δεν έχουν καταλάβει ότι πολύ συχνά στη μεταπολίτευση, υπό τον μανδύα των δήθεν ομοιογενών κοινοβουλευτικών πλειοψηφιών, συγκαλύπτονταν πολυσυλλεκτικά Κόμματα, στα οποία συχνά εκδηλώνονταν αντιθέσεις ασυμφιλίωτες, που μόνο ισχυρές πρωθυπουργικές προσωπικότητες κατάφερναν, κακήν κακώς, να διευθετήσουν και αυτό κατά κανόνα προσωρινά;

Τα διδάγματα της εμπειρίας υποχωρούν, όμως, μπροστά στη δίψα για τη μονοπώληση της κυβερνητικής εξουσίας. Πράγματι, στα μάτια της Ν.Δ. η διακυβέρνηση της χώρας αποτελεί εξ ορισμού μονοπώλιο του ενός Κόμματος, στη συγκεκριμένη περίπτωση της ιδίας. Δεν εξηγείται αλλιώς η πριμοδότηση με το υπέρ-μπόνους των 50 εδρών του μονοκομματικού εκλογικού συνδυασμού και, αντιθέτως, η ουσιαστική αποστέρηση του μπόνους από τον προεκλογικό συνασπισμό και αυτό σε κατάφωρη αντίθεση με το άρθρο 37 τους Συντάγματος, το οποίο, όπως είπα, εξαντλεί κάθε προσπάθεια σχηματισμού κυβέρνησης συνασπισμού Κομμάτων. Μάλιστα, με τις βραχύτατης χρονικής διάρκειας τριήμερες διερευνητικές εντολές, αυτό στο οποίο αποσκοπεί ουσιαστικά ο συντακτικός νομοθέτης είναι ότι, έχοντας υπόψη πολυκομματικούς προεκλογικούς συνδυασμούς, ευνοεί αυτούς οι οποίοι βασίζονται σε προγραμματικές συγκλίσεις. Διαφορετικά, δεν θα επέβαλε μια τόσο βραχείας χρονικής διάρκειας διερευνητική εντολή, γιατί τρεις ημέρες, βεβαίως, δεν επαρκούν για να επιτευχθεί, έστω και στοιχειώδης, συμφωνία Κομμάτων πάνω σε κυβερνητικό πρόγραμμα.

Σας καλώ κύριε Υφυπουργέ, να προσέξετε, γιατί υπάρχει νομολογία του Ανωτάτου Ειδικού Δικαστηρίου, η οποία αυτή την άδικη μεταχείριση σε βάρος συνδυασμών κομμάτων δεν την χαρακτηρίζει συνταγματική. Υπάρχει και σχετική γνωμοδότηση Αριστόδημου Μάνεση, ως Προέδρου του Επιστημονικού Συμβουλίου του Βουλής. Επ’ αυτού έχει αποφανθεί και ο Δημήτριος Τσάτσος, αλλά προσφάτως νεότεροι συνταγματολόγοι, όπως ο Γεώργιος Σωτηρέλλης. Στην νομολογία του Ιταλικού Συνταγματικού Δικαστηρίου πάντως υπάρχει μια καταφανώς ευνοϊκή εκλογική μεταχείριση των Συνασπισμών κομμάτων. Αυτό δεν σημαίνει βέβαια ότι θα πρέπει να υιοθετήσουμε την απλή αναλογική του ΣΥΡΙΖΑ, η οποία αν εφαρμοζόταν θα προκαλούσε τα ίδια διαλυτικά φαινόμενα, τα οποία βλέπουμε σήμερα στην τοπική αυτοδιοίκηση. Με τα αποτελέσματα της 7ης Ιουνίου, θα είχαμε κάτι λιγότερο από δεκαπέντε κόμματα σήμερα στη Βουλή και πολύ συχνά λησμονούμε ότι μια καταστροφική συνέπεια της λεγόμενης γνήσιας και άδολης αναλογικής δεν είναι μόνο η ακυβερνησία. Ο κατακερματισμός του κομματικού συστήματος οδηγεί σε κυβερνήσεις συνασπισμού, στις οποίες τα μικρά κόμματα αποκτούν δυσανάλογη ισχύ και προκειμένου να συμμετάσχουν στην κυβέρνηση τα μεγάλα κόμματα, είναι υποχρεωμένα να απεμπολήσουν μεγάλο τμήμα του προεκλογικού τους προγράμματος, να αγνοήσουν δηλαδή, στην ουσία τη δέσμευση που έχουν αναλάβει έναντι των εκλογέων τους και αυτό, ισοδυναμεί με παραβίαση της δημοκρατικής αρχής. Επιφυλάσσομαι για περισσότερα στην αυριανή συζήτηση και στη συζήτηση με Ολομέλεια. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κύριος Κάτσης.

**ΜΑΡΙΟΣ ΚΑΤΣΗΣ**: Επιτέλους, καταλάβαμε μετά από πόσα απανωτά φιάσκο της σημερινής κυβέρνησης της κυβέρνησης Μητσοτάκη, μάθαμε πως θα βγει ο κ. Μητσοτάκης από το καβούκι του, πότε θα κατέβει από τις χειμερινές διακοπές κάνοντας σκι, πότε θα γυρίσει από το βουνό, για να ανακοινώσει τον Πρόεδρο της Δημοκρατίας, μετά όμως από απανωτά φιάσκο. Φιάσκο το ταξίδι στις ΗΠΑ. Φιάσκο το ότι θα υπήρχε διαμεσολαβητική πρωτοβουλία προκειμένου να τα βρουν η Ελλάδα με την Τουρκία. Φιάσκο για το προσφυγικό. Φιάσκο για τη Σύνοδο του Βερολίνου για τη Λιβύη. Μάθαμε τελικά, χάσαμε το μέτρημα βέβαια, αλλά μάθαμε με ποιον τρόπο θα βγει ο Κυριάκος Μητσοτάκης από το καβούκι του και αφού έχει ευτελίσει το κύρος του θεσμού και αυτό αφού έχει απαξιώσει τον σημερινό Πρόεδρο της Δημοκρατίας, να αλλάξει την ατζέντα.

Να μην ξεχάσουμε ό,τι επανασυστάθηκε το Υπουργείο Μεταναστευτικής Πολιτικής. Αυτά δεν τα ξεχνάμε, όπως επίσης δεν ξεχνάμε όλους τους Βουλευτές της Συμπολίτευσης, οι οποίοι μανιωδώς δικαιολογούσαν τη διαχείριση του προσφυγικού και όλες αυτές τις παλινωδίες και τις αστοχίες και της «Αριστείες» της Κυβέρνησης σε όλα αυτά τα κρίσιμα και κομβικά ζητήματα. Οι Βουλευτές και Υπουργοί αυτής της Κυβέρνησης ως αντιβίωση πρωί μεσημέρι και βράδυ και σε δόσεις λένε το όνομα του Κυριάκου Μητσοτάκη. Μήπως ίσως επειδή έρχεται και η αξιολόγηση; Έτσι διαβάζουμε. Η αξιολόγηση των χαρτοφυλακίων, των Υπουργών και η ανάγκη να παρουσιάσουν ένα κυβερνητικό και νομοθετικό έργο σπουδαίο, προκειμένου να μην υπάρξουν τριγμοί στο κυβερνητικό στρατόπεδο.

Μετά από όλα αυτά τα φιάσκο και τη φοβερή ψυχαναλυτική σκέψη του κ. Υπουργού του κ. Θεοδωρικάκου να μας κάνει και μια ψυχαναλυτική σκέψη για την Κυβέρνηση της χώρας, για τον ίδιο τον Κυριάκο Μητσοτάκη μετά από όλες αυτές τις παλινωδίες και τις αστοχίες όμως, όπως ακριβώς και με ποιον τρόπο, με ποια ψυχαναλυτική μέθοδο μπορεί κανείς να σας ερμηνεύσει.

Ειλικρινά, θα ήταν αστείο αν δεν ήταν επικίνδυνο. Μάλιστα, βλέπω εδώ βουλευτές της Ν.Δ. να έχετε ένα άγχος και, στην αιτιολογική έκθεση του παρόντος νομοσχεδίου που συζητάμε, προσπαθείτε να μας πείσετε ότι η πρόταση για την αναθεώρηση του άρθρου 54 που είχε προτείνει ο ΣΥΡΙΖΑ δεν εξασφάλιζε συστήματα απλής αναλογικής. Δηλαδή, εννοείτε ότι και ο ΣΥΡΙΖΑ δεν είναι και τόσο φανατικά υπέρ της απλής αναλογικής;

Αναρωτιέμαι, όμως, προς τι τόσο άγχος από τη Ν.Δ.; Είναι μήπως στις αξίες σας η απλή αναλογική και η ισοτιμία όλων των ψήφων μεταξύ των πολιτών και δεν το ξέρουμε; Θα ξεχάσουμε αυτά που ξέρουμε, δηλαδή; Τι σας ενδιαφέρει εσάς ποιο είναι το προτεινόμενο νομοθετικό πλαίσιο και ο εκλογικός νόμος που προτείνει ο ΣΥΡΙΖΑ; Εσάς, ούτως ή άλλως, η άποψή σας είναι διαχρονικά ότι οι πολιτικές δυνάμεις δεν μπορούν να συνεργαστούν προγραμματικά. Μάλιστα, λέτε ότι ο πρώτος τα παίρνει όλα, ότι η ψήφος, δηλαδή των ψηφοφόρων του πρώτου κόμματος έχει μεγαλύτερη ισχύ από τον ψηφοφόρο και την ψήφο οποιουδήποτε άλλου κόμματος.

Κατά τα άλλα, «διαρρηγνύατε και τα ιμάτιά σας» για την ψήφο των Ελλήνων του εξωτερικού, ενώ δεν πιστεύετε στην ίδια την ισοτιμία της ψήφου των Ελλήνων που διαμένουν στη χώρα. Είστε, δηλαδή, απίστευτα πολιτικά υποκριτές και μάλιστα, η πολιτική τακτική στο ζήτημα του εκλογικού νόμου τόσο επικοινωνιακά όσο και νομοθετικά, αποκαλύπτει και την πρωτοφανή περιφρόνησή σας απέναντι στο νομοθετικό σώμα. Γιατί είναι δυνατόν σε μια ευνομούμενη πολιτεία, σε μια σύγχρονη χώρα της Ε.Ε., ο Πρωθυπουργός να κομπάζει δημόσια ότι θα κάνει «τρίπλα» στο εκλογικό σύστημα που ψήφισε η Βουλή το 2016; Απαξιώνει και περιφρονεί πλήρως τόσο τους συναδέλφους που ψήφισαν, όσο και τους πολίτες, που θα κληθούν στις ερχόμενες εκλογές να ψηφίσουν με βάση αυτό το εκλογικό σύστημα. Ο Πρωθυπουργός λέει ότι «ό,τι και να ψηφίσετε, βρέξει χιονίσει, οι πολιτικές δυνάμεις την επόμενη ημέρα δεν πρόκειται να συνεργαστούν όποιο και να είναι το αποτέλεσμα». Δηλώνει ντε φάκτο ότι δεν θα αναγνωρίσει την λαϊκή βούληση και θα μεθοδεύσει επαναληπτικές εκλογές.

Καταρχήν, να σας υπενθυμίσουμε ότι δεν ξέρετε τι θα ψηφίσουν οι πολίτες στις επόμενες εκλογές και μην τους περιφρονείτε τους πολίτες. Δεν μπορεί να τους αντιμετωπίζετε ως «πρόβατα στο μαντρί», όπως σας ξέφυγε και στην προεκλογική σας περιοδεία. Είναι απαράδεκτο, λοιπόν, η Κυβέρνηση να καταργεί αυταρχικά ένα ισχυρά αναλογικό σύστημα πριν καν αυτό δοκιμαστεί στην πράξη. Το ίδιο σκεπτικό ακολουθήσατε και το καλοκαίρι, στα πρώτα νομοθετήματα της νέας Κυβέρνησης όταν, πριν καν εφαρμοστεί, αμέσως λίγο μετά τις δημοτικές εκλογές, το σύστημα της απλής αναλογικής σε δήμους και περιφέρειες, πραξικοπηματικά είχαμε πει τότε.

Μάλιστα, στην αιτιολογική έκθεση εκθειάζετε και το κατόρθωμά σας αυτό, με την απαράδεκτη βεβαιότητα του νομοθέτη ότι, αν δεν νομοθετούσατε εσείς, οι «σωτήρες», θα δημιουργούνταν ακυβερνησία και διοικητική παράλυση στους δήμους και τις περιφέρειες, οι οποίες είχαν καταστεί «έρμαια τυχοδιωκτισμών και ευκαιριακών συγκλίσεων». Αλήθεια, είναι σοβαρά πράγματα αυτά, σε νομικό κείμενο, να κάνετε ευθεία δίκη προθέσεων των κρατικά εκλεγμένων από το λαό δημοτικών και περιφερειακών συμβούλων και υπονοείτε σε νομικό κείμενο ότι θα χρηματίζονταν ή δεν ξέρω τι άλλο, προκειμένου να κάνουν «ευκαιριακές συγκλίσεις»; Δεν ντρέπεστε και έρχεστε εδώ μέσα να μας πείτε ότι νομοθετείτε με βάση τις αξίες και ότι σας νοιάζει και η αναλογικότητα, η γνήσια εκπροσώπηση και η λαϊκή βούληση;

Μιλάμε για τέτοιου μεγέθους περιφρόνηση των πολιτών και των εκλεγμένων προτεινόμενων αντιπροσώπων, που είναι η ίδια αυταρχική και αυτάρεσκη συμπεριφορά και ο ίδιος ο γνώμονας με τον οποίο φέρνετε το σημερινό νομοθέτημα, με απαράδεκτες δηλώσεις περί παράκαμψης της απλής αναλογικής μέσω διπλών εκλογών. Δεν αφήνετε, λοιπόν, να δοκιμαστεί στην πράξη αυτό που ψήφισε η Βουλή το 2016, ένα σύστημα που εξασφαλίζει την ισοτιμία των ψήφων, είτε ψηφίσει κανείς το πρώτο ή το άλλο κόμμα, με το οποίο σύστημα όλες οι φωνές, θα ακούγονται στη Βουλή το ίδιο και όχι κάποια περισσότερο από κάποια άλλη, που αποσκοπεί σε δημοκρατικότερη και συναινετικότερη αυτορρύθμιση του πολιτικού συστήματος στη βάση προγραμματικών συγκλίσεων.

Είναι ένα σύγχρονο αίτημα των ίδιων των πολιτών για συνεννόηση των πολιτικών δυνάμεων, στις οποίες έχουν οι ίδιοι οι πολίτες βγάλει «κίτρινη κάρτα» και περιμένουν και περίμεναν και με τη συνταγματική αναθεώρηση, να προχωρήσουν τα πολιτικά κόμματα και το πολιτικό σύστημα σε σύγχρονες δημοκρατικές δομές. Ένα αίτημα των πολιτών, το οποίο αγνοεί επιδεικτικά η Ν.Δ.. Μια ανάγκη για το πολιτικό μας σύστημα, που προκύπτει από την ίδια την πρόσφατη ιστορία του.

Κλείνω, απαντώντας και στον κ. Υπουργό. Εμείς, κ. Υπουργέ, νομοθετήσαμε μέσα στο 2016. Η κυβέρνηση του ΣΥΡΙΖΑ τερμάτισε τη θητεία της τον Ιούλιο του 2019. Νομοθετήσαμε, λοιπόν, στην αρχή της κυβερνητικής μας θητείας και είμαστε υπερήφανοι που νομοθετήσαμε ένα εκλογικό σύστημα που είναι σύμφωνο με τις αξίες μας, τις οποίες δεν προδίδουμε, αλλά τις εντάσσουμε διαρκώς στο εκάστοτε παρόν.

Παραμένουμε και υπερασπιζόμαστε τις θέσεις μας και καλούμε και όλες τις προοδευτικές δυνάμεις να πράξουν το ίδιο. Εμείς το 2016 πρωτοτυπήσαμε στα πολιτικά χρονικά και δεν νομοθετήσαμε με βάση το άμεσο εκλογικό μας συμφέρον, αλλά με βάση τις αξίες της αριστεράς για δημοκρατία και ισότητα.

Οι δηλώσεις, λοιπόν, του Πρωθυπουργού, του κ. Μητσοτάκη και τα σενάρια των διπλών εκλογών αποτελούν μια φαντασιακή πραγματικότητα και έχω να σας δηλώσω ότι οι επόμενες εκλογές θα γίνουν με απλή αναλογική και η Ν.Δ. δεν θα είναι κυβέρνηση. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχειο κ. Γκιουλέκας**.**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Καταρχάς, μόλις πληροφορηθήκαμε ότι ο Πρωθυπουργός ανακοίνωσε την υποψηφιότητα για τη νέα Πρόεδρο της Δημοκρατίας. Είναι η κύρια Κατερίνα Σακελλαροπούλου. Το λέω αυτό, γιατί κάποιοι συνάδελφοι βρίσκονταν στην αίθουσα και τώρα με ενημέρωσε ο κ. Υψηλάντης, ότι ο κ. Μητσοτάκης υπέδειξε την Πρόεδρο του Συμβουλίου της Επικρατείας, την κυρία Αικατερίνη Σακελλαροπούλου. Αυτό ενημερωτικά.

Κυρία Πρόεδρε**,** ακούω και ακούω προσεκτικά τις τοποθετήσεις ένθεν και ένθεν και τις απόψεις που υπάρχουν, αλλά παίρνοντας αφορμή και από τον προλαλήσαντα συνάδελφο, δεν υπάρχει κάτι προσωπικό, αλλά και από άλλους συναδέλφους, οι οποίοι μίλησαν. Μου κάνει τρομερή εντύπωση γιατί ακούω ένα γενικότερο αφορισμό για την κυβέρνηση, ένα γενικότερο αφορισμό για αυτούς τους πρώτους μήνες της Κυβέρνησης Μητσοτάκη. Άκουσα να χρησιμοποιούνται πολύ έντονες εκφράσεις, υποκριτές είστε, φιάσκο κάνετε κ.λπ.. Γιατί; Δεν κατάλαβα.

Με συγχωρείτε πάρα πολύ, δεν είχε δεσμευθεί η Ν.Δ. και ο Κυριάκος Μητσοτάκης, από την πρώτη στιγμή ότι αυτός ο νόμος είναι ένας νόμος που δεν το πιστεύουμε, γιατί δεν μπορεί να δώσει βιώσιμες κυβερνήσεις, ο νόμος της απλής αναλογικής; Και δεν είχε δεσμευτεί από τότε, από τα χρόνια της αντιπολίτευσης της Ν.Δ., ο ίδιος ο σημερινός Πρωθυπουργός ότι όταν έρθουμε στην εξουσία, όπως έγινε, με την εντολή του ελληνικού λαού στις 7 Ιουλίου, θα αλλάξουμε το νόμο; Δεν καταλαβαίνω, λοιπόν, γιατί είμαστε υποκριτές. Ακριβώς τηρούμε τις δεσμεύσεις που είχαμε απέναντι στους Έλληνες πολίτες.

Γιατί αυτό, ο ίδιος, ο Κυριάκος ο Μητσοτάκης, το επανέλαβε σε όλες τις ευκαιρίες και στην προεκλογική περίοδο Ο Έλληνας πολίτης, του οποίου την ψήφο, κατά κάποιους προλαλήσαντες συναδέλφους από το ΣΥΡΙΖΑ, εμείς δεν την σεβόμαστε, ο Έλληνας πολίτης ήξερε ψηφίζοντας τη Ν.Δ. ότι ανάμεσα στα άλλα, θα αλλάξει και τον παρόντα εκλογικό νόμο.

Από την άλλη πλευρά, επειδή άκουσα πολλά, επιτρέψτε μου πολύ γρήγορα να πω το εξής, γιατί με αφορμή τον εκλογικό νόμο αναφέρθηκαν και πολλά άλλα. Μιλήσατε ότι εμείς κάνουμε φέουδο του κράτους. Με συγχωρείτε πάρα πολύ, οι μισοί Υπουργοί και οι μισοί επικεφαλής φορέων κ.λπ. δεν ανήκουν στη Ν.Δ.. Πώς κάνει η Ν.Δ. φέουδο του κράτους, όταν υπάρχουν άνθρωποι που πολιτικά προέρχονται από διάφορους πολιτικούς χώρους; Απόδειξη ότι πραγματικά ο Κυριάκος Μητσοτάκης δοκιμάζει ένα άνοιγμα σε διάφορους πολιτικούς χώρους.

Ποιοι τα λένε αυτά, όμως; Τα λένε αυτά οι άνθρωποι του ΣΥΡΙΖΑ; Με συγχωρείτε, κυρίες και κύριοι συνάδελφοι, ξεχάσατε ότι κρατούσατε ανοιχτή τη Βουλή μέχρι τελευταία μέρα για να τακτοποιήσετε τους ημετέρους; Ξεχάσατε ότι κορυφαίο στέλεχος σας παραιτήθηκε, διότι τελικά βγήκε στον τύπο, στη δημοσιότητα ότι διορίστηκε η κόρη του; Επιτρέψτε μου, αυτά είναι έργα και ημέρες του ΣΥΡΙΖΑ. Δηλαδή, αυτά τα έχετε ξεχάσει; Τώρα έγιναν, πριν από έξι μήνες, δεν έγιναν πριν από 200 χρόνια.

Εν πάση περιπτώσει, επειδή τώρα αυτές τις μέρες ακούμε και άλλα φοβερά. Εμείς κάναμε φέουδο του κράτους; Ακούσατε τι λένε ανώτατοι δικαστικοί; Η κυρία Ράικου, στην Επιτροπή για τη διερεύνηση του θέματος της Novartis, ο κ. Αγγελής, μιλάνε για πρωτοφανείς παρεμβάσεις, μιλάνε για Ρασπούτιν. Όλα αυτά δείχνουν ότι εσείς μάλλον εννοούσατε κάπως διαφορετικά το κράτος και βέβαια κάποια στελέχη σας είπαν και για το τι σημαίνει εξουσία και το τι σημαίνει απλώς την κυβέρνηση, ότι πρέπει κάποια στιγμή να πάρουμε και την εξουσία. Επειδή είπατε ότι περιφρονούμε και το λαό και είμαστε υποκριτές. Μα εσείς δεν ήρθατε στην εξουσία, λέγοντας ότι θα καταργήσετε μνημόνια, ΕΝΦΙΑ κ.λπ.. και ψηφίζατε δύο - δύο τα μνημόνια; Τα ξεχάσατε αυτά;

Δεν καταβοδώνατε με εκείνα τα περίφημα go back μαντάμ Μέρκελ, τη Γερμανίδα Καγκελάριο, για να κάνετε μετά ρεβεράντζες και υποκλίσεις στους Αμερικανούς και στους Γερμανούς; Δεν κατάλαβα, δηλαδή, ποιοι είναι οι υποκριτές; Με συγχωρείτε, αλλά την αριστερή σας καταγωγή, τη θυμάστε όταν είστε στην Αντιπολίτευση και προφανώς, όταν είστε στην κυβέρνηση, χρησιμοποιείται ala cart την εξουσία, όπως αυτό σας βολεύει.

Εν πάση περιπτώσει, για να περάσω γρήγορα στον εκλογικό νόμο, εγώ, θα έλεγα, ότι βεβαίως, οι ιδεολογικές και πολιτικές απόψεις του καθενός και του κάθε κόμματος και του κάθε βουλευτή, είναι απολύτως σεβαστές, αλλά δεν καταλαβαίνω γιατί αυτή η εμμονή, ο δικός σας νόμος είναι ο νόμος ο οποίος θα φέρει πραγματικά ένα ενάρετο πολιτικό σύστημα και ο νόμος που πάμε να φέρουμε εμείς, δεν σέβεται την ψήφο του ελληνικού λαού. Δηλαδή, με συγχωρείτε πάρα πολύ, ένα κόμμα, το οποίο θα συγκεντρώσει, ή συγκέντρωνε παλαιότερα το 48% του ελληνικού λαού, δηλαδή, ένας στους δύο πολίτες ψήφιζε αυτό το κόμμα, με τη δική σας πρόταση, δεν θα μπορούσε να κυβερνήσει. Εσείς, πώς σέβεστε την ψήφο του ελληνικού λαού, όταν ο ένας στους δύο πολίτες, ενδεχομένως, μπορεί να δείχνει την προτίμησή του ψηφίζοντας ένα κόμμα και εσείς να μην επιτρέπεται σε αυτό το κόμμα να κυβερνά; Τι είδους σεβασμός είναι αυτός στην ψήφο του ελληνικού λαού; Αδιαφορείτε για το 50%, για το 48%, του εκλογικού σώματος;

Αυτά τα οποία λέω, δεν είναι στον αέρα. Να θυμηθούμε τι είχε γίνει κάποτε με νόμο Κουτσόγιωργα; Ν.Δ. 48%. Ο μακαρίτης ο Κωνσταντίνος Μητσοτάκης, προσπαθούσε να βρει έναν δανεικό βουλευτή, τον αείμνηστο Κατσίκη τότε, για να συμπληρώσει το μαγικό αριθμό των 151 με 48%. Να θυμηθούμε τι έγινε με το ΠΑ.ΣΟ.Κ.; Το 1993, το ΠΑ.ΣΟ.Κ., αν δεν κάνω λάθος, 47%, ο μισός ελληνικός λαός περίπου. Εάν υπήρχε ο νόμος αυτός που λέτε, που θέλετε εσείς και που φέρατε και θέλετε να ισχύσει, δεν θα μπορούσε να κυβερνήσει. Να θυμίσω τι έγινε στις εκλογές του 2004 με τη Ν.Δ.; 45,4 %, σχεδόν ο μισός ελληνικός λαός ψήφισε τη Ν.Δ.. Με τη δική σας πρόταση, δεν θα μπορούσε να κυβερνήσει. Γιατί;

Από την άλλη πλευρά, επιτρέψτε μου, οι συναινέσεις, κυρίες και κύριοι συνάδελφοι, δεν επιβάλλονται με νόμο. Δεν θα υποχρεώσετε εσείς σώνει και καλά να υπάρχουν συναινετικές διαδικασίες και θα το επιβάλλεται με νόμο. Όταν χρειάζεται, ή πιστεύουμε, όπως σε ένα δημοκρατικό πολίτευμα όλοι οφείλουμε να κάνουμε στην δίκαιη κρίση του ελληνικού λαού, άρα, αν ο ελληνικός λαός θέλει να αναδείξει μια μονοκομματική κυβέρνηση δεν το κάνει με την ψήφο του, εάν δεν θέλει και πάλι θα δώσει τα δικά του μηνύματα και είχαμε, με τον νόμο αυτόν, με τον οποίο έγιναν και εκλογές της 7ης Ιουλίου, κυβέρνηση συνεργασίας της δικής σας, κυβέρνηση Τσίπρα - Καμμένου, ΣΥΡΙΖΑ - Ανεξάρτητοι Έλληνες. Το ξεχάσατε; Η κυβέρνηση Σαμαρά – Βενιζέλου - Κουβέλη, εννοώ οι χώροι οι οποίοι εκπροσωπούνται από αυτόν, Ν.Δ. - ΠΑ.ΣΟ.Κ. και τότε η Δημοκρατική Αριστερά. Γιατί υπήρχαν ξαφνικά τότε αυτές οι κυβερνήσεις συνεργασίας; Επιβλήθηκαν με κανέναν νόμο; Όχι, επιβλήθηκαν με την ψήφο, άρα, με τη βούληση του ελληνικού λαού. Αλλά είναι δυνατόν να φαλκιδεύουμε τη βούληση του ελληνικού λαού, αν εκείνος θέλει πραγματικά να δώσει μια ισχυρή πλειοψηφία σε ένα κόμμα,; Ανέφερα προηγουμένως περιπτώσεις, να φτάνουμε στο 48% και να λέμε, όχι, δεν θα κυβερνήσεις, δεν μπορείς να κυβερνήσεις, διότι εμείς, σεβόμαστε την ψήφο του ελληνικού λαού, έτσι όπως εμείς την εννοούμε, όχι όπως εσείς, ο λαός δηλαδή την εννοεί.

Ξεχωρίστε, λοιπόν, ορισμένα πράγματα και αναγνωρίστε μας τουλάχιστον, μπορεί να διαφωνείτε με την πρότασή μας, απόλυτα θεμιτό, έτσι γίνεται σε μια δημοκρατία, αναγνωρίστε μας την πολιτική εντιμότητα, ότι δεσμευτήκαμε για αυτό και το κάνουμε, γιατί εμείς θέλουμε κυβερνησιμότητα. Βλέπετε τι γίνεται με το νόμο της απλής αναλογικής στους οργανισμούς τοπικής αυτοδιοίκησης, όλο αυτό το οποίο, αν δεν ερχόταν ο νόμος της Ν.Δ., να δώσει κάποιες ενισχυμένες αρμοδιότητες στους δημάρχους που αναδείχθηκαν, μέχρι σήμερα θα υπήρχαν δημοτικά συμβούλια στα οποία δεν θα μπορούσε να περάσει ούτε ένα θέμα ως τώρα. Δεν το θέλουμε αυτό για το κράτος. Διαφωνείτε εσείς, καλώς. Όταν ήσασταν κυβέρνηση, είδαμε πότε φέρατε τον εκλογικό νόμο. Σας θυμίζουμε απλώς, ότι στις εκλογές του 2015, εάν είχατε φέρει τον εκλογικό νόμο για την απλή αναλογική, δεν θα ήσασταν κυβέρνηση, πολύ απλά.

Φέρατε, όμως, τις εκλογές πιο μπροστά, εξαπατώντας τον ελληνικό λαό και τον πολιτικό κόσμο, τότε. Πήρατε την ψήφο του ελληνικού λαού με το νόμο και τα bonus των 50 εδρών. Το ότι ήταν καλά, βέβαια, γιατί σάς συνέφερε. Μετά φέρατε έναν άλλο νόμο.

Εμείς ερχόμαστε και έχουμε την εντιμότητα να λέμε «τρεισήμισι χρόνια πριν από τις εκλογές, σήμερα, δεσμευόμαστε με αυτό». Τι θα γίνει, μετά από τρεισήμισι χρόνια, κανένας δεν ξέρει. Δεν ξέρει η Νέα Δημοκρατία εάν θα είναι πράγματι πρώτο κόμμα. Μπορεί να είναι κάποιο άλλο το πρώτο κόμμα - εννοώ στις προτιμήσεις του ελληνικού λαού. Το φέρνουμε, όμως, από τώρα και αυτό νομίζω ότι είναι μια πολιτική εντιμότητα, που δεν μπορείτε να μας την αφαιρέσετε.

Και σε κάθε περίπτωση, εμείς πιστεύουμε ότι έτσι υπηρετούμε. Με ένα νόμο που τον κάνουμε πράγματι αναλογικότερο. Έτσι υπηρετούμε πραγματικά και την πολιτική εντιμότητα, που πρέπει να υπάρχει, ξεκαθαρίζοντας από τώρα τις προθέσεις, με τις οποίες θέλουμε να πάμε στις εκλογές. Αλλά, βεβαίως, έτσι, σεβόμαστε και τη λαϊκή βούληση.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τυπικά, ο εκλογικός νόμος είναι απλώς μια τεχνική κατανομή των κοινοβουλευτικών εδρών. Δεν είναι ούτε η λύση σε ζητήματα κρίσης της δημοκρατίας, ούτε η λύση σε ζητήματα άσκησης και εφαρμογής κρατικών πολιτικών. Η πραγματική συζήτηση θα πρέπει να είναι, για παράδειγμα, γιατί απέχει πάνω από το ένα τρίτο του εκλογικού σώματος από την εκλογική διαδικασία. Όταν υπάρχει μια σαφής ένδειξη για αυτό, μπορεί να επιλεγεί ο καταλληλότερος εκλογικός νόμος. Δηλαδή, η πραγματική συζήτηση πρέπει να είναι τι συμβαίνει με τη συγκρότηση και τη συνοχή του κομματικού συστήματος.

Εάν σε συνθήκες ρευστότητας και πολυκερματισμού των πολιτικών αντιπροσωπεύσεων εφαρμόζεται ένας δυσαναλογικός εκλογικός νόμος, τότε είναι βέβαιο ότι οδηγούμαστε σε ακόμα μεγαλύτερα προβλήματα κρίσης της δημοκρατίας και της πολιτικής νομιμοποίησης.

Η Κυβέρνηση του ΣΥΡΙΖΑ, εφαρμόζοντας τις ιδεολογικές και συνταγματικές αρχές της δικαιοσύνης, της ισότητας, της λαϊκής κυριαρχίας, ψήφισε την εφαρμογή της απλής αναλογικής. Αυτό το εκλογικό σύστημα απονέμει σε κάθε ψήφο την αξία που οφείλει να έχει σε μια πραγματική δημοκρατία. Βασίζεται στην πραγματική κοινωνική πλειοψηφία, στην απόλυτη αντιστοίχιση της βούλησης του λαού με την κοινοβουλευτική πλειοψηφία, που στηρίζει την κυβέρνηση. Η όσο το δυνατόν μεγαλύτερη αντιστοίχιση της κοινοβουλευτικής εκπροσώπησης προς την πραγματική εκλογική δύναμη συμβάλλει στην αποκατάσταση της εμπιστοσύνης των πολιτών προς τους δημοκρατικούς θεσμούς και το πολιτικό σύστημα. Γι' αυτό, το εκλογικό σύστημα της απλής αναλογικής, που επιλέξαμε, αποτελεί πάγια θέση του δημοκρατικού και προοδευτικού κόσμου. Συμβάλλει στο δημοκρατικό διάλογο, στις προγραμματικές συγκλίσεις, στις κυβερνήσεις συνεργασίας.

Το νομοσχέδιο, που φέρνετε σήμερα προς ψήφιση, επανέρχεται στη λογική και τις πρακτικές που εφάρμοζε πάντοτε η συντηρητική παράταξη. Επαναφέρει την ενισχυμένη αναλογική, αποδίδοντας μάλιστα, bonus εδρών από το ποσοστό του 25%. Και δίνει bonus 50 εδρών στο πρώτο κόμμα, εφόσον φθάσει στο ποσοστό του 40%, ακόμα και αν υπάρχει μικρή, ελάχιστη διαφορά με το δεύτερο κόμμα. Και αυτό το ονομάζεται δημοκρατική διαδικασία και αντιπροσώπευση.

Ένας τέτοιος εκλογικός νόμος νοθεύει τη λαϊκή εντολή, υπονομεύει τη συνταγματική επιταγή της λαϊκής κυριαρχίας, απέχει χαοτικά από την πραγματική κοινωνική αντιπροσώπευση, στρεβλώνει την τοπική – δηλαδή την ανά νομό - κατανομή των εδρών.

Σας υπενθυμίζω ότι σε πολλά ευρωπαϊκά κράτη, όπως και στη διαδικασία για την ανάδειξη βουλευτών στο Ευρωκοινοβούλιο, έχει επιλεγεί η απλή αναλογική.

Η επιχειρηματολογία, που ακούω και από την Κυβέρνηση και από τους Συναδέλφους της Πλειοψηφίας, είναι υπέρ του συστήματος αυτού για τη δήθεν επίτευξη της κυβερνησιμότητας. Υπενθυμίζω, όμως, ότι οι μονοκομματικές κυβερνήσεις και αυτό το σύστημα εκλογών εφαρμόστηκε και είχαμε Κυβερνήσεις που οδήγησαν τη χώρα «στα βράχια», το 2009. Την οδήγησαν στη χρεοκοπία. Οι κυβερνήσεις κοινωνικής μειοψηφίας – δηλαδή, τέτοιες κυβερνήσεις με το πλειοψηφικό σύστημα - δεν ωφέλησαν πραγματικά τον τόπο και είναι πλέον εμπειρία.

Θέλω να πω και αυτό. Απειλούσατε, το Νοέμβριο του 2019, ότι θα ψηφίσετε το νόμο αυτό και μετά θα κάνετε διπλές εκλογές, για να ξεφύγετε από την απλή αναλογική. Το ανέφεραν και πριν, εδώ, Συνάδελφοι της Πλειοψηφίας. Τέτοιος ισχυρισμός υποτιμά την εκλογική διαδικασία, απαξιώνει αυτήν την ύψιστη δημοκρατική διαδικασία και προσβάλει τον ελληνικό λαό. Σας επισημαίνουμε, λοιπόν, ότι όποιος τόλμησε να προσβάλει τον λαό με απαξιωτικό και αλαζονικό τρόπο, το πλήρωσε πολύ ακριβά.

Μη λογαριάζετε χωρίς τον ξενοδόχο. Τολμήστε να κάνετε εκλογές για να «κάψετε» τη δήθεν απλή αναλογική και ο λαός θα απαντήσει. Θα απαντήσει διαμορφώνοντας την κοινωνική πλειοψηφία των προοδευτικών και δημοκρατικών δυνάμεων, που θα ξανακυβερνήσει τη χώρα. Θα επιλέξει δημοκρατική και προοδευτική διακυβέρνηση για τον τόπο και αυτές θα είναι οι τελικές του επιλογές.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ο κ. Κούβελας έχει τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Θα φροντίσω να είμαι σύντομος, κυρία Πρόεδρε. Οι πολιτικές εξελίξεις τρέχουν, άλλωστε και δε βλέπω για ποιο λόγο ξεκινώ με αυτό το σχόλιο.

Οι συνάδελφοι της Αντιπολίτευσης χαρακτηρίζουν, στην πλειοψηφία τους, ως υποκριτική τη στάση της Κυβέρνησης, να φέρνει για μικρής διάρκειας μόνο διαβούλευση αυτό το σχέδιο νόμου.

Μα, δεν είναι ξεκάθαρες οι θέσεις των κομμάτων;

Δεν είναι φορείς γι’ αυτή τη συζήτηση και σωστά δεν εμπλέκουμε άλλους στην αυριανή συνεδρίαση, στην Επιτροπή μας, αυτού του σχεδίου νόμου, του εκλογικού νόμου, τα κόμματα και οι πολιτικοί αρχηγοί;

Αποκλειστικά.

Οι άλλες θεωρίες και απόψεις είναι ενδιαφέρον να ακούγονται, να αναπτύσσονται, αλλά, τελικά, όλα συγκλίνουν στο ότι αποφασιστικό λόγο, αρμοδιότητα, έχουν τα κόμματα, οι Βουλευτές και το εθνικό μας μας Κοινοβούλιο.

Βέβαια, η άποψη ότι η κουλτούρα των συνεργασιών μπορεί να επιβληθεί με νόμο, όπως ακούστηκε από συναδέλφους της Αντιπολίτευσης, αυτή είναι στην πραγματικότητα μια δογματική αντίληψη. Αυτή είναι στην πραγματικότητα μια άποψη η οποία αποδείχθηκε στην περίπτωση των αυτοδιοικητικών εκλογών καταστροφική.

Νομίζω, όμως, ότι μπορούμε όλοι να φανταστούμε, με το παράδειγμα των αυτοδιοικητικών εκλογών, όπου στη Θεσσαλονίκη, αναφέρομαι σε αυτή όχι μόνο γιατί είναι η εκλογική μου περιφέρεια, αλλά γιατί εκεί, στα αλήθεια, ζήσαμε μέρα μέρα τη δυσκολία που υπήρχε να συγκροτηθεί διοίκηση στο Δήμο Θεσσαλονίκης, ήταν απότοκος του εκλογικού συστήματος, της απλής αναλογικής που εφαρμόστηκε.

Θα έλεγα, από μια μεριά, ευτυχώς, για να συνειδητοποιήσουμε όλοι ότι κάνοντας εθνικές εκλογές με το σύστημα της απλής αναλογικής θα μας οδηγούσε σε πλήρη διάλυση του πολιτικού, κοινωνικού και οικονομικού συστήματος της πατρίδας μας.

Δεν είναι τυχαίο, άλλωστε, που ευρωπαϊκές χώρες με πολλή βαθιά δημοκρατική παράδοση, αντίληψη και διαρκή ανανέωση των τρόπων λειτουργίας των κοινοβουλευτικών συστημάτων τους, όπως η Γαλλία και Ιταλία, είδαν και έπαθαν, αλλά μόλις το κατάφεραν, αμέσως έστειλαν στο χρονοντούλαπο της ιστορίας το σύστημα της απλής αναλογικής στις βουλευτικές τους εκλογές. Ευτυχώς για εκείνους.

Ακούστηκε, μάλιστα, η άποψη, εδώ, ανάμεσα σε συναδέλφους της Αντιπολίτευσης, ότι αυτό το σύστημα της απλής αναλογικής κυριαρχεί στην Ευρώπη. Πουθενά, πουθενά.

Ειδικά το σύστημα που προβλέπει ο νόμος του 2016, που ψηφίσατε, ο ισχύων εκλογικός νόμος στην πατρίδα μας σήμερα και, πράγματι, οι επόμενες εκλογές θα γίνουν με αυτό το σύστημα, είναι μια δική σας πρωτοτυπία. Δεν ισχύει κάτι τέτοιο πουθενά και σε καμία άλλη ευρωπαϊκή χώρα.

Τι θα θέλατε, λοιπόν, να ορίζει αυτός ο εκλογικός νόμος;

Υποχρεωτική συγκυβέρνηση, τουλάχιστον, δύο κομμάτων;

Επιτέλους, προτείνετε και επιμένετε, ένα κόμμα που θα πετύχει στις εκλογές 46% - 48%, δηλαδή, με έναν στους δύο Έλληνες που το ψηφίζουν, να μη μπορεί να σχηματίσει κυβέρνηση; Σε κάθε περίπτωση, ο ελληνικός λαός όταν θέλει να στείλει το μήνυμα του, γιατί μιλήσατε προηγουμένως για την κατάργηση της ισοτιμίας της ψήφου των Ελλήνων πολιτών, όταν θέλει να στείλει το μήνυμα του, μπορεί να το κάνει πάρα πολύ καλά. Έχει τον τρόπο να το κάνει. Σας θυμίζω ότι το 2012, είναι ένα χαρακτηριστικό παράδειγμα, το ΠΑ.ΣΟ.Κ. σας κύριοι συνάδελφοι, έχασε εκλογική δύναμη 31 ποσοστιαίων μονάδων, σε σχέση με τις εκλογές του 2009. Η Ν.Δ. αντίστοιχα έχασε εκλογική δύναμη 14 ποσοστιαίων μονάδων. Ο ΣΥΡΙΖΑ, στις ίδιες εκλογές, πρόσθεσε στις δυνάμεις του 12%. Νομίζω, όλοι μας γίναμε σοφότεροι, τα κόμματα, οι πολιτικοί αρχηγοί, οι βουλευτές, σε κάθε περίπτωση ο ελληνικός λαός. Από την άλλη βέβαια, ποιος μας λέει ότι οι συγκυβερνήσεις αποφέρουν πάντοτε ικανοποιητικές επιδόσεις, αποδόσεις και αποτελέσματα. Τι άλλος δογματισμός είναι αυτός; Πως οι σταθερές κυβερνήσεις ενός κόμματος απέτυχαν στην Ελλάδα ιστορικά, ενώ οι συγκυβερνήσεις, όλες πέτυχαν. Και αυτό εδώ πρέπει να το ακολουθήσουμε για πάντα.

Θυμίζω την πιο πρόσφατη συγκυβέρνηση ΣΥΡΙΖΑ- ΑΝΕΛ, η οποία απέτυχε πλήρως, απογοήτευσε τον ελληνικό λαό και έδωσε ισχυρή πλειοψηφία ο ελληνικός λαός, ναι στη Ν.Δ., ναι στον Κυριάκο Μητσοτάκη, ο οποίος είναι Πρωθυπουργός. Αν σας ενοχλεί η επανάληψη σε αυτή την αναφορά, δεν πειράζει, ίσως σας βοηθήσει να συνειδητοποιήσετε ότι δεν είναι πλέον ο Αλέξης Τσίπρας Πρωθυπουργός και ο ΣΥΡΙΖΑ στη διακυβέρνηση.

Τελικά, αντιπροσωπευτικό και αποτελεσματικό, είναι νομίζω, το εκλογικό σύστημα, το οποίο δίνει σταθερή κυβέρνηση στη χώρα. Αυτό θέλει ο ελληνικός λαός και πάλι αυτό έδειξε με τα αποτελέσματα τα πρόσφατα, στις 7 Ιουλίου, διότι η αλλαγή του εκλογικού νόμου ήταν μια από τις κορυφαίες προεκλογικές δεσμεύσεις της Ν.Δ.. Ο ελληνικός λαός, λοιπόν, ζήτησε ανάμεσα στα άλλα να γίνει και αυτό. Και γίνεται πάρα πολύ σύντομα, στους έξι πρώτους μήνες, όπως είχε υποσχεθεί η Ν.Δ., έρχεται σε πραγματικά ανύποπτο εκλογικά χρόνο momentum. Αυτό, νομίζω, πρέπει να το αναγνωρίσετε, παρά να το λοιδορήσετε.

Η απάντηση στο ερώτημα, εσείς γιατί αποφύγατε, σε ανάλογα σύντομο χρονικό διάστημα, να αλλάξετε τον προηγούμενο εκλογικό νόμο, που σας έδωσε μπόνους σε δύο αναμετρήσεις, σε αυτήν του Ιανουαρίου του 2015, αλλά και στην επόμενη του Σεπτεμβρίου 2015. Γιατί δεν το κάνατε εν τω μεταξύ; Δεν μας ικανοποιεί, κυρίες και κύριοι συνάδελφοι, πως δεν είχατε το χρόνο. Ούτε γι' αυτό είχατε το χρόνο, όπως και για πολλά άλλα πράγματα και φτάνουμε σήμερα να συζητάμε ότι εμείς υλοποιούμε δικές σας δήθεν πολιτικές, που εσείς τις είχατε ετοιμάσει, στρώσατε το χαλί και ερχόμαστε εμείς τώρα να πετύχουμε την υλοποίησή τους.

Κλείνοντας, κυρία Πρόεδρε, είναι πρακτικό το ζήτημα των διπλών εκλογών, όπως τις χαρακτηρίζουμε χάριν συντομίας. Οι επόμενες εκλογές θα γίνουν με το σύστημα της απλής αναλογικής. Εκτιμούμε ότι δεν θα δώσουν κυβέρνηση, με κανένα τρόπο, άρα πολύ απλά, σε ένα μήνα θα επανέλθουμε και θα έχουμε μια νέα εκλογική αναμέτρηση, με αυτό το σχέδιο νόμου, το οποίο και εγώ δηλώνω ότι στηρίζω απερίφραστα, για να έχουμε ελπίζουμε, κυβέρνηση αυτοδύναμη.

Σε κάθε περίπτωση, η κυβέρνηση, η οποία θα προκύψει από τις διπλές αυτές εκλογές, δεν ξέρουμε ποια θα είναι. Τον εκλογικό νόμο ορίζουμε αυτές τις μέρες και θα ψηφίσει η Ολομέλεια την επόμενη εβδομάδα και όχι ποια θα είναι η επόμενη κυβέρνηση. Για αυτό όλοι θα δοκιμαστούμε, θα κριθούμε και τελικά ο ελληνικός λαός αποφασίζει. Σας ευχαριστώ πάρα πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Είμαι υποχρεωμένος να ξεκινήσω από αυτά που ελέχθησαν από το συνάδελφο, ή μάλλον που επανελήφθησαν, γιατί έχουν τεθεί επανειλημμένως, όχι μόνο από τους βουλευτές της κυβερνητικής πλειοψηφίας, αλλά και από στελέχη της Κυβέρνησης. Ότι, δηλαδή, παρά το γεγονός, ότι οι επόμενες εκλογές θα γίνουν με το σύστημα της απλής αναλογικής, θα ακολουθήσουν δεύτερες εκλογές. Αυτή η παράκαμψη, των επόμενων εκλογών και του εκλογικού αποτελέσματος, συνιστά προσβολή για το εκλογικό σώμα, για τους πολίτες, για τον ίδιο το λαό. Ο λαός, δεν θα κληθεί να ψηφίσει, προκειμένου να κάψει την απλή αναλογική, όπως λένε τα στελέχη της Ν.Δ. και τα κυβερνητικά στελέχη, αλλά βάσει των προτιμήσεων του και των προταγμάτων του, ούτως ώστε να δημιουργηθεί, αυτή είναι η δική μας εκτίμηση, μια προοδευτική κοινοβουλευτική πλειοψηφία, η οποία θα είναι και πλειοψηφία κοινωνική. Να είστε βέβαιοι, ότι, πηγαίνοντας να κάψετε το σύστημα της απλής αναλογικής, πηγαίνετε για μαλλί και θα βγείτε κουρεμένοι. Διότι, δεν θα καεί η απλή αναλογική. Θα καείτε εσείς και αυτοί, οι οποίοι σας προστατεύουν και σας στηρίζουν, οι ολίγοι, η κυβέρνηση της κοινωνικής μειοψηφίας, των ολίγων.

Είναι προφανές, ότι η υπό κρίση κυβερνητική πρόταση, αποσκοπεί στην εκ μέρους σας μονοπώληση της εξουσίας. Καταργείτε την απλή αναλογική, η οποία καθιερώθηκε με το Ν. 4406 του 2016, στο όνομα της κυβερνησιμότητας. Με αυτό τον τρόπο και με το υπό κρίση νομοσχέδιο, δεν αποτυπώνεται η λαϊκή βούληση και οι πραγματικοί συσχετισμοί του εκλογικού σώματος και επομένως, δεν υπηρετείται η αρχή της αναλογικότητας και της ισοτιμίας της ψήφου. Η κυβερνησιμότητα είναι ένας όρος, που δεν έχει εξηγηθεί επαρκώς από την κυβερνητική πλειοψηφία. Ισχυρίζεστε ότι, με το υπό κρίση νομοσχέδιο, θα αρθεί ο κατακερματισμός των πολιτικών δυνάμεων, που οδηγεί σε παραλυτικές καταστάσεις και σε ακυβερνησία και στον σχηματισμό μη σταθερών, μη ισχυρών κυβερνήσεων. Ας μην λησμονείτε ότι ισχυρές κυβερνήσεις, έτσι όπως εσείς το εννοείτε, με απόλυτη κοινοβουλευτική πλειοψηφία, είχαμε όλες τις προηγούμενες δεκαετίες και παρά ταύτα, αυτές οδήγησαν τη χώρα στη χρεοκοπία και στα μνημόνια.

Ο σχηματισμός σταθερής κυβέρνησης σε μια δημοκρατία, δεν μπορεί να είναι αυτοσκοπός. Και αυτό, διότι η λαϊκή βούληση είναι η πηγή της ασκούμενης εξουσίας, η οποία λαϊκή εξουσία θέτει τις δικές της προτεραιότητες και τα δικά της προτάγματα. Όμως, στη δημοκρατία, η λαϊκή βούληση δεν πρέπει να χειραγωγείται και το εκλογικό σύστημα, δεν πρέπει να διαμορφώνει, αλλά πρέπει να αποτυπώνει τους συσχετισμούς δυνάμεων. Η διαμόρφωση συσχετισμών, αντίκειται στην αρχή της λαϊκής κυριαρχίας. Είναι προφανές, ότι το εκλογικό σύστημα και η συζήτηση για αυτό, είναι ένα στοιχείο, βαθύτατα πολιτικό, με πολλαπλές λειτουργίες και διαστάσεις. Έχει μία διάσταση συμβολική δημοκρατική, αφού η απλή αναλογική, που εμείς έχουμε ψηφίσει και μέσω της οποίας αποτυπώνεται η αληθινή βούληση του εκλογικού σώματος, συνιστά σεβασμό στη λαϊκή κυριαρχία.

Η λαϊκή κυριαρχία, είναι συνταγματικά κατοχυρωμένη και λειτουργεί ως μήνυμα ανταπόκρισης στη λαϊκή βούληση και υλοποιείται στο πεδίο της πρακτικής πολιτικής. Έχει μία διάσταση θεσμική, αφού παύει η αλλοίωση της ψήφου του πολίτη και η έλλειψη λαϊκής νομιμοποίησης των εκλεγμένων εκπροσώπων του. Μια συνταγματική διάσταση, αφού η απλή αναλογική εκφράζει την ισοτιμία και την ισοδυναμία της ψήφου που αποτελούν εκφάνσεις της.

Τέλος, έχει μια παιδευτική λειτουργία, αφού μέσω αυτής και επομένως της ισότιμης συμμετοχής στα πολιτικά πράγματα, τα πολιτικά κόμματα και οι πολίτες διαπαιδαγωγούνται στο πεδίο της δημοκρατίας. Εξαλείφονται συμπεριφορές απαξίωσης, δυσπιστίας, αποχής και απολιτικής σκέψης.

Στο πλαίσιο της δημοκρατίας, οι ίσοι όροι και στο πλαίσιο αυτών, η ισοτιμία της ψήφου, συνιστούν εκ των ων ουκ άνευ προϋπόθεση. Για αυτό επιμένουμε, για λόγους αρχής και όχι καιροσκοπικά, στο σύστημα της απλής αναλογικής. Γιατί, με αυτό τον τρόπο θα αποκατασταθούν η αξιοπιστία της πολιτικής, η αμοιβαία εμπιστοσύνη πολίτη - πολιτικών, ώστε να σταθεροποιηθεί το δημοκρατικό πολιτικό σύστημα μέσω της μεγαλύτερης και ουσιαστικότερης συμμετοχής των πολιτών στα πολιτικά πράγματα. Σας ευχαριστώ.

**ΣΟΦΙΑ ΒΟΥΛΤΕΨΗ (Πρόεδρος της Επιτροπής):** Τον λόγο έχει ο κ. Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:.** Αναλυτικά οι συνάδελφοί μου στο ΣΥΡΙΖΑ, έχουν αποτυπώσει την άποψη του κόμματός μας σχετικά με το νομοσχέδιο που συζητάμε σήμερα. Πριν ξεκινήσω την τοποθέτησή μου, θα πρέπει να αναφέρω και να απαντήσω στον κ. Λαμπρόπουλο, που μίλησε πριν από δύο ή τρεις ομιλητές, ότι η ψήφιση της απλής αναλογικής από τον ΣΥΡΙΖΑ, έγινε το 2016 και όχι με την προοπτική, ότι θα έχανε τις επόμενες εκλογές, έτσι ώστε να πάμε με το σύστημα της απλής αναλογικής.

Απευθυνόμενος προς τα υπουργικά έδρανα. Επειδή λείπει και ο κ. Υπουργός, απευθύνομαι στον κ. Υφυπουργό. Δεν κάνατε καλά, κύριε Υφυπουργέ, που δεν κάνατε διαβούλευση. Ο κ. Υπουργός, στην τοποθέτηση του ήταν πολύ σκληρός και πολύ ωμός. Είπε, ότι 2, ή 15, ή 25 μέρες, το ίδιο θα ήτανε. Οι απόψεις των κομμάτων είναι συγκεκριμένες, δεν τροποποιούνται, δεν αλλάζουν, κατά συνέπεια ποιος ο λόγος να κάνουμε διαβούλευση. Έχω την εντύπωση, ότι πιστεύεται πως ο εκλογικός νόμος, είναι ένας απλός νόμος, όπως οι άλλοι. Όμως, ο εκλογικός νόμος που συζητάμε σήμερα, είναι ο νόμος που βγάζει κυβερνήσεις. Μετριόμαστε όλοι μας. Δείχνουμε το μπόι μας. Το δημοκρατικό μπόι μας, όταν συζητάμε τον εκλογικό νόμο γιατί προσπαθούμε να αξιοποιήσουμε με τον καλύτερο δυνατό τρόπο την λαϊκή ψήφο. Γιατί, να σας θυμίσω, ότι το πολίτευμα, το οποίο έχουμε είναι η δημοκρατία που στηρίζεται πάνω στην αρχή της πλειοψηφίας, πάνω στην αρχή της ισότητας των πολιτών και της ισότητας της έκφρασής τους για ψήφο. Αυτά τα έχουμε ξεχάσει. Είναι ο νόμος, που δείχνει πώς και πόσο σεβόμεθα την ψήφο του λαού και φυσικά τον ίδιο τον λαό.

Η ιστορία έχει δείξει, ότι όταν ψηφίζεται κάθε φορά εκλογικός νόμος, αυτός προσδιορίζει τη θέληση του κυβερνώντος κόμματος, τη συγκεκριμένη χρονική στιγμή. Εκφράζει, εκείνη την στιγμή, υποτιθέμενη βεβαιότητα, ότι θα κερδίσει τις επόμενες εκλογές. Αυτό φαίνεται με τις συνεχής εναλλαγές θέσεων των κομμάτων, ανάλογα με το από πού φυσάει ο νόμος. Θα ανοίξω μια παρένθεση να σας θυμίσω. Από τον καιρό που θυμάμαι τον εαυτό μου ασχολούμενος με τα πολιτικά, ξέρω, ότι η κομμουνιστική Αριστερά, αυτή η Αριστερά που υπηρετώ σήμερα και εν πάση περιπτώσει, όλα τα κόμματα που διαπνέονται από αυτές τις αρχές, σταθερά, μόνιμα, στηρίζουν το σύστημα της απλής αναλογικής.

Θα δούμε, όμως, αν στηρίζετε εσείς, ως κόμμα, αλλά και ο καθένας από σας που απαρτίζεται την Κυβέρνηση έχετε αυτή τη σταθερότητα. Δεν είναι δημοκρατία λοιπόν, αυτό το σύστημα που εφαρμόζεται, είναι ένα είδος -θα το πω με όλη τη σοβαρότητα της λέξης που επέλεξα- καλπονοθείας της λαϊκής βούλησης, της λαϊκής ετυμηγορίας. Δημοκρατία είναι η ψήφος όλων να είναι ίση. Ίση η δική σου ψήφος, κύριε Υφυπουργέ, ίση και η δική μου ψήφος και ίση η οποιαδήποτε ψήφος οποιουδήποτε Έλληνα που είναι στην Ελληνική Επικράτεια και οποιουδήποτε Έλληνα που είναι στην αλλοδαπή. Θα μου πείτε «ψιλά γράμματα». Λέτε συνεχώς τη λέξη «κυβερνησιμότητα», «κυβερνησιμότητα», «κυβερνησιμότητα». Είναι η μόνη λέξη που χρησιμοποιείτε. Οι συνεχείς τοποθετήσεις σας για διπλές εκλογές δεν τρομάζουν κανένα. Απλά προσπαθείτε να εμπεδώσετε στο λαό το αίσθημα της «υποβιβασμένης ψήφου», λέξη που πήρα από το σύντροφο Χρήστο Σπίρτζη, μιας ενοχλητικής παρένθεσης, ενώ το εκλογικό σύστημά σας αποτελεί πατριωτικό καθήκον. Εσείς είσαστε πατριώτες, εμείς δεν είμαστε πατριώτες που στηρίζουμε το δημοκρατικό μας πολίτευμα και την ανόθευτη ετυμηγορία του Ελληνικού Λαού.

Μα δεν είναι ντροπή - ειλικρινά το λέω - να εκβιάζετε υποτίθεται τα κόμματα ότι θα πάτε σε διπλές εκλογές, για να κάψετε την απλή αναλογική του ΣΥΡΙΖΑ, ενώ σήμερα έχετε τη δυνατότητα να κυβερνήσετε επί τέσσερα χρόνια; Αλλά θέλετε να την κάψετε. Δηλαδή, παιχνίδι είναι ο εκλογικός νόμος; Δεν σέβεστε τη λαϊκή ετυμηγορία, η οποία σας έδωσε τη δυνατότητα έστω και με τον προηγούμενο νόμο, να είστε Κυβέρνηση και θέλετε να την κάψετε και αυτός είναι σεβασμός στη λαϊκή ετυμηγορία, την οποία λαϊκή ετυμηγορία προστατεύετε με το νόμο που προτείνεται να ψηφιστεί. Αν είναι δυνατόν να σκέφτονται έτσι οι δημοκρατικοί πολίτες αυτού του τόπου. Προσέχετε, θα πω αυτό που είπε ο σύντροφος Γιώργος Παπαηλιού, «μην πάτε για μαλλί και βγείτε κουρεμένοι».

Θα κλείσω τη σύντομη τοποθέτηση με αυτό που είπα στην αρχή, λέγοντας πόσο λίγοι είναι μερικοί, σε σχέση με αυτό που ήταν προηγουμένως, τι ισχυρίζονταν προηγουμένως για τα εκλογικά συστήματα και τι είναι τώρα. Θα σας πω λοιπόν. Για πέστε μου οι Υπουργοί σας που κάθονται στο έδρανο δεξιά του Προέδρου της Βουλής στην Ολομέλεια, όπως ο Βελόπουλος ο Κυριάκος –όχι αυτός είναι Αρχηγός Κόμματος πια- ο Βορίδης ο Μάκης, ο Γεωργιάδης ο Άδωνις, ο Πλεύρης ο Θανάσης, τι ψήφιζαν το 2007; Εδώ έχω την πρόταση για ψήφιση εκλογικού νόμου. Τι ψήφιζαν; Απλή αναλογική, έτσι; Τα θυμάστε αυτά; Αυτοί, όμως, αν ήταν ο Άδωνις στη θέση σου, κύριε Υφυπουργέ, Υπουργός, θα έλεγε ακριβώς τα αντίθετα. Να σας πω τη διαδρομή τη διαδρομή του Υπουργού; Ο Υπουργός, ο οποίος σήμερα μας είπε και μας κατακεραύνωνε ότι το σύστημα της απλής αναλογικής ουσιαστικά είναι θανατηφόρο για την κυβερνησιμότητα, αυτός που ξεκίνησε από την ΚΝΕ, αυτός που ήταν στο Κ.Κ.Ε. αυτός που ήταν στο Συνασπισμό, αυτός που ήταν στο ΠΑΣΟΚ, που υποστήριζε μία ζωή την απλή λογική, καταλαμβάνοντας τη θέση του Υπουργού, σήμερα υποστηρίζει την ενισχυμένη αναλογική. Αυτή είναι, λοιπόν, η δημοκρατία; Έτσι αλλάζουμε; Πρέπει να είναι χαμαιλέοντες οι πολιτικοί που υπηρετούν αυτό τον Τόπο; Ξανασκεφτείτε το αγαπητέ μου, κύριε Υφυπουργέ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κύριοι συνάδελφοι, τώρα αν αρχίσουμε να λέμε ποιος ήταν πού και τι έλεγε και τι έκανε, δεν θα τελειώσουμε.

Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, κυρία Πρόεδρε, συζητούμε σήμερα την κατάργηση της απλής αναλογικής, μία ξεκάθαρη προεκλογική δέσμευση της Νέας Δημοκρατίας, όπως τις τόσες προεκλογικές δεσμεύσεις, τις οποίες στη σύντομη κυβερνητική της περίοδο, την κάνει πράξη. Έτσι, λοιπόν και αυτή η πρόταση, έτυχε της ευρείας υποστήριξης των Ελλήνων πολιτών της 7ης Ιουλίου, όπως έτυχε και το υπόλοιπο πρόγραμμα της Ν.Δ..

Κατά την άποψή μου, κάθε εκλογικός νόμος είναι μία άσκηση εξισορρόπησης μεταξύ της Αρχής της Αντιπροσωπευτικότητας, την οποία απολύτως και με θρησκευτική ευλάβεια πρέπει να σεβόμαστε, αλλά και της ανάγκης - την οποία και αυτή με θρησκευτική ευλάβεια πρέπει να σεβόμαστε - για σταθερή και ικανή διακυβέρνηση, δηλαδή, τη λεγόμενη κυβερνησιμότητα.

Από τη μία πλευρά, είναι βέβαιο, ότι οι δημοκρατικές Αρχές επιβάλλουν η σύνθεση του Κοινοβουλίου να αντιπροσωπεύει όσο το δυνατόν πιο πιστά και αναλογικά, την εκλογική δύναμη της κάθε πολιτικής πρότασης. Από την άλλη, είναι αναγκαίο για την καλή λειτουργία της δημοκρατίας μας, η κυβέρνηση να διαθέτει ένα πολιτικό πρόγραμμα, με εσωτερική συνοχή, το οποίο να μπορεί να το εφαρμόσει με συνέπεια και ταχύτητα προς όφελος της κοινωνίας των πολιτών.

Η ισορροπία που επιτυγχάνεται με αυτό το σχέδιο του εκλογικού νόμου, είναι μοναδική και σαφώς καλύτερη από οποιοδήποτε προηγούμενο εκλογικό σύστημα.

Κατ' αρχάς, το νομοσχέδιο, κάνει μία στροφή προς την αναλογικότερη κατανομή των εδρών, σε σχέση με το σύστημα που εφαρμόστηκε στις προηγούμενες εκλογές. Το μπόνους εδρών, μειώνετε αισθητά, ενώ ορίζεται ότι το πρώτο Κόμμα, δεν θα πριμοδοτηθεί με έδρες αν δεν έχει συγκεντρώσει τουλάχιστον το 25% του ποσοστού.

Αναλογικά πλειοψηφικότερος είπε ο συνάδελφος από την Αχαΐα, ο κ. Τσιγκρής. Πράγματι, ήταν ένας επιτυχής χαρακτηρισμός.

Ταυτόχρονα, το προτεινόμενο σύστημα, εξασφαλίζει και τη δυνατότητα διακυβέρνησης διατηρώντας το μπόνους εδρών, αποφεύγοντας με αυτόν τον τρόπο τον κίνδυνο ακυβερνησίας, ο οποίος ελλοχεύει στο σύστημα που ψήφισε η προηγούμενη κυβέρνηση. Δηλαδή, αγαπητοί συνάδελφοι του ΣΥΡΙΖΑ, θέλατε να εφαρμόσουμε το νόμο που εσείς ψηφίσατε με βάση τις ιδεοληψίες σας, τις εμμονές σας, τη δική σας αν θέλετε πολιτική θεωρία και πολιτική θέαση των πραγμάτων, όταν ο βασικός στόχος αυτού του νόμου, ήταν να υπάρξει μια πλήρης ακυβερνησία και ένας μέγας κατακερματισμός των πολιτικών δυνάμεων;

Είναι προφανές ότι η χώρα, αυτή την περίοδο περισσότερο από ποτέ άλλοτε στη μεταπολίτευση, χρειάζεται τη λεγόμενη -και πράγματι μπορεί να αντιδράσουν πάλι συνάδελφοι του ΣΥΡΙΖΑ, εμείς τους έχουμε δίπλα μας, κυρία Πρόεδρε, εσείς είσαστε λίγο μακριά, αλλά γι' αυτό και τους ακούμε με παρεμβολές, αλλά τη λεγόμενη- στιβαρή κυβέρνηση, την ικανή να χαράξει και να εφαρμόσει ένα ιδεολογικά και πολιτικά συγκροτημένο πρόγραμμα, το οποίο θα έχει την έγκριση μιας ενισχυμένης σχετικής πλειοψηφίας στις εκλογές.

Το σύστημα που προτείνεται στις εκλογές με αυτό το νομοσχέδιο, επιτυγχάνει το στόχο αυτό στο μέγιστο δυνατό βαθμό και πιστεύω, ότι πρέπει να τύχει της υποστήριξης όλων των πλευρών - που το βλέπω δύσκολο βέβαια - και όλων των πτερύγων. Πιστεύω ότι αυτά που λέμε προεκλογικά, πρέπει να τα εφαρμόζουμε και μετεκλογικά και ακόμη και σε μιας καίριας σημασίας νομοσχέδιο, όπως είναι ο εκλογικός νόμος, ο οποίος έχει ταλανίσει πολιτικά την πατρίδα μας, μηδέ εξαιρουμένης και της παράταξης της δικής μου και μιλώ για τις δεκαετίες του ‘50 και του ‘60, που υπήρχαν συγκεκριμένες στοχεύσεις στην συγκρότηση και τη διατύπωση των εκλογικών νομοθετημάτων.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Σε αυτό το σημείο πρέπει να ενημερώσω το Σώμα ότι έχουμε ολοκληρώσει τον κατάλογο των ομιλητών και εάν δεν έχουν κάτι να προσθέσουν οι Εισηγητές των Κομμάτων, στη συνέχεια θα λάβει το λόγο ο Υφυπουργός και θα κλείσουμε τη συνεδρίαση.

Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Εγώ, θα ήθελα να δώσω μερικές απαντήσεις, σε σχέση με την τοποθέτηση του κ. Υπουργού.

Το πρώτο που εντόπισα, είναι, ότι εμείς δεν κινούμαστε με βάση τις πάγιες Αρχές και τις ιδεολογικές μας Αρχές και αξίες, γιατί απ' ό,τι ανέφερε, δεν ψηφίσαμε την απλή αναλογική στο πρώτο εξάμηνο του 2015.

Προφανώς, δεν θυμάται και θα ήθελα να του υπενθυμίσω ότι, όταν εκλέχθηκε πρώτο κόμμα ο ΣΥΡΙΖΑ και ορκίστηκε Πρωθυπουργός ο Αλέξης Τσίπρας, καμία σκέψη δεν υπήρχε για εκλογές τον Σεπτέμβριο του 2015,άλλα ήταν τα προτάγματα.

Άρα, αν δεν είχε ο ίδιος την ευαισθησία να θέσει στη διαπραγμάτευση που έγινε, στην έγκριση του ελληνικού λαού μέσω εκλογών και έκανε αυτό που έκαναν οι μονοκομματικές κυβερνήσεις, δηλαδή, άλλα να λένε προεκλογικά και άλλα να εφαρμόζουν και στις κυβερνήσεις του 2012 της Νέας Δημοκρατίας και στην κυβέρνηση του 2009 του ΠΑ.ΣΟ.Κ., τότε, προφανώς, θα ψηφίζαμε τον νόμο της απλής αναλογικής, όταν τον ψηφίσαμε, δηλαδή, το 2016. Προφανώς, λοιπόν, το επιχείρημά του είναι άτοπο.

Το δεύτερο που θα ήθελα να επισημάνω είναι ότι, ενώ διαβεβαίωσε ότι θα συνεχίσει να αναζητά πολιτικές συγκλίσεις, για να μείνουν αυτές οι μεταρρυθμίσεις, όπως ανέφερε, ώστε να έχουμε πολιτικές συγκλίσεις για να παραμείνουν, διαφορετικά δεν παραμένουν.

Θα ήθελα να συμπληρώσω ότι για να μείνουν οι μεταρρυθμίσεις αυτές, θα πρέπει όχι μόνο να έχουμε μεγάλες πολιτικές συγκλίσεις στο Κοινοβούλιο, αλλά να έχουμε και μεγάλες κοινωνικές συγκλίσεις, να έχει την κοινωνική πλειοψηφία η όποια μεταρρύθμιση πρέπει να ψηφιστεί και πρέπει να αναζητήσουμε και αυτή είναι η ουσία και η λάθος κατεύθυνση που εισηγείται σήμερα η Νέα Δημοκρατία.

Επομένως, θα ήταν καλό, όπως και στον νόμου για τον Απόδημο Ελληνισμό αναζητήθηκαν μεγάλες συγκλίσεις και υπήρχαν αμοιβαίες υποχωρήσεις από όλες τις πλευρές, για να οδηγηθούμε σε ένα κοινό νομοθέτημα, το ίδιο να γινόταν και τώρα και όχι να παραδέχεται με ωμό τρόπο «είτε ένα Σαββατοκύριακο να ήταν η διαβούλευση είτε μερικούς μήνες, το ίδιο θα ήταν το αποτέλεσμα». Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Κυρία Πρόεδρε, μόνο ένα σχόλιο μετά την τοποθέτηση του κυρίου Υπουργού.

Εμείς θέσαμε υπόψιν του κυρίου Υπουργού και της κυβέρνησης τις απόψεις μας και το σχέδιο μας σύντομα. Έχουν περάσει δύο χρόνια τώρα που καταθέσαμε ολοκληρωμένα την πρότασή μας και, μάλιστα, μετά από διαρκείς πιέσεις και με έναν συνεχή αγώνα αρκετά από τα σημεία της πρότασής μας που αφορούσαν συνολικά το πολιτικό σύστημα έγιναν δεκτές, όπως το 3% εισόδου του πλαφόν, η ψήφος των αποδήμων που ήταν δικιά μας πρόταση κ.ο.κ..

Θεωρώ ότι η διάθεση που επιδεικνύεται από την πλευρά της κυβέρνησης, αρχή γενομένης από τον ίδιο τον Πρωθυπουργό, όπως τόνισα και στην πρωτολογία μου, κατά τη διάρκεια των συναντήσεων με τους πολιτικούς αρχηγούς, δεν θεωρώ την ευθύνη των Υπουργών, αυτό είναι προσωπική πρωτοβουλία του κυρίου Πρωθυπουργού, να μη δώσει τη δυνατότητα ούτε καν να ακουστούν οι απόψεις των πολιτικών σχηματισμών, των παρατάξεων, προκειμένου να κριθεί από τον Υπουργό και να είναι σοβαρή η θέση, ότι είχαμε ένα εικοσιτετράωρο διαβούλευσης γίνονται είτε είχαμε 24 χρόνια διαβούλευσης στο ίδιο αποτέλεσμα θα φτάναμε.

Τεκμηριώνω τις σκέψεις ως εξής: Η διαβούλευση είναι διαπραγμάτευση. Είναι ουσιαστικά ότι τίθεται ένα σχέδιο σε συζήτηση. Είναι ταυτόχρονα η κατάθεση σε συζήτηση των θέσεων και των απόψεων όλων των πολιτικών κομμάτων. Εδώ, για να ξεκαθαρίσουμε τα πράγματα, δεν έγινε κάτι τέτοιο, δηλαδή, δεν τέθηκε καν σε συζήτηση, δεν υπήρξε καν διαπραγμάτευση, αν θα είναι, για παράδειγμα, 50 οι έδρες και όχι 35, να είναι 30 ή 40 ή ένα κόμμα να πει ότι δεν έχουμε απολύτως τίποτα σε αυτό και αποχωρώ ή να πει δεν θέλω το 3% του πλαφόν και αποχωρώ. Από αυτές τις δηλώσεις, σε αυτή τη φάση στο 2020, στην αρχή μιας νέας δεκαετίας, με τις παρούσες πολιτικές συνθήκες δεν τις ακούσαμε. Άρα, να είμαστε καθαροί στις συζητήσεις.

Τώρα σε ό,τι αφορά τους υπόλοιπους πολιτικούς χώρους και έγιναν σχόλια για τους παλαιότερους νόμους, θα πούμε και αύριο στην κατ’ άρθρο, αλλά και στην β΄ ανάγνωση και στην Ολομέλεια.

 Θα πρέπει να θυμηθούμε λίγο περισσότερο. Ειδικά αυτοί οι οποίοι ήταν πρωταγωνιστές και πάρα πολλών πολιτικών καταστάσεων σε άλλους πολιτικούς χώρους θα πρέπει να ανακαλέσουν τις μνήμες τους, λοιπόν, και να θυμηθούν ποιοι πραγματικά έβαλαν προοδευτικό πρόσημο σε επιλογές που δεν ήταν της εποχής τους, γιατί τα πράγματα δεν είχαν προχωρήσει τόσο και σε κάθε περίπτωση, ένα σχόλιο τελευταίο για την Αξιωματική Αντιπολίτευση και το Κόμμα του ΣΥΡΙΖΑ.

Κύριοι συνάδελφοι, λυπάμαι πάρα πολύ, αλλά τα ίδια πράγματα κάνατε και όταν φέρατε τον προηγούμενο εκλογικό νόμο.

Διαβάζοντας χθες ακόμα περισσότερο ξέρετε τα πρακτικά των συζητήσεων, γιατί τα θεωρώ πάντοτε ότι είναι πολύτιμοι σύμβουλοι και αρωγοί στις θέσεις που εκφράζουμε, αυτό διαπίστωσα, ότι «ψεκάστε, σκουπίστε, τελειώσατε» διαδικασία είχατε, ότι κανέναν δεν καλέσατε σε διαβούλευση και καμία θέση των υπολοίπων κομμάτων δεν δεχθήκατε.

Γι' αυτό, λοιπόν, τα κροκοδείλια δάκρυα ας τα αφήσουμε.

Το ότι ο κόσμος ο πολύς, ο ελληνικός λαός δεν βλέπει τα πρακτικά των προηγούμενων συζητήσεων, δεν σημαίνει ότι μπορούμε να λέμε ό,τι θέλουμε, όποτε θέλουμε και όσα θέλουμε.

Στο Parliament.gr συνιστώ, λοιπόν, σε όσους μας βλέπουν, να μπούνε μέσα στη σχετική ιστοσελίδα και να δουν τα πρακτικά των προηγούμενων συζητήσεων και για τους προηγούμενους εκλογικούς νόμους. Τα συμπεράσματα τα οποία θα βγάλουν ίσως τους κάνουν ακόμη και να επανακαθορίσουν τη στάση τους απέναντι στους πολιτικούς σχηματισμούς της χώρας.

Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Υπουργός.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών)**: Ακούστηκαν πάρα πολλά πράγματα, κάποια ήταν ενδιαφέροντα. Θέλουν να εστιάσω σε τρία πράγματα.

Το πρώτο είναι - το είπε ο κ. Καστανίδης - η σχέση με τη διαφορά του πρώτου και δεύτερου κόμματος και αν θα πρέπει να λαμβάνεται υπόψη και ανέφερε και το παράδειγμα του 2000. Προφανώς η μηχανική του εκλογικού νόμου Σκανδαλίδη την οποία την εισηγήθηκε ο Κώστας Σκανδαλίδης δεν ελάμβανε υπόψη τη διαφορά, είναι ακριβώς η ίδια η μηχανική που έχουν και ο νόμος Σκανδαλίδη και ο νόμος Παυλόπουλου και ο συγκεκριμένος νόμος, οι έδρες του πρώτου κόμματος εξαρτώνται από το ποσοστό που θα λάβει και το ποσοστό του κόμματος που μένει εκτός Βουλής, τίποτα άλλο.

Φαντάζομαι, ότι δεν είχε αντίρρηση το 2000 με 1% διαφορά και 80.000 ψήφους στο σύνολο της Επικράτειας. Πήρε 158 έδρες, εάν δεν κάνω λάθος, άρα μια χαρά ορκίστηκε Πρωθυπουργός και μια χαρά κυβέρνησε σε 4 χρόνια.

Δεύτερο θέμα: Ο κ. Αυλωνίτης για τη θέση της Ν.Δ. διαχρονικά για το εκλογικό σύστημα. Τουλάχιστον, από όσο θυμάμαι η Ν.Δ. δεν έχει υποστηρίξει ποτέ άλλο εκλογικό σύστημα πλην διαφόρων παραλλαγών της αποκαλούμενης «ενισχυμένης αναλογικής». Μπορούμε να διαφωνούμε ιδεολογικά στον εκλογικό νόμο, αλλά νομίζω ότι όσο συνεπής είναι, εάν θέλετε, η στάση της Αριστεράς στον εκλογικό νόμο, αντίστοιχα συνεπής είναι και η άλλη στάση.

Οι Υπουργοί όλοι έχουν μια πολιτική διαδρομή και κάποιοι από το σημερινό χώρο Βουλευτές του ΣΥΡΙΖΑ ετοίμαζαν άλλους εκλογικούς νόμους, οι οποίοι ήταν πολύ πιο πλειοψηφικοί από τον υπάρχον. Δεν έχει σχέση αυτό.

Αυτό που θέλω να πω είναι, ότι ακούστηκε μια κριτική - και νομίζω, ότι και αύριο θα έχουμε μια ευκαιρία να τα πούμε προφανώς και στην Ολομέλεια - για το πολιτικό σύστημα και αν οι μονοκομματικές κυβερνήσεις φταίνε που οδήγησαν τη χώρα στα βράχια ή δεν φταίνε οι μονοκομματικές κυβερνήσεις. Επειδή είδα μια διάθεση από την πλευρά, ιδίως της Αξιωματικής Αντιπολίτευσης, για μια σκληρή αυτοκριτική του πολιτικού συστήματος, παρόλο που δεν ήταν τα περισσότερα χρόνια κάτοχοι της εξουσίας, αυτό που έχω να πω είναι ότι, αν θέλετε πραγματικά να κάνουμε μια ουσιαστική συζήτηση για τα αίτια πώς το εκλογικό σύστημα συνέβαλε στην αύξηση της κρίσης ή όχι, μπορούμε να την κάνουμε πολύ ευχαρίστως και θα έχει και πολύ ενδιαφέρον.

Δεν μπορώ να φανταστώ, ότι εάν υπάρχει κυβέρνηση συνεργασίας δεν υπάρχει διαφθορά ή δεν υπάρχει πελατειακό κράτος. Το είχατε καταγγείλει και εσείς, το είχαμε καταγγείλει και εμείς σε διάφορες εποχές. Νομίζω, ότι κυβέρνηση συνεργασίας ήταν, όταν πήγατε να παραπέμψετε σε Προανακριτική Επιτροπή δέκα μέλη, δεν ήταν μονοκομματική κυβέρνηση.

Άρα, λοιπόν, δεν έχει σχέση νομίζω η μονοκομματική ή πολυκομματική κυβέρνηση, σχέση έχει το τι δικλείδες ασφαλείας βάζει το πολιτικό σύστημα και κανόνες διαφάνειας.

Θα περίμενα να πηγαίνατε και ένα βήμα παραπέρα, το οποίο με εξέπληξε. Δεν είπατε τίποτα για το σταυρό προτίμησης για παράδειγμα, εάν φταίει ή όχι και αυτός για το πελατειακό σύστημα ή για τη χρεωκοπία της χώρας.

Έχουν κατατεθεί και από διάφορα στελέχη προβληματισμοί για το σταυρό προτίμησης. Θα ήταν και αυτό ενδιαφέρον, μια που πιάσατε την αυτοκριτική και πραγματικά θα ήθελα να ακούσω την άποψή σας σε αυτό.

Κλείνοντας, θέλω να σας πω ότι οι θέσεις όλων των κομμάτων εκ των προτέρων, πάνω-κάτω, ήταν γνωστές για τον εκλογικό νόμο. Νομίζω ότι έχει απασχολήσει και το προεκλογικό διάλογο πάρα πολύ και σε ανύποπτες στιγμές έχει απασχολήσει. Εγώ προσωπικά, το λέω ξεκάθαρα, διαφωνώ με οποιοδήποτε σενάριο περί «καψίματος» της απλής αναλογικής. Η κυβέρνηση έχει 3,5 χρόνια θητεία. Νομίζω ότι αυτό που πρέπει να κάνει είναι να κάνει τη δουλειά της. Όποιος ασχολείται με τις εκλογές, συνήθως χάνει τις εκλογές. Υπάρχει πολύς χρόνος μπροστά και πρέπει να γίνει πολύ δουλειά.

Ο εκλογικός νόμος, λοιπόν, έρχεται μέσα στο πρώτο εξάμηνο. Είναι ένας νόμος, ο οποίος ισορροπεί. Υπάρχουν στην Ευρώπη, επειδή αναφέρθηκε, για παράδειγμα, σκληρά πλειοψηφικά συστήματα, όπως είναι της Αγγλίας, με μονοεδρικές. Ο πρώτος και με μία ψήφο διαφορά κερδίζει την έδρα. Υπάρχουν και συστήματα απλής αναλογικής. Υπάρχει το γαλλικό με τους δύο γύρους. Υπάρχει το περιβόητο γερμανικό σύστημα που συνδυάζει μονοεδρικές και πολυεδρικές περιφέρειες. Υπάρχουν διάφορα εκλογικά συστήματα, τα οποία κάθε χώρα επιλέγει αυτό που θεωρεί ότι είναι κατάλληλο, που μπορεί να εφαρμόσει σε ένα πολιτικό σύστημα.

Αυτό που, κλείνοντας, θέλω να πω είναι ότι εφόσον είναι γνωστές οι θέσεις των πολιτικών κομμάτων, νομίζω ότι έχουν συζητηθεί επί μακρόν. Νομίζω ότι ήταν κι ένα κομμάτι της προεκλογικής κουβέντας το συγκεκριμένο πράγμα και το συγκεκριμένο θέμα. Η διαβούλευση έγινε. Υπάρχει διαβούλευση. Υπάρχει πλούσια αρθρογραφία. Έχουν τοποθετηθεί πάρα πολλοί επιφανείς καθηγητές. Θα κλείσω με μια φράση, κατά τη γνώμη μου του καλύτερου εκλογικού αναλυτή που υπάρχει, ότι δεν υπάρχει ούτε απλή ούτε άδολη αναλογική. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):**. Κυρίες και κύριοι συνάδελφοι, λύεται η συνεδρίαση για αύριο στις 2 το μεσημέρι στην αίθουσα της Γερουσίας, για την κατά άρθρο συζήτηση. Σας ευχαριστούμε.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βούλτεψη Σοφία, Δαβάκης Αθανάσιος, Καππάτος Παναγής, Κούβελας Δημήτριος, Υψηλάντης Βασίλειος – Νικόλαος, Αυλωνίτης Αλέξανδρος – Χρήστος, Καλαματιανός Διονύσιος – Χαράλαμπος, Λάππας Σπυρίδωνας, Παπαηλιού Γεώργιος, Πολάκης Παύλος, Σπίρτζης Χρήστος, Λιακούλη Ευαγγελία και Αδαμοπούλου Αγγελική.

Τέλος και περί ώρα 20.10΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΣΟΦΙΑ ΒΟΥΛΤΕΨΗ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**